युवा क्रांति पथ

विषय सूची

विषय सूची

युवा शक्ति

सार्थक यौवन के लिए चाहिए आध्यात्मिक दृष्टि

इतिहास साक्षी है युवा शौर्य का

प्रकाशदीप हैं ये संस्मरण

कौन हो युवाओं का आदर्श ?

समझें युवा मन का दर्द

दिशाहीनता और भटकाव, क्या हो समाधान?

रोजगार राष्ट्रीय कर्त्तव्य है, यह जातिवाद से न जुड़ने पाए

स्वरोजगार जहाँ चाह, वहाँ राह

नैतिकता के टूटते तटबंधों के बीच कुछ सत्प्रयास

भावनात्मक भटकन से उबरें युवा

सोच में आ रहा आध्यात्मिक परिवर्तन

जीवन लक्ष्य कैसे मिले ?

हो, संकल्प शक्ति का विकास

सहयोग-सद् भाव का एक अनूठा उदाहरण

राष्ट्र निष्ठ-प्रेरणा स्रोत ये युवा

संस्कृति बनाती है संस्कारवान्

होगी, अवश्य होगी क्रान्ति

जरूरत है फिर युग भागीरथों की

युवा चेतना राजनीति में परिवर्तन लाए

पूरा विश्व बने एक विद्यालय

युवाओं का श्रेष्ठ आचार्यों के साथ समन्वय

समृद्धि को पराकाष्ठा पर पहुँचाते भारत के युवा

ग्रामोत्थान को समर्पित एक युवा

जनक्रान्ति लायेंगे हम मीडिया द्वारा

आध्यात्मिक प्रबंधन के सीखे जायँ गुर

युवा शक्ति साधक बनें

स्वाध्याय-सत्संग दैनिक जीवन का अंग बनें

संस्कृति संवेदना को युवतियाँ जनव्यापी बनाएँ

करें भागीदारी विचार क्रान्ति अभियान में

चिरयुवा हमारे गुरुदेव

एक साहसी जीवन संगिनी

युवा हो चला भारत देश हमारा

राष्ट्र कुण्डलिनी युवा महाशक्ति का जागरण

युवाओं की गढ़ने की एक टकसाल : देव संस्कृति विश्वविद्यालय

समग्र क्रान्ति हेतु युवाशक्ति का भाव भरा आह्वान

युवा शक्ति

संवेदना और साहस की सघनता में युवा शक्ति प्रज्वलित होती है। जहाँ भाव छलकते हों और साहस मचलता हो, समझो वहीं यौवन के अंगारे शक्ति की धधकती ज्वालाओं में बदलने के लिए तत्पर हैं। विपरीतता इसे प्रेरित करती हैं, विषमताओं से इसे उत्साह मिलता है। समस्याओं के संवेदन इसमें नयी ऊर्जा का संचार करते हैं। काल की कुटिल व्यूह रचनाओं की छुअन से यह और अधिक उफनती है और तब तक नहीं थमती, जब तक कि यह इन्हें पूरी तरह से छिन्न- भिन्न न कर दे। हारे मन और थके तन से कोई कभी युवा नहीं होता, फिर भले ही उसकी आयु कुछ भी क्यों न हो? यौवन तो वही है, जहाँ शक्ति का तूफान अपनी सम्पूर्ण प्रचण्डता से सक्रिय है। जो अपने महावेग से समस्याओं के गिरि- शिखरों को ढहाता, विषमताओं के महावटों को उखाड़ता और विपरीतताओं के खाई- खड्डों को पाटता चलता है। ऐसा क्या है? जो युवा न कर सके? ऐसी कौन सी मुश्किल है, जो उसकी शक्ति को थाम ले? अरे वह युवा शक्ति ही क्या, जिसे कोई अवरोध रोक ले। समस्याओं की परिधि व्यक्तिगत हो या पारिवारिक, सामाजिक- राष्ट्रीय हो अथवा वैश्विक, युवा शक्ति इनका समाधान करने में कभी नहीं हारी है। रानी लक्ष्मीबाई, वीर सुभाष, स्वामी विवेकानन्द, शहीद भगतसिंह के रूप में इसके अनगिन आयाम प्रकट हुए हैं।

यह प्रक्रिया आज भी जारी है। देह का महाबल, प्रतिभा की पराकाष्ठा, आत्मा का परम तेज और सबसे बढ़कर महान उद्देश्यों के लिए इन सभी को न्यौछावर करने के बलिदानी साहस से युवा शक्ति ने सदा असम्भव को सम्भव किया है। इनकी एक हुंकार से साम्राज्य सिमटे हैं, राज सिंहासन भूलुंठित हुए हैं और नयी व्यवस्थाओं का नवोदय हुआ है। सचमुच ही यौवन भगवती महाशक्ति का वरदान है। यहाँ वह अपनी सम्पूर्ण महिमा के साथ प्रदीप्त होती है। दुष्ट दलन, सद्गुण पोषण एवं कलाओं के सौन्दर्य सृजन के सभी रूप यहीं प्रकट होते हैं। ध्यान देने की बात यह है कि यौवन में शक्ति के महानुदान मिलते तो सभी को हैं, पर टिकते वहीं हैं, जहाँ इनका सदुपयोग होता है। जरा सा दुरुपयोग होते ही शक्ति यौवन की संहारक बन जाती है। कालिख की अंधेरी कालिमा में इसकी प्रभा विलीन होने लगती है। इसलिए युवा जीवन की शक्ति- सम्पन्नता सार्थक यौवन में ही संवर्धित हो पाती है।

सार्थक यौवन के लिए चाहिए आध्यात्मिक दृष्टि

युवा जीवन सभी को मिलता है, पर सार्थक यौवन विरले पाते हैं। शरीर की बारीकियों के जानकार चिकित्सा विशेषज्ञ युवा जीवन को कतिपय जैव रासायनिक परिवर्तनों का खेल मानते हैं। ये परिवर्तन प्रत्येक व्यक्ति के जीवन में घटित होते हैं। उम्र के एक खास पड़ाव को छूते ही इन परिवर्तनों का सिलसिला शुरू हो जाता है और कई सालों तक लगातार जारी रहता है। विशेषज्ञों ने कई ग्रंथों में इन सूक्ष्म रासायनिक परिवर्तनों की कथा लिखी है। उनके अनुसार १५ वर्ष की आयु से ३५ वर्ष की आयु युवा जीवन की है। पैंतीस साल की आयु पूरी होते ही यौवन ढलने लगता है और फिर प्रौढ़ता- परिपक्वता की श्वेत छाया जीवन को छूने लगती है। लगभग बीस वर्षों का यह आयु काल यौवन का है। इसे कैसे बिताएँ, यह स्वयं पर निर्भर है।
युवा जीवन प्रारम्भ होते ही शारीरिक परिवर्तनों की ही भाँति कई तरह के मानसिक परिवर्तन भी होते हैं। जिनके आरोह- अवरोह का लेखा- जोखा मनोवैज्ञानिकों ने किया है। उनके अनुसार यह भावनात्मक एवं वैचारिक संक्रान्ति का काल है। इस अवधि में कई तरह के भाव एवं विचार उफनते हैं। अनेकों उद्वेग एवं आवेग उमड़ते हैं। कई तरह के अवरोधों एवं विद्रोहों का तूफानी सिलसिला अंतस् में चलता रहता है। शक्ति के प्रचण्ड ज्वार उभरते एवं विलीन होते हैं। यह सब कुछ इतनी तीव्र गति से होता है कि स्थिरता खोती नजर आती है। अपनी अनेकों मत भिन्नताओं के बावजूद सभी मनोविशेषज्ञ युवा जीवन की संक्रान्ति संवेदनाओं के बारे में एक मत हैं। सबका यही मानना है कि युवा जीवन की विशेषताओं को, शक्तियों को, आवेगों को यदि सँवारा न गया, तो जीवन की लय कुण्ठित हो सकती है। यौवन की सरगम बेसुरे चीत्कार में बदल सकती है।
दृष्टि शरीर शास्त्रियों की हो या मनोवैज्ञानिकों की। कहना दोनों का यही है कि युवा होते ही शारीरिक- मानसिक शक्तियों के अनेकों उभार आते हैं। प्रकृति इस अवधि में व्यक्ति को शक्ति के अनेकों अनुदान सौंपती है। स्वतः ही प्रकट होती हैं—अनेकों शारीरिक क्षमताएँ, अपने आप ही पनपती हैं—अनगिनत मानसिक प्रतिभाएँ। लेकिन साथ ही आकांक्षाओं- लालसाओं एवं चाहतों की पौध भी उगती है और यही बनती है इन सभी शारीरिक- मानसिक शक्तियों के व्यय का साधन। जो अनुभवी हैं, वे जानते हैं कि यौवन में जहाँ एक ओर सामर्थ्य के तूफान मचलते हैं, वहीं व्यक्ति की जैविक- मानसिक भूख बेचैन किये रहती है। अधिकतम शरीर का सुख पाने की चाहत और अधिकतम मानसिक महत्त्वाकांक्षाएँ इन सभी शक्तियों को सोख लेती हैं।
शारीरिक सुखों की लालसाएँ और महत्त्वाकांक्षाओं के आवेग यौवन को मनचाही दिशाओं में मोड़ते हैं। कब? कहाँ? किधर? कुछ पता ही नहीं चलता। इन टेढ़ी- मेढ़ी राहों पर चलते हुए यौवन कभी अटकता है, कभी भटकता है और कभी तो मिट ही जाता है। होश तब आता है, जब सब कुछ समाप्त हो जाता है। बच पाती हैं तो कई तरह की जानलेवा बीमारियाँ और न सुलझने वाली उलझी हुई मनोग्रंथियाँ। यह ऐसा सच है जो जिन्दगी के पन्नों में रोज ही प्रकाशित होता है। अनायास मिली हुई यौवन की ऊर्जा सुसंस्कारों एवं सद्विचारों के अभाव में प्रायः बहकती एवं भटकती ही देखी जाती है। कई तरह के स्वार्थी, कुटिल एवं चालबाज लोग इसे अपने ढंग से मोड़कर शोषण भी करते देखे जाते हैं।
रोज के समाचार पत्रों में ऐसी कई सुरखियाँ छपती रहती हैं। ‘युवा नशे की गिरफ्त में’ या फिर ‘उग्रवादी युवक गिरफ्तार’ अथवा आतंकवादी युवकों ने गाँव के ३६ लोगों की निर्मम हत्या की। टेलीविजन के कई चैनेलों में भी ऐसे भटके हुए युवा जीवन की कई सत्य घटनाएँ देखी जाती हैं। ऐसे भटकाव के कुचक्र में जो युवक फँसे होते हैं, वे गरीब भी होते हैं और अमीर भी। उनकी जातियाँ एवं भाषाएँ अलग- अलग होती हैं। रहने वाले भी वे अलग- अलग स्थानों के होते हैं, पर इन सभी में एक समानता निश्चित रूप से होती है कि इन्हें सुसंस्कार एवं सद्विचार नहीं मिल पाये। कुछ गलत लोगों ने इनकी भावनाओं को गलत दिशा में बहका दिया। आज के दौर में सार्थक यौवन से वंचित लोगों की बड़ी लम्बी सूची है। इस सूची में अभावग्रस्त हैं, तो धनवान भी। अभी कुछ ही दिनों पहले एक प्रतिष्ठित समाचार पत्र ने ऐसे कई भटके हुए युवकों की सूची जारी की थी, जो किसी बड़े नेता- मंत्री अथवा किसी बड़े व्यावसायिक घराने से जुड़े होने के बावजूद हत्या, हिंसा, नशा जैसी घटनाओं में लिप्त हैं। हालाँकि भटकते वे भी हैं जो जिन्दगी की समस्याओं को संघर्ष एवं सन्मार्ग छोड़कर किसी शार्टकट का सहारा लेते हैं। ‘मुझे सब कुछ चाहिए और अभी चाहिए’ ऐसे सपने देखने वाले युवक भी जिन्दगी की रपटीली राहों पर फिसलते और जीवन गँवाते देखे जा सकते हैं।
आज के दौर में विश्व के प्रायः सभी देशों में एक सी स्थिति है। कई अनुसंधान प्रिय मनीषियों ने इस पर गहरी शोध- समीक्षाएँ भी प्रस्तुत की हैं। जो भी विशेषज्ञ हैं, उन सबका यही मानना है कि युवा जीवन की उलझन केवल शारीरिक या मानसिक नहीं है। भले ही इसके लक्षण शारीरिक एवं मानसिक तल पर उभरते देखे जाते हैं। इसका वास्तविक कारण सही एवं सार्थक जीवन दृष्टि का अभाव है। युवा जीवन- सार्थक जीवन का आनन्द तभी उठा सकता है, जब उसमें अपने जीवन को सही ढंग से देखने की दृष्टि हो। स्वयं को समझने की सही क्षमता हो।
आज का युवा बुरा नहीं है, बस भटका हुआ है। उसमें भी क्षमता है लोकमान्य तिलक अथवा सुभाष बनने की। उसमें भी क्षमता है कि किसी बड़े व्यवसाय को प्रतिष्ठित करने की। वह भी बन सकता है- जुगलकिशोर बिड़ला, जमशेद जी टाटा अथवा फिर धीरू भाई अम्बानी। उसमें भी शौर्य है चुनौतियों का सामना करने का, साहस है- परिस्थितियों को पराजित करने का। उसमें संवेदना है किसी के दर्द को अनुभव करने की, क्षमता है पीड़ा- पराभव एवं पतन को पराजित करने की, भावना है स्वयं के यौवन की सार्थकता सिद्ध करने की। पर करे क्या, सही दृष्टि जो नहीं है।
सार्थक यौवन के लिए चाहिए आध्यात्मिक दृष्टि। आध्यात्मिक दृष्टि का मतलब किसी पूजा- पाठ या ग्रह शान्ति से नहीं है। इसे किसी गण्डे, ताबीज, अंगूठी या लॉकेट से भी नहीं जोड़ा जाना चाहिए। मंदिर- मस्जिद के झगड़ों से भी इसका कोई वास्ता नहीं है। इसका अर्थ तो जिन्दगी की सही और सम्पूर्ण समझ है। जीवन की प्रकृति को, उसकी बारीकियों को सही ढंग से समझना है। अनुभव करना स्वयं की विशेषताओं को, जानना है स्वयं की सामर्थ्य के सही नियोजन के तौर- तरीके। परिशोधन करना है स्वयं की अंतश्चेतना का, ताकि कुण्ठाएँ अपने कुचक्र में न फँसा सकें। बनाए रखनी है नकारात्मक परिस्थितियों में सकारात्मक दृष्टि, ताकि कोई भी मनोग्रन्थि जिन्दगी की डोर को उलझा न सके।
आध्यात्मिकता आज के युवा जीवन की आवश्यकता है। यह सार्थक यौवन की राह है। इसे किसी मजहब अथवा धर्म से जोड़ने की जरूरत नहीं है। यह तो जीवन का वह सार्वभौम संदेश है, जिसे उपनिषद् के युग से तत्त्वज्ञानी महामानव देते आये हैं। जिस महामंत्र को स्वामी विवेकानन्द ने युवकों को सुनाया- ‘‘उतिष्ठत जाग्रत प्राप्यवरान्निबोधत’’; उठो! जागो और रुको नहीं जब तक जीवन लक्ष्य तक न पहुँच जाओ (कठोप. वल्ली ३,१४)। यह वह अमरगान है, जिसे गीता नायक श्रीकृष्ण ने बहके- भटके अर्जुन को सुनाते हुए कहा- ‘क्लैब्यं मा स्म गमः पार्थं—निर्वीर्य मत बनो अर्जुन! यही तो है वह भावगीत, जिससे प्रेरित होकर प्रत्येक ऐतिहासिक संकट में युवा शौर्य जाग्रत् हुआ है।

इतिहास साक्षी है युवा शौर्य का

संकट की ऐतिहासिक चुनौतियों का मुकाबला समय- समय पर युवा शौर्य ही करता आया है। जब कभी राष्ट्र एवं विश्व मानवता पर संकट के तेजाबी बादल छाये हैं, युवाशौर्य ने ही प्रचण्ड प्रभंजन बनकर उन्हें छिन्न- भिन्न किया है। कथाएँ वैदिक इतिहास की हों या उपनिषदों की, यही सच बताती हैं। जनक्रान्ति का नेतृत्व करने वाले ऋषि वामदेव एवं सामश्रवा युवा ही थे। सद्विचारों, सत्संस्कारों को जन- जन तक पहुँचाने के लिए सत्यकाम एवं सुकेशा ने अपने यौवन के सभी सुखों को प्रसन्नतापूर्वक त्याग दिया था। महापराक्रमी एवं अजेय समझे जाने वाले अनाचारी सम्राट् कार्तवीर्य का अंत युवा परशुराम ने किया था। कहते हैं उन्होंने धरती से अनाचार को मिटाने के लिए इक्कीस अभियान रचाये थे। दस्युओं से आक्रान्त आर्य संस्कृति की रक्षा करने वाले महर्षि अगस्त्य युवा ही थे। इन्होंने अपने शौर्य से विध्यागिरि को झुकने के लिए मजबूर किया था।
गायत्री की मंत्र सामर्थ्य एवं विचार सामर्थ्य को जन चेतना में अवतरित करने के लिए युवा विश्वरथ ने महातप किया था। उनकी लोक- कल्याणकारी भावना के कारण ही लोक ने उन्हें विश्वामित्र के रूप में वन्दित किया। वर्षों के सूखे से विदीर्ण धरती को फिर से हरा- भरा करने के लिए गंगावतरण का संकल्प लेने वाले भगीरथ युवक ही थे। रावण के महाआतंक की व्यूह रचना को नष्ट करने के लिए श्रीराम ने अपने अभियान का प्रारम्भ युवावस्था में ही किया था। महॢष विश्वामित्र एवं अगस्त्य के मार्गदर्शन में उन्होंने अपने समय की विश्व की एकमात्र महाशक्ति रावण को पराजित- पराभूत किया था। उन्होंने अपने इस महाभियान को जन अभियान का रूप दे दिया, जिसमें कोल- किरात, शबर, निषाद जैसी जनजातियों के अनगिन युवक- युवतियाँ कूद पड़े।
अपने अत्याचारी एवं शोषण प्रिय पिता सम्राट् हिरण्यकश्यपु को चुनौती देने वाले प्रह्लाद किशोरवय के ही थे। इन्द्र का मानमर्दन करने वाले हिरण्यकश्यपु के सामने न तो उसका साहस डिगा और न जन- जीवन के प्रति उसकी संवेदना मिटी। उसने व्यक्तिगत सम्बन्धों के स्थान पर जन- कल्याण को सर्वोपरि माना और ईश्वर के सह पराक्रम के साथ युग समस्या का अंत किया। कुटिल- कुकर्मी कंस के विरोध में जन- अभियान रचाने वाले कृष्ण- बलराम किशोर ही थे। उन्होंने न केवल दुराचारी शासक का अंत किया, बल्कि ग्रामीण भारत को एक अभिनव रूप देने में सफल रहे। बाद में उन्होंने पराक्रमी पाण्डवों के सहयोग से एक व्यापक राजनैतिक क्रान्ति रचायी। जिसमें जरासंध दुर्योधन आदि अनेकों हठधर्मीयों का पराभव हुआ और एक नयी राजनैतिक व्यवस्था की शुरुआत हुई। ज्ञानक्रान्ति के लिए स्वयं को समर्पित करने का संकल्प महर्षि व्यास ने यौवन में ही लिया था। वह युग अनास्था एवं अज्ञान का था। ज्ञान यदि कहीं था, तो कुछ गिने- चुने लोगों के पास। जन चेतना तो अज्ञान के अँधेरे में ही थी। महर्षि व्यास एवं उनकी पत्नी वाटिका महर्षि दधीचि अथर्वण की प्रेरणा से अज्ञान के इस महासंकट से जूझने के लिए प्रतिबद्ध हुए। वैदिक साहित्य का सम्पादन, पुराणों का लेखन, दार्शनिक सूत्रों का प्रणयन उन्होंने अकेले के बल पर किया। बाद में उनके युवा पुत्र शुकदेव एवं शिष्य जैमिनी, सूत- शौनक आदि इस अभियान से जुड़ते चले गये। सूत- शौनक ने तो पुराण कथाओं के माध्यम से जन- मन को भ्रान्तियों एवं रूढ़ियों से मुक्त कर दिया।
महाभारत युग के बाद एक बार फिर देश के आकाश पर भेद, भ्रान्ति एवं मूढ़ताओं की घटाएँ घिरीं और तब युवा सिद्धार्थ एवं युवा वर्धमान ने सभी राज सुखों का मोह छोड़कर तप की राह पकड़ी। इनके प्रयासों से भारत की धरती पर विचार क्रान्ति का अलख गूँजा। सिद्धार्थ सम्यक्- सम्बुद्ध बने तो वर्धमान महावीर। इन्होंने अपने कार्यों से एक नये इतिहास की रचना की। इनके आह्वान पर असंख्य युवक- युवतियाँ जनकल्याण की राह पर निकल पड़े। भारत ही नहीं, समूचे एशिया में ज्ञान का महासूर्य चमक उठा। इनकी परम्परा को आगे बढ़ाने के लिए युवा आचार्य शंकर आगे आये। उनके युग का ऐतिहासिक संकट तांत्रिक व्यामोह का संकट था। आस्थाओं एवं धार्मिक मान्यताओं से देश बँटा हुआ था। आचार्य ने अपने अद्वैत ज्ञान से सभी को एक सूत्र में पिरो दिया। देश की चारो दिशाएँ उनके ज्ञान के प्रकाश स्तम्भों से जगमग हो उठी। उनके इस कार्य में पद्मपाद, सुरेश्वर, भारती, कणिका आदि कितने युवक- युवतियों ने भागीदारी निभायी।
संकट के और भी ऐतिहासिक पल आये, जब रामानुज, मध्व, निम्बार्क, वल्लभ आदि आचार्यों ने अपने यौवन को न्यौछावर कर दिया। युवाओं को योगबल से चरित्र बल की सीख देने वाले गोरखनाथ युवा ही थे। उन्होंने हठयोग का प्रसार करके अपने समय में स्वास्थ्य एवं चरित्र निर्माण की अभूतपूर्व क्रान्ति रचायी थी। बाद में कबीर- रैदास आदि अनेकों युवा संत इसे पोषित करते रहे। सिक्ख गुरुओं में प्रथम गुरु नानक हों या दशम गुरु गुरु गोविन्द सिंह। इन्होंने युवावस्था में ही अपने तप एवं शौर्य से देश में नयी चेतना का संचार किया था। मुगलों के अनाचार से जूझने के लिए वीर शिवाजी को संघर्ष का महामंत्र देने वाले समर्थ रामदास ने अपने अभियान की शुरुआत युवावस्था में ही की थी।
देश के स्वाधीन होने का इतिहास भी इस सच का साक्षी है। १८५७ से १९४७ तक के लम्बे स्वतंत्रता संघर्ष में देशवासियों के हृदय में राष्ट्रभक्ति एवं क्रान्ति के भावों का आरोपण करने वालों में युवाओं की भूमिका सर्वोपरि रही है। १८५७ के प्रथम स्वतंत्रता संग्राम के महानायकों में झाँसी की रानी लक्ष्मीबाई, तात्याटोपे, मंगलपाण्डे युवा थे। रानी लक्ष्मीबाई तो तब मात्र २६ वर्ष की थीं। उनकी सेना की एक जाँबाज झलकारी बाई युवती ही थी। उन्हीं की प्रेरणा से सुन्दर- मुन्दर, जूही, मोतीबाई जैसी नृत्यांगनाएँ क्रान्ति की वीरांगनाएँ बन गयीं। स्वाधीनता की बलिवेदी पर स्वयं का सर्वस्व लुटाने वाले बाल गंगाधर तिलक, गोपालकृष्ण गोखले, महात्मा गाँधी, जवाहर लाल नेहरू आदि ने अपने यौवन के प्रथम पग के साथ ही इस क्रान्ति पथ पर पाँव रखे थे।
जिनकी कहानी कभी भूली नहीं जा सकती, वे शहीद- भगतसिंह, परमवीर चन्द्रशेखर आजाद, खुदीराम बोस आदि सभी ने देशवासियों के सुख के लिए अपने यौवन का बलिदान किया था। खुदीराम बोस तो जब फाँसी के फन्दे पर झूले, तब उनके उद्गार थे-
हाँसी- हाँसी चाड़बे फाँसी, देखिले जगत वासी।
एक बार विदाय दे माँ, आमि घूरे आसी॥
अर्थात्- दुनिया देखेगी कि मैं हँसते- हँसते फाँसी के फन्दे पर चढ़ जाऊँगा। हे भारत माता! मुझे विदा दो, मैं बार- बार तुम्हारी कोख में जन्म लूँ।
देश की वीरता के महान प्रेरक, युवाओं को अग्नि मंत्र में दीक्षित करने वाले स्वामी विवेकानन्द भी तो युवा ही थे। उन्होंने देश के युवाओं से कहा था- ‘‘हे वीर हृदय! भारत माँ की युवा संतानो! तुम यह विश्वास रखो कि अनेक महान कार्य करने के लिए ही तुम लोगों का जन्म हुआ है। किसी के भी धमकाने से न डरो, यहाँ तक कि आकाश से प्रबल वज्रपात हो तो भी न डरो। उठो! कमर कसकर खड़े होओ और कार्यरत हो जाओ’’। स्वामी जी का यह अग्निमंत्र सार्वकालिक है। यह आज भी प्रेरक है और कल भी रहेगा। अच्छा हो कि आज के युवा महान विभूतियों के युवा जीवन से प्रेरणा लें।

प्रकाशदीप हैं ये संस्मरण

महान विभूतियों का युवा जीवन प्रेरक है—आज के युवा के लिए। मन के अँधेरे कोनों के लिए इनका स्मरण, इनके संस्मरण प्रकाश दीप हैं। मन भटकता है अपने ही अँधियारों में, ढूँढ़ता है उजियारों की एक किरण, तब इन महान विभूतियों के युवा जीवन के प्रसंग राह दिखाते हैं। युवा हृदय की बेचैनी आज भी इनमें अपना समाधान ढूँढ़ सकती है। युवकों- युवतियों के सामने कई बार परिस्थितियों की विचित्रताएँ सामने आती हैं, समझ में नहीं आता क्या करें? कुछ ऐसे मोड़ आते हैं, अचानक किसी दोराहे पर जिन्दगी खड़ी हो जाती है, समझ ही नहीं पड़ता क्या करें और किधर जाएँ? तब ये प्रकाशदीप राह सुझाते हैं। अनेक बार ऐसा होता है कि परिस्थितियाँ तो ठीक होती हैं, पर मन को एक घना कुहासा घेर लेता है, आ खड़े होते हैं कितने ही अंतर्द्वन्द्व, कितने ही सवालों की चुभन टीसती है, तब ये प्रेरक प्रसंग मन के अँधेरों में उजियारी किरणों की तरह उतरते हैं।
आज जहाँ हम हैं, तब वहाँ ये थे। इनके सामने भी परिवार की गरीबी थी, जिम्मेदारियाँ थीं। महत्त्वाकांक्षाएँ, उज्ज्वल भविष्य के सुनहरे द्वार इनके सामने भी थे। साथ ही कहीं लोक कल्याण और आत्म कल्याण के भाव भी संवेदित होते थे। एक ओर सम्पूर्ण आश्वस्ति एवं निश्चिंतता थी, तो दूसरी ओर सब कुछ अनिश्चय और चिंता में डूबा था। पर इन्होंने अपने अन्तर्द्वन्द्व से उबर कर साहस भरा कदम उठाया। ठीक वैसा ही कदम जैसा कि आज हमें उठाना है। चुनौतियाँ तो हैं, सुखद भविष्य के लुभावने सपने भी पुलकित करते हैं, पर इनका इतना भी महत्त्व नहीं है कि इनके लिए मानवीय संवेदना और गरिमा को छोड़ दिया जाय।
श्री अरविन्द प्रतिभाशाली थे। लैटिन, हिबू्र आदि कई जटिल भाषाओं के विशेषज्ञ जानकार भी। स्वजनों की, खासतौर पर पिता की सारी उम्मीदें उन पर टिकी थीं। सबका सपना उन्हें आई.सी.एस. के रूप में देखने का था। उन्होंने आई.सी.एस. की परीक्षा पास भी की। पर कहीं देश और धरती, अपनी भारतभूमि का दर्द भी उन्हें साल रहा था। सलाह देने वाले कई थे, देश की सेवा तो आई.सी.एस. बनकर भी की जा सकती है। पद पर रहोगे तो गरीबों का, दुखियों का ज्यादा भला कर सकोगे। अपनी प्रतिभा को बर्बाद करके क्या मिलेगा? अपनों की उम्मीदों, सलाह और आँसुओं ने उन्हें कई बार घेरने की कोशिश की, पर वे इस घिराव से उबर गये। उन्होंने कहा- प्रतिभाशाली होने का अर्थ स्वार्थी होना तो नहीं है। भला ऐसी प्रतिभा किस काम की जो संवेदना को सोख ले। प्रतिभा तो प्रकाश की ओर मुड़ चली अंतश्चेतना है, इसे पुनः अँधियारों में नहीं खोना चाहिए। सलाह देने वालों के लिए उनका उत्तर था कि आई.सी.एस. होकर सम्भव है कि बहुत कुछ कर लूँ, पर अपनी मातृभूमि के लिए संघर्ष तो नहीं कर सकता और अंततः उन्होंने साहस भरा कदम उठाया। देश और धरती के लिए कष्ट सहन करने का कदम। इस पहले कदम के बाद तो वह अनेकों साहसिक कदम उठाते ही चले गये।
उनके सामने भावनात्मक द्वन्द्व भी आये। बचपन से युवावस्था तक का समय उन्होंने अकेलेपन में गुजारा था। माँ की मानसिक स्थिति ठीक न थी, पिता का स्वभाव थोड़ा कठोर था। पढ़ने के लिए उन्हें घर से अपनों से दूर रहना पड़ा। यह अकेलापन उन्हें बार- बार घेर लेता था। कहीं प्यार पाने की चाहत उनके अंतस् में छिपी थी। इसी बीच उनका विवाह भी हो गया। उनकी पत्नी मृणालिनी सरल गृहिणी थी। सामान्य महिलाओं की भाँति उनकी भी चाहत थी कि उनका पति दुनिया के सभी झमेलों से दूर रहकर सुख, शान्ति और सुरक्षा का जीवन जिए। अपनी प्रतिभा से घर- गृहस्थी के लिए साधन जुटाए। पर श्री अरविन्द को यह स्वीकार न था। उन्होंने कहा- व्यक्तिगत प्रेम जीवन के महान उद्देश्यों से श्रेष्ठ नहीं हो सकता। जीवन के महान उद्देश्यों के लिए सब कुछ छोड़ा जा सकता है, पर जीवन के महान उद्देश्य किसी भी वस्तु, व्यक्ति या परिस्थिति के लिए नहीं छोड़े जा सकते। मृणालिनी को यह बात देर से समझ में आयी। जब आयी तब उनका शरीर छोड़ने का समय हो गया था। इस दुःख को सहते हुए श्री अरविन्द अपने पथ पर दृढ़ता से चलते रहे।
श्री अरविन्द का जीवन सुभाषचन्द्र बोस के लिए बड़ा ही प्रेरक था। उनके स्मरण से सुभाष बोस का हृदय स्पन्दित हो उठता था। आई.सी.एस. इन्होंने भी किया था। पर कलेक्टर बनकर ठाठ का जीवन बिताने की कोई चाहत उनमें न थी। परिवार के लोगों ने उन पर भारी दबाव बनाया। कई उदाहरणों व तर्क से उन्होंने सुभाषचन्द्र बोस की राह मोड़ने की कोशिश की। पर बात बनी नहीं, सुभाष अपने साहसिक फैसले पर अडिग रहे।
उन्होंने अपने घर के लोगों से कहा- ‘त्याग का जीवन, सादा जीवन- उच्च विचार, देश सेवा के लिए अपना सर्वस्व लगा देना यह सब मेरी कल्पना- इच्छा के लिए अत्यन्त आकर्षक है। इसके अतिरिक्त एक विदेशी नौकरशाही की सेवा करने का विचार ही मेरे लिए अत्यन्त घृणास्पद है। मेरे लिए अरविन्द घोष का मार्ग अधिक महान, अधिक प्रेरणास्पद, अधिक ऊँचा, अधिक स्वार्थरहित तथा अधिक कंटकाकीर्ण है।’
ये महान विभूतियाँ- जिनकी चर्चा इतिहास के पन्नों में मुखर हैं, इनके अलावा ऐसे भी हैं, जो हैं तो महान, पर इतिहास उनके बारे में अभी मौन है। वहाँ इतना जरूर है कि इनके पाँवों की छाप अभी भी धरती की धूलि पर बनी हुई है, क्योंकि इन्हें गुजरे अभी ज्यादा समय नहीं हुआ। श्रीरामकृष्ण आश्रम, रायपुर छत्तीसगढ़ के स्वामी आत्मानन्द ऐसी ही विरल विभूति थे। उन्होंने नागपुर विश्वविद्यालय से एम.एस- सी. (गणित) प्रथम श्रेणी में किया था। प्रथम श्रेणी में होने के साथ उन्हें विश्वविद्यालय में भी प्रथम स्थान प्राप्त हुआ था। इसी के साथ इन्होंने आई.ए.एस. की परीक्षा भी विशिष्ट उपलब्धि के साथ उत्तीर्ण की थी। सांसारिक सुखों के अनेकों द्वार इनके सामने खुले थे।
घर के लोग तो अपने पुत्र की प्रतिभा पर मुदित थे। उन सबने इन्हें लेकर अनेकों रम्य कल्पनाएँ कर रखी थीं, पर स्वामी आत्मानन्द के हृदय में विवेकानन्द प्रतिष्ठित हो चुके थे। “आत्मनो मोक्षार्थं जगद हिताय च” की ज्योति उनके अंतस् में प्रदीप्त थी। भोग के बजाय इन्होंने त्याग को, सेवा को, संवेदना को चुना। श्री रामकृष्ण की भावधारा से जुड़कर उन्होंने लोक सेवा और आत्मसाधना की डगर पकड़ी। उनके युवा और प्रतिभाशाली भ्राताओं ने भी उनका अनुगमन किया। छत्तीसगढ़ अंचल में किया गया उनका कार्य आज भी किसी युवा के लिए प्रेरक है।
स्वामी आत्मानन्द अपनी कक्षाओं एवं प्रवचनों में एक बात कहा करते थे- प्रतिभा ईश्वरीय वरदान है, इसका यथार्थ उपयोग भोग सुख में नहीं, संवेदनशील सेवा भावना में है। श्रीरामकृष्ण मठ से जुड़े होने के बावजूद स्वामी आत्मानन्द की भावनाएँ युगऋषि गुरुदेव से जुड़ी थीं। जब गुरुदेव मथुरा में थे, तो उनके वैज्ञानिक अध्यात्म के कार्य में आत्मानन्द जी ने भी अपना भावपूर्ण सहयोग दिया था। उनका आकस्मिक निधन एक जीप दुर्घटना में हुआ था। इसकी खबर जब गुरुदेव को दी गयी, तो उन्होंने कहा कि वह एक ऐसे प्रतिभाशाली व्यक्ति थे, जिन्होंने अपनी प्रतिभा, अपने यौवन का सही और सार्थक उपयोग किया। उनके स्मरण के साथ गुरुदेव ने उनके और अपने साथ के कई प्रसंग सुनाते हुए कहा कि आज के युवाओं को उनमें अपना आदर्श खोजना चाहिए।

कौन हो युवाओं का आदर्श ?

युवा आदर्श कौन? इस सवाल के सबके अपने- अपने जवाब हैं। फिर भी सही जवाब गायब है। यूँ कहने को तो युवक- युवतियों ने किसी न किसी फिल्मी सितारे, क्रिकेटर, फुटबाल या किसी टेनिस खिलाड़ी को अपना आदर्श बना रखा है। इनमें से किसी की वेश- भूषा उनके दिलों को छूती है, तो किसी की चाल- ढाल या हाव- भाव उन्हें भाते हैं। किसी के रन बनाने अथवा फिर किसी की फुटबाल के साथ कलाबाजी एवं गोल दागने के अंदाज उन्हें भाते हैं। किसी का खेल या किसी की कला उन्हें दीवाना बनाती है और ये सपने देखते हैं। कुछ वैसा ही बनने की कोशिश करते हैं, कुछ वैसा ही दिखने की। लेकिन ये सारे सपने- कोशिशें उनमें कोई गुणात्मक परिवर्तन नहीं ला पाती हैं। न उनका चिंतन बदल पाता है और न चरित्र, बस बदलती है तो केवल चाल और चेहरा।
इसका कारण केवल उनके द्वारा चयनित बौने आदर्श हैं। युवाओं द्वारा चुने गये इन आदर्शों ने अपने जीवन में भले कितनी ही व्यक्तिगत उपलब्धियाँ हासिल की हों, पर उन्होंने त्याग, तप, सेवा या उपकार के कोई भी बड़े मानक स्थापित नहीं किये। रनों का अम्बार लगाने वालों ने पैसे तो बहुत बटोरे हैं, पर किसी राष्ट्रीय आपदा के समय बढ़- चढ़कर हिस्सा लेने की कोशिश शायद ही कभी की हो। इनमें से शायद ही किसी ने देश हित अथवा मानव हित में स्वयं को समर्पित करने का साहस किया हो। हाँ इन सबने इतना जरूर किया है कि अपने निजी व्यवसाय के अलावा चाय, तेल, साबुन, मोटर कार, शीतल पेय का प्रचार- प्रसार करके भारी रकम जरूर बटोरी है। हालाँकि उनके इन कामों को गलत नहीं कहा जा सकता, फिर भी इनमें ऐसा कुछ खास नहीं है, जिसे आदर्श की संज्ञा दी जा सके अथवा इनमें युवा आदर्श खोजा जा सके।
आदर्श तो हमेशा ऐसा होता है, जिसमें जीवन की चरम गुणवत्ता झलकती हो, जिसमें जिन्दगी के शिखर की झलक निहारी जा सके। ऐसा न हो पाने पर केवल बाहरी चमक- दमक या आकर्षण से बात नहीं बनती। मानने या न मानने पर भी सच यही है कि कागज की नावों के सहारे महासागर नहीं पार किये जा सकते, काठ के बर्तनों को आग में देर तक नहीं चढ़ाया जा सकता। ठीक इसी तरह जिन्दगी की मुश्किल मंजिलें फिल्मी संवादों के बूते नहीं हासिल की जा सकतीं। आदर्श तो हमेशा कुछ ऐसा होता है, जो प्रेरक हो—मार्गदर्शक हो। जिसकी जीवनशैली, जीवन प्रसंग में इतना प्रकाश हो कि वे अपना अनुगमन करने वालों के अँधियारे जीवन में उजाला भर सकें। इससे कम सामर्थ्य में किसी को आदर्श के रूप में स्वीकार करना बड़ी नासमझी की बात है। जब बात युवा आदर्श की चले तो यह जरूर ध्यान रखना होगा कि युवा आदर्श वही हो सकता है, जो स्वयं साहस और संवेदना से युवा हो। जिसमें जमाने की हवा को आदर्शों की राह पर बलात् चला देने का दम- खम हो। जिसमें युवा जीवन की चरम सम्भावनाएँ साकार दिखती हों। जिसे देखते ही युवा आदर्श के पथ पर चलने की प्रेरणा प्राप्त कर सके। जिसके सान्निध्य में युवा की ऊर्जा का ऊर्ध्वगमन हो और पवित्र- परिष्कृत जीवन जीने की प्रेरणा मिले। जिसको देखकर, जिसे सुनकर युवाओं के जीवन का बहकाव- बिखराव सिमटने लगे और जीवन की दिशा स्पष्ट होती चले। जिससे युवाओं को कर्त्तव्य पथ की कठिन डगर पर आगे बढ़ने का साहस एवं धीरज मिले। जिसके जीवन एवं चिंतन से युवाओं में समाज, संस्कृति, देश एवं मानवता के लिए कुछ कर गुजरने का भाव उफन उठे। जिसके वैचारिक अहसास से युवक- युवतियाँ स्वार्थ- अहं से ऊपर उठकर जीवन के परम तत्त्व की ओर बढ़ने लगें, उनमें कुछ ऐसा ही सोच- सूझ एवं साहस पैदा हो।
ऐसे युवा आदर्श की खोज इतिहास के पन्नों में की जा सकती है और जिन्दगी के आस- पास भी। साहस, संवेदना, सेवा एवं सृजन की झलक हमें जहाँ- कहीं भी मिले, वहीं युवा आदर्श पाये जा सकते हैं। स्वार्थ की पुर्ति, धन कुबेर बनने की तकनीकें- ये सभी जिन्दगी की सामान्य बाते हैं। इनको देखकर आदर्श नहीं चुने जा सकते। आदर्श तो वह साँचा है, जिसके बारे में सोचकर हम स्वयं को ढालते, गढ़ते और सँवारते हैं। इसकी पहचान सही हो और खोज पूरी हो तो आज के युवा का दर्द मिट सकता है।

समझें युवा मन का दर्द

आज के युवा का दर्द गहरा है। अपनी महत्त्वाकांक्षाओं और अपनों की अपेक्षाओं के बोझ तले उनका अस्तित्व चरमरा रहा है। उनमें कुछ खास करने की चाहत है, वे कुछ खास बनना चाहते हैं, पर किस तरह उन्हें पता नहीं। उन्हें कोई बताने वाला, राह दिखाने वाला नहीं मिलता। माँ- बाप, अपने बेटे को, बेटी को आसमान की बुलन्दियों पर देखना चाहते हैं, लेकिन बेटे या बेटी के दिल का हाल जानने के लिए उनके पास वक्त नहीं है। पढ़ाई या अन्य खर्चों के लिए धन जुटा देना यही उनके लिए सब कुछ है। समय- समय पर उन्हें चेताते और जताते भी रहते हैं कि मैंने तुम्हारे लिए क्या- क्या नहीं किया। तुम्हारे लिए क्या सुविधाएँ और सहूलियतें जुटाईं। उनकी इन बातों के बोझ से उनके लाडले अथवा लाडली का मन कितना दबा जा रहा है, इसकी उन्हें खबर भी नहीं होती।
युवक- युवतियों के इस दर्द की पहली शुरुआत तब होती है, जब वे किशोरवय की दहलीज पर पहला कदम रखते हैं। यह शरीर और मन में परिवर्तनों का दौर होता है। लड़का हो या लड़की ये परिवर्तन दोनों में आते हैं। शरीर की फिजिक्स भी बदलती है और केमिस्ट्री भी। परिवर्तन आकृति में आते हैं ओर प्रकृति में भी। इन परिवर्तनों के साथ मन की चाहतें भी बदलती हैं। कल्पनाओं और आकांक्षाओं का नया संसार शुरू होता है। इसे वे बताना तो चाहते हैं, पर कोई उन्हें सुनने के लिए तैयार नहीं होता है। हाँ बात- बात में अपनी माँ से- पिता से ये झिड़कियाँ जरूर सुनने को मिलती हैं- अब तुम छोटे नहीं रहे, बड़े हो रहे हो। तुम्हें सोचना चाहिए- समझना चाहिए। कम से कम अब तो तुम्हें अपनी जिम्मेदारी का अहसास होना चाहिए। बहुत हो गया खेल- खिलवाड़, अब तो सुधरो। जवाब में वे कहना भी चाहते हैं कि माँ मेरी भी कुछ सुन लो, पापा मेरी भी बात सुन लो। पर उनकी यह आवाज मन के कोनों में ही गूँज कर रह जाती है। उन्हें सुनने वाला कोई नहीं होता।
इसी आयु में पढ़ाई और कैरियर की दिशा तय होती है। मेडिकल, इंजीनियरिंग, मैनेजमेण्ट, कम्प्यूटर अथवा फिर अन्य कोई राह। इस दिशा एवं विषयों के चयन में बहुत कम माँ- पिता ऐसे होते हैं, जो बेटे और बेटी की रुचि अथवा उसकी आंतरिक सम्भावनाओं का ख्याल रखते हैं। प्रायः- प्रायः इस सम्बन्ध में अभिभावकों की दमित आकांक्षाएँ ही उजागर होती हैं। इसी आधार पर तय किया जाता है कि क्या पढ़ा जाना है। युवावस्था की दहलीज में पाँव रख रहे छात्र- छात्रा तो स्वयं में भ्रमित होते ही हैं। थोड़ी बहुत ननु- नच के बाद वे भी अपने अभिभावकों की बात स्वीकार कर लेते हैं। आखिर उन्हीं के पैसों पर उनको जिन्दगी जो जीनी है।
यहीं से शुरू होता है बेमेल जीवन का दर्द। रुचि, प्रकृति एवं सम्भावनाओं के विपरीत पढ़ाई का चयन युवाओं में कुण्ठा को जन्म देता है। मन का मेल न होने से इस पढ़ाई में स्वाभाविक ही उन्हें कम अंक मिलते हैं। तब उन्हें सुननी पड़ती है—अभिभावकों से कड़ी फटकार। सुनने को मिलते हैं अपने नकारा होने के किस्से। लगभग रोज ही प्राप्त होते हैं अपने निकम्मेपन के प्रमाण पत्र। बार- बार की जाती है, उनकी सफल लोगों से तुलना। किसी गणितीय समीकरण की तरह यह विविध भाँति से सिद्ध किया जाता है कि वे कितने गये- गुजरे हैं। कभी- कभी तो स्थिति यह बनती है कि नवयुवकों- नवयुवतियों के मन में अपने अभिभावकों के प्रति गहरा डर समा जाता है। वे कतराते और कटते हैं उनसे। साथ ही उनके मन में गहरी होती जाती है निराशा और चिंता। कहीं किसी गहरे कोने में बनती है—गाँठ अपराध बोध की। यौवन की उमंगें कुण्ठित होती हैं। मन चीखता है, पर यह चीख अन्दर ही अन्दर घुटकर रह जाती है। इस अवस्था में युवा भावनात्मक रूप से अपने को बहुत अकेला पाते हैं। उन्हें तलाश होती है अपनेपन की, पर यह मिलता नहीं। घर में उनकी भावनाओं से कोई सरोकार नहीं रखता और महाविद्यालयों-विश्वविद्यालयों में शिक्षा व्यवस्था का उनकी निजी जिन्दगी या उनके मन की उलझनों से कोई मतलब नहीं होता। कुछ कहने-बताने या जताने पर ताने-व्यंग्य या कटूक्तियों के कंटक ही उनके पल्ले पड़ते हैं। इन्हीं वजहों से युवाओं में व्यावहारिक विकृतियाँ और मनोरोग जन्मते हैं। अभी हाल में ‘‘एक्सप्रेशंस’’ ने अप्रैल-मई २००४ में १७ वर्ष की आयुवर्ग के लड़कों व लड़कियों का अध्ययन किया। निष्कर्ष में उन्होंने यह पाया कि ८५ प्रतिशत बच्चे भावनात्मक रूप से अपने अभिभावकों से कटे हुए हैं। वे अपने निजी मामलों पर अपनी बात नहीं करना चाहते।
विजन इण्डिया की टीम ने आई.आई.टी., आई.आई.एम. समेत देश के कई प्रतिष्ठित व्यावसायिक एवं सामान्य शिक्षण संस्थानों का सर्वेक्षण किया। उनकी कोशिश थी कि युवा के दर्द को, उनके मन की पीड़ा को जाना जाय। इस टीम में मनोवैज्ञानिक, शिक्षा विशेषज्ञ, समाजवेत्ता एवं योगाचार्य सभी थे। इस टीम के सदस्यों ने देशभर के करीब ३५,००० छात्र-छात्राओं का सर्वेक्षण किया। उनसे अंतरंग होने की कोशिश की। उनके मन के दर्द को छूने की कोशिश की। यह अध्ययन २० से २५ वर्ष के आयुवर्ग पर किया गया था। इसके नतीजे चौंकाने वाले रहे। हैरानी की बात यह थी कि सफल-असफल दोनों ही तरह के युवा किसी न किसी छटपटाहट से गुजर रहे थे। वे जिनका भविष्य अनिश्चित है और वे जिनका भविष्य सुनिश्चित है-दोनों का ही दर्द एक सा है।
उनका दर्द है—अपनेपन के अभाव का दर्द। उनको न सुने जाने, न पहचाने जाने का दर्द। पूछे जाने पर बड़ी मुश्किल से मैनेजमेण्ट के छात्र-सिद्धान्त ने बताया-दरअसल किसी को किसी से कोई मतलब नहीं है। हमारे अभिभावक हमारे लिए केवल पैसा जुटाते हैं। ज्यादा कुछ हुआ तो हमारी महत्त्वाकांक्षाओं के घास-फूस में चिन्गारी लगाते हैं। उन्हें अपने दोस्तों-रिश्तेदारों, परिचितों से यह बताने में खुशी मिलती है कि उनका बेटा आई.आई.एम. का छात्र है। पास होते ही बड़ी जॉब मिल जायेगी। यदि कभी उन्होंने कुछ ज्यादा बातें कीं, तो बस जिम्मेदारी, नैतिकता की एक घुट्टी पिला देते हैं। जो दोस्त हैं वे टाईमपास हैं, क्योंकि सभी अपनी-अपनी महत्त्वाकांक्षाओं के घोड़ों पर सरपट दौड़ रहे हैं। बहुत अच्छी मुलाकातों के बावजूद किसी को किसी के मन में झाँकने की फुर्सत नहीं है। इससे तो अच्छा साइबर कैफे हैं, जहाँ मैं अपना समय गुजार लेता हूँ। वहाँ यह समय कैसे गुजरता है यह मत पूछिएगा।
चेन्नई में पढ़ने वाली २१ वर्षीया अरुणा मुरघई का दर्द भी कुछ ऐसा ही है। उसे लगता है कि उसकी जिन्दगी अपेक्षाओं-आकांक्षाओं और जिम्मेदारियों के बोझ के तले पिस रही है। कहीं मन की कोमल संवेदनाएँ कुम्हला रही हैं। कुरेदने पर उसने कहा कि आदर्शों की बात तो सभी करते हैं। माँ-बाप, रिश्तेदार, शिक्षक और पुस्तकें जो भी होता है, आदर्शों की सीख देने से नहीं चूकता, पर मन का क्या करें, जहाँ आदर्श की नहीं, सुख की चाहत पैदा होती है। कहीं कोई यह बताने वाला नहीं है कि आदर्शों को जीवन में उतारने की प्रक्रिया क्या हो? हमें कोई बताये तो सही कि हम उलझनों से कैसे बाहर निकलें। कोई हमें सुनने वाला तो हो। हमें तो बस डाँटने, समझाने और नसीहत देने वाले मिलते हैं।
मनोवैज्ञानिक विरुज नयपाल की सलाह है कि किशोरावस्था से लेकर युवावस्था का काल महत्त्वपूर्ण है। इसमें जरूरत भावनात्मक गुत्थियों को सुलझाने की है। इसके लिए अभिभावकों को सकारात्मक रवैया अपनाने की जरूरत है। अच्छा तो यह हो कि शिक्षक एवं शिक्षण भी पुस्तकों तक सीमित न रहें। कहीं न कहीं जिन्दगी से जुड़ी हुई बातों पर चर्चा होनी चाहिए। मनःस्थिति एवं परिस्थिति का लगातार लम्बे समय तक बेमेल बने रहना ठीक नहीं है। युवाओं एवं उनके अभिभावकों को इसमें सामंजस्य के तौर-तरीके की खोज करनी चाहिए। आध्यात्मिक आचार्यों को भी युवाओं के दर्द की दवा खोजने में अपनी सकारात्मक भूमिका निभानी चाहिए। अच्छा हो कि युवक स्वयं भी साहसी एवं अन्वेषक बनें और स्वयं की गुत्थियों से उबरने के लिए साहसिक कदम उठाएँ। विशेष बात यह है कि इस मसले को व्यक्तिगत, पारिवारिक एवं सामाजिक तौर पर महत्त्वपूर्ण माना जाय। ध्यान रहे यदि आज के युवा के दर्द की दवा न खोजी जा सकी, तो युवावर्ग दिशाहीन हो जायेगा।

दिशाहीनता और भटकाव, क्या हो समाधान?

दिशाहीनता आज के आम युवा की जिन्दगी का सच है। देश के बहुसंख्यक युवा इस समस्या से घिरे हुए हैं। जीवन की राहों पर उनके पाँव बहकने, भटकने, फिसलने लगे हैं। वे जो कर रहे हैं उसके अंजाम या मंजिल का उन्हें न तो पता है और न ही इसके बारे में उन्हें सोचने की फुरसत है। बस जिज्ञासा, कौतूहल, ख्वाहिश, शौक या फैशन के नाम पर उन्होंने इन टेढ़ी-मेढ़ी राहों को चुना है। या फिर तनाव, हताशा-निराशा या कुण्ठा ने जबरन उन्हें इन रास्तों पर धकेल दिया है। मीडिया, टी.वी., फिल्में और आसपास का माहौल उन्हें इसके लिए प्रेरित कर रहे हैं। सामाजिक वातावरण इस दिशाहीनता के लिए काफी कुछ हद तक जिम्मेदार है।
समाज के कर्णधार, कुछ एक पत्र-पत्रिकाओं के लेखक इस समस्या को लेकर ङ्क्षचतित जरूर नजर आते हैं। पर इसके कारगर समाधान की ओर किसी की कोई सार्थक कोशिश नहीं है। बहुत हुआ तो युवाओं की भूलें बताकर उन्हें कुछ नसीहतें देकर छुट्टी पा ली जाती है। समाचार पत्र या टी.वी. माध्यम युवाओं में बढ़ रहे नशे के चलन की खबरें जरूर छापते और दिखाते हैं। पर ऐसा क्यूँ हुआ इसकी पड़ताल करने की फुरसत किसी को नहीं है। उनके लिए नशा जुटाते कौन लोग हैं, किसने उन्हें इस ओर धकेला? ये सवाल हमेशा अनुत्तरित रह जाते हैं, क्योंकि इनकी ढूँढ-खोज में चटपटी खबर जैसा कुछ भी नहीं है।
आज युवाओं में जिस नशे का जोर है, उसमें शराब, सिगरेट, चरस, गाँजा, अफीम, तम्बाकू आदि का कोई जगह नहीं है। ये सब तो गुजरे हुए जमाने की ओल्ड फैशन चीजें हैं। सिगरेट-शराब तो आज साफ्ट आइटम कहे जाते हैं। आज का नया शगल जिसे युवा अपने तनाव को दूर करने का साधन बना रहे हैं, कुछ और ही हैं। यह कुछ और उन्हें पबों, नाइट क्लबों या कॉफी रेस्तराँओं की ओर खींचता है। यहाँ उन्हें मिलता है चिल्ड वाटर, एनर्जी ड्रिंक्स, बेसिर पैर वाले हँसी-मजाक, अपने में डुबो देने वाला नया संगीत और शर्ट्स। इनमें से प्रत्येक शब्द कूट हैं। उदाहरण के लिए शर्ट्स को लें-इसका मतलब नसों के जरिए ली जानें वाली हेरोइन या कोकीन से है।
अभी पिछले महीनों में एक बड़े स्वर्गीय राजनेता के सुपुत्र की नशाखोरी का मामला अखबारों में काफी चॢचत रहा। इसमें सच्चाई कितनी थी यह तो कहने-सुनने वाले जानें, पर इतना जरूर है युवाओं में बढ़ती नशे की लत और इसके मायावी रूपों से इंकार नहीं किया जा सकता। इसमें बहुत कुछ ऐसा है जो युवाओं को भटकाए हुए है। उनके कदमों को आत्मघाती रास्ते पर बलात् घसीटे जा रहा है।
साइबर कैफे का चलन भी युवाओं में बड़ी तेजी से पनपा है। साइबर की दुनिया के फायदों से इंकार नहीं किया जा रहा। इंटरनेट ने जो ज्ञान एवं सूचना के नये आयाम खोले हैं, उससे देश और दुनिया में कोई अपरिचित नहीं हैं। सूचना क्रान्ति के इस अनूठे उपकरण ने शोध-अनुसंधान और ज्ञान के आदान-प्रदान में काफी कुछ जोड़ा है, पर जिन्दगी से भटके युवक-युवतियाँ इसका दुरुपयोग भी कम नहीं कर रहे। साइबर कैफे उनके जीवन में जहर घोलने की बड़ी भूमिका निभा रहे हैं। विकसित राज्यों एवं बड़े शहरों में इसकी चर्चा और चलन को तो सभी जानते हैं। पर नये बने राज्य एवं छोटे शहरों में भी यह बीमारी कम नहीं है।

अभी हाल में नवगठित राज्य छत्तीसगढ़ का एक मामला काफी समय तक अखबारों की खबर बनकर छपता रहा। इस खबर के मुताबिक अकेले रायपुर में १५० साइबर कैफे पंजीकृत हैं। समाचार संवाददाताओं और जानकारों की राय में अधिकतर साइबर कैफे पहुँचने वाले युवक- युवतियाँ चैटिंग के बहाने पोर्न साइट को जरूर खँगालते हैं। और अब तो यह खुले आम चलता है। २४ घण्टे उपलब्ध इस सुविधा की उपलब्धियाँ क्या होंगीं, इसे बिना कहे और बिना लिखे भी आसानी से सोचा और समझा जा सकता है।

युवाओं में पनपती दिशाहीनता के आयाम और भी हैं और ये इतने ज्यादा हैं कि यदि इन सबकी चर्चा एक साथ करनी हो, तो इसके लिए एक आलेख का कलेवर पर्याप्त नहीं है। इसके लिए तो किसी महाग्रन्थ या विश्वकोश का कलेवर जुटाने का साहस करना पड़ेगा। पर इस सब चर्चा में सार और समझदारी भरा लाख टके का सवाल यह है कि इस दिशाहीनता के लिए दोषी कौन है? क्या केवल ये युवक- युवतियाँ अथवा वे परिवार और वह समाज जहाँ ये पल- बढ़ रहे हैं। क्या केवल युवा पीढ़ी को कोसकर अपने कर्त्तव्य की इतिश्री कर लेनी चाहिए या फिर समाज को, परिवार को अपने दायित्व निभाने के लिए कमर कसनी चाहिए। जहाँ तक बात अपनी है तो यहाँ यह प्रकट करने में तनिक भी संकोच नहीं कि हम विचारशील कहे जाने वाले सामाजिक माहौल को प्रेरणादायक बनाने में नाकाम रहे हैं। अथवा यदि इस सम्बन्ध में कुछ किया भी गया है तो वह बहुत थोड़ा है।

जिन्होंने इतिहास के पन्ने पलटे हैं, वे जानते हैं कि जब किसी प्रेरक व्यक्तित्व ने युवाओं का सन्मार्ग एवं सदुद्देश्य के लिए चल पड़ने का आह्वान किया है, तब- तब युवकों- युवतियों ने जिन्दगी की सही दिशा चुनने में कोई कोर- कसर नहीं रखी है। महात्मा गाँधी ने जैसे ही असहयोग आन्दोलन की चर्चा चलायी, त्यों ही बिना देर लगाये किशोर व युवक घरों से निकल पड़े। अँग्रेजी चीजों के बहिष्कार में युवाओं की भूमिका सबसे अग्रणी रही। राष्ट्रपिता ने १९४२ ई. में जैसे ही पुकारा- ‘‘अंग्रेजो! भारत छोड़ो!’’ -- त्यों ही लाखों युवक- युवतियाँ अंग्रेजों को भारत से खदेड़ने के लिए घर छोड़कर चल पड़े। यह एक ऐसी सच्चाई है जिसे इतिहास में आसानी से पढ़ा जा सकता है। अतीत को थोड़ा सा कुरेदें, तो सुनायी देता है, आजादी के महानायक सुभाष का आह्वान- ‘तुम मुझे खून दो, मैं तुम्हें आजादी दूँगा।’ और साथ ही दिखाई देती है- उन दीवाने युवाओं की भीड़ जो अपने खून की एक- एक बूँद देने के लिए बढ़ चले थे।

और अभी ज्यादा पुरानी नहीं हुई है- लोकनायक जयप्रकाश की कहानी, जिन्होंने कुछ ही दशक पहले युवाओं को पुकारा था। लोकनायक के पीछे कितने युवा चल पड़े थे, यह दृश्य देखने वाले अभी भी बहुतायत में हैं। जिन्होंने उन दिनों देखा है, उन्हें अभी भी याद है उस वृद्ध महामानव का तरुण स्वर- ‘डरो मत! मैं अभी जिन्दा हूँ।’ उनके एक इशारे पर देश की तरुणाई कुछ सार्थक करने के लिए मचल उठी थी।

आज का सच तो यह है कि कुछ लोभ- लालच में फँसे हुए लोग युवाओं का बाजार के रूप में उपयोग कर रहे हैं। उन्हें युवाओं के चरित्र- व्यक्तित्व की चिंता नहीं, चिंता है तो बस अपना सामान बेचने की। वर्तमान के क्षण यही कहते हैं कि भारत विश्व भर की तमाम कम्पनियों के लिए बड़ी जनसंख्या के कारण आकर्षण का केन्द्र बना हुआ है। खासकर इतनी बड़ी जनसंख्या का ५४ प्रतिशत हिस्सा अगर २५ वर्ष के नीचे का हो तो बाजार के लिए किसी देश का परिदृश्य और भी लुभावना हो जाता है। एक मार्केटिंग् रिसर्च कम्पनी के वाइस प्रेसीडेण्ट सुधीर गुप्ता का कहना है कि आज युवाओं को गुमराह कर उन्हें अपना सामान सौंपने के लिए कम्पनियाँ एग्रेसिव हो रही हैं। अभी कुछ ही समय पहले की खबर है कि यामाहा कम्पनी ने बाइक का अपना नया मॉडल लांच किया। यह लांच उतनी बड़ी खबर नहीं थी, जितनी की बड़ी खबर लांच के लिए चुना गया स्थान था। दरअसल यह लांच रखा गया था एक फाइव स्टार होटल के पब में। यामाहा मोटर्स के सी.ई.ओ. टोमोटाका इशिकावा यह बताते हुए बड़े उत्साहित दिखे कि अब हमने एक पब में किसी प्रोजेक्ट की लांच की है।

यह तरीका सम्भव है किसी कम्पनी के व्यावसायिक हितों का हो, पर यह युवाओं के जिन्दगी के हितों से मेल नहीं खाता। आज जरूरत इस कुचक्र को तोड़ने की है और समाज में युवाओं के लिए प्रेरक एवं उत्साहवर्धक माहौल तैयार करने की भी। अपना युग निर्माण मिशन अपने ढंग से ऐसे कई प्रयोग कर रहा है। बस आवश्यकता इसके लिए युवाओं की व्यापक भागीदारी की है। जिसे स्वयं युवाओं को करना है, क्योंकि युवाओं की दिशाहीनता के कुचक्र को युवा ही तोड़ सकते हैं। उन्हीं को विचारक्रान्ति की गतिविधियों से जुड़कर कुछ साहसिक योजनाएँ बनानी होंगी। और उन्हीं को इन्हें क्रियान्वित भी करना होगा। अगर ऐसा कर पाने में तत्परता बरती जाय, तो न केवल युवाओं में दिशाहीनता की समस्या का अंत होगा, बल्कि बेरोजगारी एवं आरक्षण का भी कोई कारगर समाधान बन सकेगा।

रोजगार राष्ट्रीय कर्त्तव्य है, यह जातिवाद से न जुड़ने पाए

बेरोजगारी एवं आरक्षण युवाओं के अस्तित्व से जुड़े हुए मुद्दे हैं। इनका महत्त्व इसी से जाना जा सकता है कि इनके कारण असंख्य युवा मनोरोगों की गहरी यंत्रणा झेल रहे हैं और कइयों ने तो आत्महत्या करके इस संसार से विदा ले ली है। आने- जाने वाली सरकारों के सूचना विभागों के लिए यह आँकड़ों का खेल हो सकता है, पर युवाओं के लिए यह जीवन- मरण का सवाल है। राजनेताओं के लिए यह वोट बटोरने और राजनीति का साधन है, लेकिन युवाओं की तो पूरी जिन्दगी इससे जुड़ी हुई है।
बेरोजगारी का दंश सभी को एक जैसा दुःख देता है फिर वह किसी भी जाति अथवा धर्म का क्यों न हो? जो आँकड़ों की गणित सुलझाते हैं, उन्हें भी यह स्वीकार है कि इस दुःख को सहने वालों की संख्या साल- दर बढ़ रही है। जहाँ १९९१ में इनकी संख्या १.३८ करोड़ थी, वही २००३ में बढ़कर १८.६ करोड़ तक पहुँच गयी। सरकार इन्हें रोजगार भले ही न दे पाये, पर इनके पंजीयन एवं प्रशिक्षण में सालाना १८० करोड़ रूपये जरूर खर्च कर रही है। हालाँकि ५ करोड़ आवेदकों में नौकरी केवल ७०,००० को ही मिल पाती है। इस प्रकरण में महिलाओं की स्थिति भी कुछ खास अच्छी नहीं है। १ करोड़ ७ लाख महिलाओं में नौकरियाँ केवल २७ हजार को ही मिल पाती है। इसी के चलते लोगों का मन सरकार और उसके दफ्तरों से उचाट हो गया है।
हालाँकि सरकार ने लोगों से मुँह नहीं मोड़ा है। लोगों को भले ही सरकार की परवाह कम हुई हो, पर सरकार को लोगों की परवाह है, क्योंकि इन्हीं लोगों के बलबूते उसे फिर से सरकार जो बनानी है। सो उसने खास लोगों को रिझाने के लिए आरक्षण की बात कही है। इस आरक्षण की नीति का राज क्या है, इसे बिना कहे सभी जानते हैं। मंत्री जी और नेतागण कितनी ही सामाजिक समरसता की बातें करें, पर उनके अन्दर का हाल सभी को पता है। सामाजिक समरसता तो ‘जाति- वंश सब एक समान- मानव मात्र एक समान’ के सूत्र पर भरोसा करने, इसके अनुरूप जिन्दगी जीने से आती है।
जिन्हें आरक्षण की कथा का पता है, वे जानते हैं कि सबसे पहले १९१८ में मद्रास प्रेसिडेन्सी में चुनिन्दा जातियों के लिए आरक्षण लागू किया गया। १९३५ ई. में पूना समझौते के बाद विधायिका में सीटों का आरक्षण हुआ। इसके बाद जब स्वतंत्र भारत का संविधान बना, तब आरक्षण को केवल सामयिक रूप से उपयोगी बताया गया। १९८० ई. में मण्डल आयोग ने ओ.बी.सी. के आरक्षण पर तत्कालीन गृहमंत्री बूटासिंह् को रिपोर्ट दी। १९८९ ई. में वी.पी.सिंह् ने रिपोर्ट मंजूर की। १९८९- ९० में देशव्यापी मण्डल विरोधी प्रदर्शन हुए। १९९२ ई. में सुप्रीम कोर्ट ने इसकी कानूनी बाधाएँ दूर कीं। १९९३ ई. में इसे केन्द्र की नौकरियों में लागू किया गया। और इस वर्ष २००६ ई. में आई.आई.एम. व आई.आई.टी. में लागू किया जा रहा हैं। चर्चा यह भी हो रही है कि आरक्षण निजी क्षेत्र में लागू किया जाय। यह आरक्षण कुल मिलाकर कितने प्रतिशत हो गया, इसकी गणना करें तो आज लगभग ५० प्रतिशत स्थान आरक्षित हैं।
आरक्षण उचित है या अनुचित? इस बारे में आज भारी बहस छिड़ी हुई है। हर कोई अपनी बात रख रहा है। सभी के अपने दृष्टिकोण हैं। एक हिसाब से ये सही भी हो सकते हैं। लेकिन इन सभी के दृष्टिकोण की समीक्षा करें, तो निष्कर्ष यह निकलता है कि प्रायः सभी की सोच संकुचित है। जाति, धर्म, वोट के हिसाब से तो बहुत कुछ कहा जा रहा है, पर मानवीय पहलू बिसरा दिया गया है, जबकि मानवीय संवेदना को जातीय संवेदना से ऊपर स्थान दिया जाना चाहिए। हम सब मनुष्य पहले हैं, हिन्दू, मुसलमान और सवर्ण- शूद्र बाद में। हममें से हर एक को बराबर की भूख लगती है। हममें हर एक को तन ढँकने के लिए कपड़ा और सोने के लिए छत चाहिए। ठाठ- बाट और ऐश्वर्य- विलास के साधन भले ही न मिलें, पर जिन्दगी जीने की अनिवार्य सुविधाएँ तो चाहिए ही। बेरोजगार का दर्द यही है। सच यही है कि प्रत्येक बेरोजगार को रोजगार चाहिए, फिर वह किसी भी जाति अथवा धर्म का क्यों न हो? रही बात आरक्षण की तो यह सीधे रोजगार से जुड़ा हुआ है। इसकी निन्दा न करते हुए इतना विनम्र आग्रह तो है ही कि इसके आधारों के बारे में पुनर्विचार किया जाना चाहिए। ध्यान रहे सभी सवर्ण अमीर नहीं हैं और सभी निम्न जातियों के लोग गरीब नहीं हैं। अखबारों में कई बार दलित मंत्रियों के ऐश्वर्य व विलासिता की चर्चा की जाती है। खोजी खबर नवीस यह बताते हैं कि दलित मंत्री महोदया या मंत्री महोदय के बाथरूम बनाने में कितने करोड़ लगे हैं। ऐसे दलित और भी हैं, जो हमेशा ही दूसरों का दलन करते रहते हैं। आज ये इतने सामर्थ्यवान् हैं कि भला इनके दलन का साहस कौन करेगा? क्या इनके बेटे या बेटी को अनिवार्यतः आरक्षण मिलना चाहिए?
युवा पीढ़ी का आग्रह केवल इतना है कि बेरोजगारी और आरक्षण दोनों मुद्दों पर मानवीय पहलू से विचार करें। यदि ऐसा किया जाय तो निष्कर्ष यही होगा कि आरक्षण का आधार आर्थिक हो। इस सम्बन्ध में एक बात और सोची जा सकती है, जहाँ अभी ५० प्रतिशत आरक्षण है, क्यों न उसे १०० प्रतिशत कर दिया जाय। इस आरक्षण में देश की सभी जातियों- वर्गों का प्रतिशत उनकी जनसंख्या के हिसाब से तय हो। हालाँकि यह पूरी प्रक्रिया है ही कुछ ऐसी, जिसमें समाज का जातियों के आधार पर बँटने का खतरा है। जातियों के जहर को सामाजिक जिन्दगी में न घोलना ही अच्छा है।
सामाजिक समरसता देश की अखण्डता के लिए अहम बात है, परन्तु यह आरक्षण से आएगी ऐसा सोचना गलत है। स्वाधीनता के ५९ सालों के आरक्षण से तो यह लक्ष्य अभी तक हासिल नहीं हो सका, तो अब हो पायेगा, इसमें संदेह है। इसके लिए समाज की प्रथा- परम्परा एवं भ्रामक मान्यताएँ तोड़नी होंगी। जो कार्य युग निर्माण मिशन बिना शोरगुल मचाये कर रहा है। समाज में बराबरी रोटी- बेटी के रिश्ते से आयेगी न कि आरक्षण से। युग निर्माण मिशन में सभी जातियों के बीच रोटी के रिश्ते बड़े ही सहज हो गये हैं। बेटी के रिश्तों की प्रक्रिया भी चल पड़ी है। सामाजिक समरसता का यही उपाय है। युग निर्माण मिशन के कार्यकर्त्ता जाति से ब्राह्मण होने पर भी निम्न जातियों द्वारा किये जाने वाले काम को छोटा नहीं समझते, बल्कि उसे आदर भाव से करते हैं। वहीं इस मिशन में अनुसूचित जाति एवं जनजाति के कार्यकर्त्ता पूर्ण सम्मान के साथ यज्ञोपवीत धारण करके ब्राह्मण कर्म सम्पन्न करते हैं।
देश की नीतियाँ बनाने वाले ध्यान रखें, उनकी कुटिलता को देश का युवा कभी भी माफ नहीं करेगा। प्रतिभाएँ राष्ट्रीय धरोहर हैं और रोजगार राष्ट्रीय कर्त्तव्य। प्रतिभाएँ किसी खास जाति में जन्म नहीं लेती हैं। वे कहीं भी हों, उन्हें संरक्षण और सुअवसर मिलना चाहिए। यह किसी युग का दुःखद सच रहा है, जबकि किसी एकलव्य की भोली भावनाओं को छलकर उसका अँगूठा लिया गया और महापराक्रमी कर्ण को सूतपुत्र कहकर चिढ़ाया गया, परन्तु काल किसी को क्षमा नहीं करता। एकलव्य के साथ छल करने वाले द्रोणाचार्य को छल से ही मरना पड़ा, वह भी अपने प्रिय शिष्य अर्जुन के सगे- सम्बन्धी के हाथों और कर्ण के साथ अनीति करने वालों ने भी अनीति भोगी। जबकि एकलव्य और कर्ण का यश आज भी दिगन्तव्यापी है।
विवेक का तकाजा यह है कि आज पिछली गलतियाँ न दुहराई जाय। और न ही बदला लेने के सरंजाम जुटाये जायँ। अर्जुन हों या एकलव्य अथवा कर्ण सबको समान अवसर मिले। वर्ग एवं वर्ण कोई भी हो अवसर सभी के लिए सुलभ होना चाहिए। अच्छा तो यह हो कि देश के युवा स्वयं ही इन विभाजनकारी मंसूबों को नाकाम करें। वे अपने को जातियों में न बाँटें और न बाँटने वालों को कामयाब होने दें। देश के युवा का यह दायित्व है कि प्रतिभा कहीं भी हो, उसे उभरने का अवसर जरूर मिले। इसी तरह गरीबी और भूख कहीं भी हो उसे मिटाने में कोई कसर न छोटी जाय। इसके लिए हम सरकारों के भरोसे न रहें और अपनी स्वावलम्बन की साध को पूरा करने के लिए स्वयं की नीतियाँ बनायें।

स्वरोजगार जहाँ चाह, वहाँ राह

स्वावलम्बन की साध प्रत्येक युवा को होती है। युवावस्था की शुरुआत होते ही उसमें आत्म निर्भर बनने की चाहत गहराती है। किसी भी तरह से वह अपने पाँवों पर खड़ा होना चाहता है। कुछ दशक पहले यह सपना केवल युवक देखते थे, लेकिन आज इसमें नवयुवतियाँ भी शामिल हो गयी हैं। आज महाविद्यालय में पढ़ने वाली प्रायः हर लड़की आत्म निर्भर बनना चाहती है। वह कुछ ऐसा करना चाहती है, जिससे वह स्वयं की सार्थकता व उपयोगिता साबित कर सके। जिन्दगी में अपनी निजी पहचान बना सके।
लेकिन स्वावलम्बन की चाहत पूरी होना आज इतना आसान नहीं है। सरकारी नौकरियाँ अब सिमटती जा रही हैं। जनसंख्या बढ़ने के साथ युवाओं की संख्या और उनमें रोजगार की माँग बढ़ी है। जबकि सभी जगहों पर निजीकरण के चलते सरकारी उद्यम घटे हैं। गैर सरकारी तंत्र में रोजगार के अवसर तो बढ़े हैं, पर साथ ही कई अनुबन्ध एवं प्रतिबन्ध भी बढ़े हैं। राजनैतिक शिकंजा लगातार इन पर कसता जा रहा है। स्थिति कुछ ऐसी हुई है कि योग्यता एवं प्रतिभा को नौकरी और रोजगार की गारंटी नहीं माना जा सकता।
रही बात स्वरोजगार की तो उसके लिए धन चाहिए और यह सुविधा सबके पास उपलब्ध नहीं है। सरकारी ऋण भी किन्हीं भाग्यशालियों को मिल पाता है। अन्यथा ज्यादातर युवा तो इसे पाने की कोशिश में सरकारी दफ्तरों में चक्कर लगाते और अंत में हाथ मलते रह जाते हैं। इम्प्लायमेण्ट रिसर्च प्रोग्राम के अंश साहनी का कहना है कि स्थिति की समीक्षा से मिलने वाले आँकड़े और निष्कर्ष इसकी गम्भीरता को दर्शाते हैं।
परन्तु जहाँ चाह वहाँ राह की कहावत यहाँ भी सच है। देवसंस्कृति विश्वविद्यालय के युवा छात्र-छात्राओं ने इसे आज के समय के अनुरूप ढाला है। इसमें उनका सहायक बना है-युगऋषि गुरुदेव का मार्गदर्शन। इनका मानना है कि जब तक समाज है, जिन्दगी है, तब तक काम के अवसर बने रहेंगे। बस इन्हें तलाशने और अपनाने की जरूरत है। समाज के कई ऐसे क्षेत्र हैं और देश के कई ऐसे हिस्से हैं, जिनकी जरूरतों को केन्द्रीय एवं प्रांतीय सरकारें नहीं पूरा कर पा रही हैं। अपने व्यावसायिक हितों में उलझी निजी संस्थाओं का भी इनसे कोई खास सरोकार नहीं है। जबकि देश के कई हिस्सों में वहाँ के निवासी अपनी मूलभूत जरूरतों के लिए जूझ रहे हैं।
इस विश्वविद्यालय के अलग-अलग विभागों के छात्रों ने अपना एक समूह बनाया है। इस समूह की योजना देश के अलग-अलग हिस्सों में जाकर काम करने की है। अपनी इन्टर्नशिप के दौरान उन्हें ऐसे कुछ आमंत्रण-सुझाव एवं संकेत भी मिले थे। जिसे लागू करने पर न केवल उनकी रोजगार की समस्या हल होती दिखती है, बल्कि समाज को उनकी योग्यताओं का फायदा पहुँचने की उम्मीद है। बात सही भी है यदि विश्वविद्यालयों से निकलने के बाद छात्र छोटे समूहों में बँधकर देश के जरूरतमंद हिस्सों में स्वास्थ्य, शिक्षा आदि वहाँ की मौलिक जरूरतों के लिए काम करें, तो वहाँ के लोग उन्हें आवश्यक धन मुहैया कराने के लिए आसानी से तैयार हो जाते हैं।कुछ प्रतिष्ठित व्यावसायिक संस्थानों के छात्र-छात्राओं ने भी इस योजना पर अपने खास ढंग से काम करना शुरू किया है। समाचार पत्रों में प्रकाशित खबर के मुताबिक प्रबन्धन विशेषज्ञ निष्कर्ष राय अपने कुछ साथियों के साथ उत्तर-पूर्व के युवाओं के बीच काम कर भी रहे हैं। उनकी टीम में अलग-अलग विषयों के विशेषज्ञ शामिल हैं। इन्होंने वहाँ के युवाओं एवं क्षेत्रवासियों के वहाँ के संसाधनों के मुताबिक प्रशिक्षण करने की योजना तैयार की है। इस टीम ने वहाँ की क्षेत्रीय संस्कृति के संवेदन सूत्रों को भारत की संस्कृति से भी जोड़ने का काम शुरू किया है, ताकि वहाँ के निवासी केवल अपने क्षेत्र को नहीं, बल्कि सम्पूर्ण देश के साथ गहरा अपनत्व अनुभव कर सकें। इन सबको वहाँ के लोगों से भरपूर अपनापन, जरूरी साधन एवं धन तथा सहयोग मिल रहा है। इसके लिए वे किसी सरकारी या गैरसरकारी कार्य पर निर्भर नहीं हैं। इन सभी का यह मानना है कि आज देश के युवा मिलकर देश व समाज के नवनिर्माण के कार्यों को अपने स्वावलम्बन का अवसर बना लें, तो न केवल उन्हें आत्मनिर्भरता मिलेगी, बल्कि राष्ट्रीय-सामाजिक नवनिर्माण का सुयोग भी प्राप्त होगा। हाँ इस कार्य के लिए युवाओं में नैतिकता की ढहती दीवारों को बचाने का साहस जरूर करना होगा।

नैतिकता के टूटते तटबंधों के बीच कुछ सत्प्रयास

नैतिकता की ढहती दीवारें यौवन का विनाश कर रही हैं। मर्यादाओं एवं वर्जनाओं में आयी दरकनों और दरारों के बीच किशोर कुम्हला रहे हैं और युवा विनष्ट हो रहे हैं। जिस सुख की तलाश में वे नैतिकता के तटबन्ध तोड़ रहे हैं, वह उन्हें मनोगं्रथियों एवं शारीरिक अक्षमता के अलावा और कुछ नहीं दे पा रहा है। यह सब हो रहा है स्वछन्द सुख की तलाश में। आज के युवा जिस डगर पर बढ़ चले हैं, वहाँ स्वछन्दता का उन्माद तो है, लेकिन सुख का सुकून जरा भी नहीं है। बस अपनी भ्रान्ति एवं भ्रम में जिन्दगी को तहस-नहस करने पर तुले हैं। युवाओं में यह प्रवृत्ति संक्रामक महामारी की तरह पूरे देश में फैलती जा रही है। बड़े शहरों की तरह अब छोटे शहर एवं कस्बे भी इसकी लपेट-चपेट में आने लगे हैं।
अभी पिछले महीनों में एक स्कूल के बच्चों ने कान्टी पार्टी आयोजित की। उनके द्वारा गढ़ा गया यह कान्टी शब्द कॉन्टीनुएशन का लघु रूप है। यह एक बड़े शहर का ऐसा स्कूल है, जिसमें अपने बच्चों के दाखिले के लिए माँ-बाप कुछ भी देने और कुछ भी करने को तैयार रहते हैं। यह पार्टी ११ वीं कक्षा के छात्र-छात्राओं ने १२ वीं कक्षा के छात्र-छात्राओं की विदाई में आयोजित की थी। इन कान्टी पाॢटयों का चलन अब बड़े शहरों के साथ छोटे शहरों में भी आम हो गया है। इसमें खास बात यह थी कि यह पार्टी एक पब में आयोजित की गयी थी। खोजी पत्रकारों का दल जब यहाँ पहुँचा, तो उन्होंने देखा कि अफ्रीकी पॉप गायक केबिन लाइटल के गीत पर वे २०० नवयुवा कुछ इस कदर झूम रहे थे कि सिगरेट का घना धुँआ भी उनके चेहरे पर गहरी होती जा रही वासना की आकुलता को नहीं छिपा पा रहा था।
इस डिस्को पब में ये नवयुवा भड़कीले परिधान, लहराते बालों एवं चमकदार मेकअप में आये थे। संगीत के तेज होने के साथ इन जोड़ों की हरकतों की बाढ़ में नैतिक वर्जनाएँ कब और कहाँ विलीन हुईं पता ही नहीं चला। पत्रकारों के दल ने अपने लिए खबर जुटाने के लिए जब हालात का पता करने की कोशिश की, तो उन्हें मालूम हुआ कि स्कूल के अधिकारी एवं इन छात्र-छात्राओं के अभिभावक दोनों ही इससे अनजान थे। इन छात्र-छात्राओं ने अपने साथियों से ५००० रुपये जुटाये और पब आरक्षित किया। बस इसके बाद की कथा नैतिकता के मिटने-मिटाने को बयान करती है।
सवाल यह है कि ऐसा क्यों हो रहा है? तो इसका जवाब देते हुए इन छात्र-छात्राओं का कहना है कि हमारे अभिभावक हमें पढ़ाई में अच्छा स्कोर करते हुए देखना चाहते हैं और वह हम कर रहे हैं। हम अपनी पढ़ाई में अच्छे अंक लाते हैं। किसी प्रतियोगिता में चयनित हो जाने की क्षमता हममें है। हमारा स्कूल या हमारे कॉलेज भी हमसे ऐसी ही उम्मीदें रखते हैं और हम इसे पूरा कर रहे हैं। अब यदि हम इसके बाद थोड़ा इन्टरटेनमेंट कर लेते हैं तो क्या बुरा है? जो हम करते हैं आखिर इसमें बुरा है ही क्या? युवाओं के इस कथन में झलकती है उनकी भ्रामक मान्यताएँ और अभिभावकों व शिक्षकों की भ्रान्तिपूर्ण अपेक्षाएँ।दरअसल समस्या आस्थाओं, मान्यताओं एवं मूल्यों की विकृति की है। जीवन की श्रेष्ठता के गलत मानदण्डों की स्थापना है। ङ्क्षचतन विकृत हो, तो चरित्र की विकृति व व्यवहार का पतन नहीं रोका जा सकता। स्कूली छात्र-छात्राओं की भाँति नौकरी-पेशा युवा भी इस विकृति के शिकार हो रहे हैं। इनमें लिव-इन रिलेशन अर्थात् बिन फेरे के साथ-साथ रहने का रोग पनप रहा है। इसके लिए उन्हें स्वीकृति भी मिल रही है और अब उन्हें मकान मालिक से ममेरे या चचेरे भाई-बहन होने का दिखावा नहीं करना पड़ता। युवाओं के बीच कालसेण्टरों की लोकप्रियता ‘इजी मनी-इजी सेक्स’ एवं ‘वन नाइट स्टैण्ड’ जैसे सूत्रों का चलन जोर पकड़ता जा रहा है।
इस समस्या का सच जीवन की श्रेष्ठता के गलत मानदण्डों में निहित है। अच्छा विद्यार्थी कौन? वही जो अच्छे नम्बर लाये। अब तो आलम यह है कि ये विद्यार्थी अपने अभिभावकों से यह कहने में भी नहीं चूकते-मेरे मार्क्स तो ८० प्रतिशत हैं, अब थोड़ी सी शराब पी ली या सिगरेट को होठों से लगा लिया तो क्या हो गया? इसी तरह समाज एवं माँ-बाप की नजर में श्रेष्ठ युवा वह है जो ज्यादा पैसे कमा रहा है। अब ज्यादा पैसे कमाने के बाद, ऐशो-आराम के साधन जुटाने के बाद वह क्या कर रहा है? इससे किसी का क्या बनता-बिगड़ता है। श्रेष्ठता की इस प्रचलित कसौटी में गुण-कर्म-स्वभाव या फिर ङ्क्षचतन-चरित्र एवं व्यवहार का कोई स्थान नहीं है। ऐसे में नैतिकता की दीवारें ढहें, तो अचरज क्या?
इन ढहती नैतिकता की दीवारों को बचाने के लिए परिपाटी एवं प्रचलन में परिवर्तन की जरूरत है। इस परिवर्तन के बीजों को देवसंस्कृति विश्वविद्यालय के परिसर में बोने की कोशिश हो रही है। यहाँ विद्यार्थी की श्रेष्ठता का मानदण्ड केवल बौद्धिक क्षमता नहीं है, बल्कि यह उसकी श्रेष्ठता का केवल एक आयाम है। यहाँ श्रेष्ठता के ऑकलन के चार मानक स्थापित किये गये हैं। जिनमें से पहला है-व्यावहारिक सामंजस्य की कुशलता; दूसरा है-बौद्धिक श्रेष्ठता; तीसरा मानक-सामाजिक प्रतिबद्धता का है और चौथा मानक-विद्यार्थी की आध्यात्मिक जीवन दृष्टि की परिपक्वता से सम्बन्धित है। इन सभी मानकों पर खरा उतरने के लिए उसे अध्ययन विषय की कक्षाओं के अतिरिक्त ‘जीवन जीने की कला’ या ‘जीवन प्रबन्धन’ की विशेष कक्षा में प्रशिक्षित किया जाता है।
इन सभी मानकों का खुलासा करें तो व्यावहारिक सामंजस्य की कुशलता में विद्यार्थी का व्यावहारिक लचीलापन, उसका पारस्परिक सौहार्द्र, आपस के सुख-दुःख में भागीदारी जैसी बातें आती हैं। इस विश्वविद्यालय में बौद्धिक श्रेष्ठता के दायरे को भी बढ़ा दिया गया है। इसके अंतर्गत अध्ययन के लिए निर्धारित विषयवस्तु सीखने के अलावा आलेख, शोध पत्र-लेखन, सेमिनार, सिम्पोजियम भागीदारी जैसी गतिविधियाँ भी शामिल हैं। सामाजिक प्रतिबद्धता के अंतर्गत विद्यार्थी विभिन्न गाँवों एवं कस्बों में स्वास्थ्य संवर्द्धन एवं व्यसन व कुरीति उन्मूलन जैसे अनेक कार्यक्रमों में भागीदार बनते हैं। आध्यात्मिक दृष्टि की परिपक्वता के अंतर्गत उन्हें जीवन की सम्पूर्णता की समझ बतायी-सिखाई जाती है। इसे सीखते हुए वे जानने की कोशिश करते हैं, जीवन उतना ही नहीं है, जितना नजर आता है, बल्कि इसके और भी गहरे आयाम हैं। इन गहरे आयामों को जानने के लिए वे स्वयं भी कई आध्यात्मिक एवं परामनोवैज्ञानिक प्रयत्नों को करते हैं।
इस पूरी प्रक्रिया का मूल्याङ्कन विद्यार्थी एवं शिक्षक मिलकर करते हैं। विश्वविद्यालय के अलग-अलग विभाग भी इस मूल्याङ्कन प्रक्रिया में भागीदार बनते हैं। इस पारदर्शी योजना में विद्यार्थी के सम्पूर्ण व्यक्तित्व में आने वाला निखार उजागर होता है। एक बात जो समझने की है, जिसे देवसंस्कृति विश्वविद्यालय के छात्र-छात्राएँ समझ रहे हैं, वह यह कि नैतिक अनुशासन के पालन का मतलब उनके सुखों को छीने जाना नहीं है, बल्कि यह बल, पराक्रम एवं ऊर्जा प्राप्ति का अमोघ उपाय है। नैतिकता शारीरिक, मानसिक एवं आत्मिक ऊर्जा प्राप्त करने का प्रभावी साधन है न कि दुःख भोगने की जीवनशैली। युवाओं को इस सच का ज्ञान कराने की जरूरत है।
महाविद्यालयों-विश्वविद्यालयों में पढ़ने वाले और कामकाजी युवक-युवतियों को नैतिकता का सच समझना ही चाहिए। नैतिकता है जिन्दगी की ऊर्जा का संरक्षण एवं उसके सदुपयोग की नीति। यह प्रकृति के साथ सामंजस्य की ऐसी अनूठी शैली है, जिसमें व्यक्ति प्रकृति से अधिकाधिक शक्तियों के अनुदान प्राप्त करता है। इससे सुख छिनते नहीं, बल्कि सुखों को अनुभव करने की सामर्थ्य बढ़ती है। आज के दौर में विद्यार्थी एवं उनके अभिभावक दोनों को ही यह समझना जरूरी है कि जिन्दगी परीक्षा के नम्बरों की गणित तक सिमटी नहीं है, बल्कि इसका दायरा व्यक्तित्व की सम्पूर्ण विशालता एवं व्यापकता में फैला है। परीक्षा में (अच्छे) नम्बर लाने के बाद कुछ भी करने की छूट पाने के लिए हक जताना अर्थहीन है। इसी तरह कामकाजी युवाओं के लिए धन कमाने की योग्यता ही सब कुछ नहीं है। उन्हें अपनी जिन्दगी को नये सिरे से समझने की कोशिश करनी चाहिए। अच्छा हो कि अनुभवी जन इसमें उनके सहायक बनें। इस विकृति के जो भी कारण हों, उन्हें दूर किया जाना चाहिए। गहरी छानबीन हो तो इन्हें भावनाओं की भटकन में ढूँढा जा सकता है।

भावनात्मक भटकन से उबरें युवा

भावनाओं की भटकन युवाओं के जीवन की आम बात है। ज्यादातर युवा प्यार की तलाश में, किसी हमउम्र अपने की खोज में भटक रहे हैं। अंतस् की भावनात्मक अतृप्ति उन्हें जिन्दगी की रपटीली-फिसलन भरी राहों पर दौड़ाती और चोटिल करती रहती है। मनोचिकित्सक अरविन ब्रूटा का कहना है कि युवाओं की यह मनोवैज्ञानिक समस्या आज सघन एवं व्यापक होकर सामाजिक समस्या का रूप ले चुकी है। भावनात्मक भटकन के फेर में फँसकर असंख्य युवा लड़के-लड़कियाँ हर साल कितने ही मनोरोगों व मनोगं्रथियों के जटिल जाल में उलझ जाते हैं। इस चक्कर में न केवल उनकी प्रतिभा कुण्ठित होती है, बल्कि कैरियर भी तबाह हो जाता है। अनेकों प्रतिभाएँ बीच राह में ही दम तोड़ देती हैं।
जो मानव मन के जानकार हैं उनकी नजर में यह भावनात्मक भटकन जमाने के चलन के अलावा कुछ और भी है। इस कुछ और का दायरा उनकी मानसिक प्रकृति एवं पारिवारिक वातावरण में फैला है। मनोविशेषज्ञों का मानना है कि इस भावनात्मक भटकन के बीज प्रायः बचपन में ही पड़ जाते हैं। घरों में यह देखा जाता है कि माँ-बाप अपने क्रियाकलापों या आपसी कलह में उलझे रहते हैं। इस सब में बच्चों की सुकोमल भावनाएँ नजरअंदाज होती हैं। यदि बच्चे कुछ कहते भी हैं, तो उन्हें तीखी झिड़कियाँ या कटूक्तियाँ सुननी पड़ती हैं। गुजरे दशकों में यह स्थिति नहीं थी। एकल परिवारों के चलन का इतना जोर न था। संयुक्त परिवार होने के कारण माँ-बाप के डाँटे-फटकारे गये बच्चे दादी-बाबा या चाचा-चाची के द्वारा दुलरा लिये जाते थे।
पर अब स्थिति बदल गयी है। न केवल परिवार एकल हुए हैं, बल्कि माता-पिता भी अपनी महत्वाकांक्षाओं के चलते ज्यादा एकाकी हुए हैं। उनके बीच की भावनात्मक दूरियाँ किन्हीं न किन्हीं कारणों से बढ़ी हैं। पिता को बाहर और दफ्तर के कामों से फुरसत नहीं है। रही बात माँ की सो वे अपना समय किटी पाॢटयों में अथवा टी.वी. चैनलों के सामने रिमोट से खेलते हुए बिताना ज्यादा पसन्द करती हैं। उनके बच्चों की प्यार पाने की चाहत कहीं अन्दर ही अन्दर घुटती-घुमड़ती रहती है। इसे पूरा करने के लिए बाहर साथी तलाशते हैं। यह तलाश उन्हें समय से पहले युवा चाहतों की ओर धकेल देती है।
बदलते जमाने के साथ प्यार की परिभाषा भी बदली है। प्यार अब दिलों की धड़कनों व मानसिक कल्पनाओं तक सीमित नहीं रहा, अब यह देह के स्पन्दनों एवं स्पर्श में उतर आया है। गुजरे दशकों में प्यार करने वाले कविताओं-पत्रों एवं संवेदनशील संवादों तक सीमित रहते थे। पर आज ऐसा नहीं रहा। अब तो फिल्मों, सीरियलों, म्यूजिक अल्बमों ने देह को प्यार का प्रधान आधार बना दिया है। आज का सच यह है कि मन के निरभ्र गगन में, हृदय की उज्ज्वल भाव ज्योत्सना में विहार करने वाला प्यार देह की धरती पर गिरकर धराशायी हो गया है। आज की युवापीढ़ी प्यार की पवित्रता को न तो खोज रही है और न इसके बारे में सोच रही है। प्यार के दैवी एवं दार्शनिक रूप पता नहीं कहाँ खो चुके हैं।इस पर विडम्बना यह है कि उपभोक्तावाद एवं बाजारीकरण की संस्कृति प्यार का भी व्यापार करने से नहीं चूक रही। व्यवसायियों का किसी के मरने-जीने, उनके उत्थान-पतन से कोई लेना-देना नहीं है। वे तो बस जिस किसी तरह से युवा की इस भावनात्मक भटकन से मुनाफा कमाना चाहते हैं। इसके लिए बाजार में प्यार को या वासनात्मक आसक्ति को उत्तेजित-उद्वेलित करने वाले गिफ्ट एवं कार्ड की भरमार पड़ी है। संवेदनशील संवादों के कितने ही रूप इन बाजारी कार्डों में अवतरित हो चुके हैं। प्रत्येक युवा उत्तेजना को जताने-बताने वाला आकर्षक कार्ड आज बाजार में उपलब्ध है। इसके खरीददार भी लाखों में हैं। इनके दीवानेपन की छाँव में यह प्यार का व्यापार खूब फल-फूल रहा है।
‘‘प्यार बाजार’’ में एस.एम.एस. का नया अवतार हुआ है। ये एसएमएस, इनकी भाषा एवं लहजा युवाओं की भटकी हुई भावनाओं का बयान करने के लिए पर्याप्त हैं। युवाओं द्वारा एस.एम.एस. के जरिये भेजे जाने वाले चुटकुलों में ५० प्रतिशत अश्लील होते हैं। लड़कों की बराबरी करने के फेर में लड़कियाँ भी इसमें काफी बोल्ड होकर दाखिल हुई हैं। ये अपना परिचय-‘आय एम टू मच चिल्ड एवं रोमांटिक’ जैसे शब्दों में देने से नहीं चूकतीं। एस.एम.एस. के संदेशों का सृजन करने वालों ने अपनी ही एक विशिष्ट भाषा एवं शब्दावली इजाद की है। इसका स्वरूप बहुतायत में कुछ ऐसा है, जिसे अपने गरिमामय साहित्य में व्यक्त नहीं किया जा सकता।
इस सम्बन्ध में जूनियर रिसर्च संस्था ने काफी खोज-बीन की है। इसके विश्लेषकों ने इस सम्बन्ध में पर्याप्त तथ्य इकट्ठे किये हैं। इनका कहना है कि मोबाइल अश्लीलता का कारोबार पिछले साल यानि कि २००५ में आधा बिलियन डालर अर्थात् २३ सौ करोड़ रूपये का था, जबकि आने वाले पाँच सालों में यह बढ़कर ५ बिलियन डालर यानि कि २३ हजार करोड़ हो जायेगा। एस.एम.एस. की नयी तकनीक में संदेश नहीं चित्र भेजने की भी व्यवस्था है। ये चित्र कैसे होते हैं, इसकी चित्रकथा बीच-बीच में अखबारों में प्रकाशित होती रहती है। इसका विस्तार यहाँ न दिया जाय यही उचित है।
आज का सच यह है कि युवा भावनाओं की भटकन को व्यापार में परिवॢतत करने वाली एक समूची अर्थव्यवस्था चल रही है। जिसके कई विकृत रूप इस कारोबार का हिस्सा बने हुए हैं। मजे की बात है कि यह कारोबार दिन पर दिन फल-फूल रहा है। इसमें रोज नयी जहरीली कोपलें एवं कलियाँ निकल रही हैं। भटकी हुई युवा भावनाओं का यह विष आज के बाजार में कई आकर्षक नामों, रूपों एवं पैकों में उपलब्ध है। इसके खरीददार भी दिन पर दिन बढ़ रहे हैं और साथ ही बढ़ रही है-ङ्क्षहसा, हत्या एवं बलात्कार की घटनाएँ।
अपनी उलझी हुई भावनाओं में भटके हुए ये युवा अधिक भावुक एवं आत्मकेन्द्रित होते जा रहे हैं। उनमें परिस्थिति को झेलने की और तनाव सहने की क्षमता दिनों-दिन कम होती जा रही है। उनका धीरज खोता जा रहा है। परिणाम यह है कि उनके अंतस् का वासनात्मक-ङ्क्षहसात्मक उफान रोके नहीं रुक रहा। अपनी इस असहनीय स्थिति के कारण ये बड़ी ही जल्दी बलात्कार करने या फिर मरने-मारने पर उतारू हो जाते हैं। वातावरण में गूँज रहा गीत-संगीत, फिल्मी दृश्य उन्हें ऐसा करने के लिए उत्तेजित करते एवं उकसाते हैं।
युवावस्था में भावनाओं की भटकन जमाने का सच होने के साथ आयु का सच भी है। इस सच से सामान्यजन ही नहीं महामानव भी रूबरू हुए हैं। लेकिन वे जल्दी ही विकृति से प्रकृति की ओर लौट आये। महात्मा गाँधी की जीवन कथा में उनके भावनात्मक उद्वेलन, तनाव, विक्षोभ एवं वासनात्मक आकुलता के कई शब्द चित्र हैं, पर उनके अंतस् की ईश्वर निष्ठा ने अंततोगत्वा उन्हें सन्मार्ग का साधक बना दिया। गुरुकुल काँगड़ी विश्वविद्यालय के संस्थापक आर्य समाज के स्वामी श्रद्धानन्द अपनी युवावस्था में भावात्मक भटकन के फेर में फँसे थे, लेकिन जल्दी ही वे इससे उबर गये। प्रसिद्ध क्रान्तिकारी रामप्रसाद विस्मिल भी किशोरवय में ऐसी ही हालत का शिकार हुए थे, परन्तु वे जल्दी ही सँभल गये। इन सब महामानवों के भटकने का कारण यौवन का शुरुआती उफान और कुसंग जरूर रहा, परन्तु अध्यात्मनिष्ठा एवं सार्थक जीवन दृष्टि उन्हें सन्मार्ग पर ले आयी।
आज के युवा की जरूरत भी कुछ ऐसी ही है। उनके अँधेरे जीवन में रोशनी के चिराग जलाये जाने चाहिए। अच्छा तो यह हो कि विवेकवान् युवा स्वयं ही यह अभियान रचाएँ। विष तो बहुत हो चुका अब तो अमृत की धाराएँ प्रवाहित करने की जरूरत है। अच्छा हो कि व्यवसायी भी अपने सामाजिक दायित्वों को समझें। योग की प्रक्रियाएँ, स्वास्थ्य की जागरूकता, आध्यात्मिक प्रेरक विचार भी उनके व्यवसाय का हिस्सा बन सकते हैं। इस सम्बन्ध में प्रयास गम्भीर हो, तो युवाओं को भावनाओं की भटकन से उबारा जा सकता है।

सोच में आ रहा आध्यात्मिक परिवर्तन

युवा प्रतिभाएँ स्वार्थी न बनें। वे यह सोचें कि धन के अलावा जीवन में और भी कुछ है। पारिवारिक सौहार्द्र एवं संस्कार, राष्ट्रीय- सामाजिक सरोकार, स्वयं की आंतरिक- आध्यात्मिक संतुष्टि- यह भी जिन्दगी की अहम बातें हैं। धन कुछ है, बहुत कुछ है, पर इसे सब कुछ नहीं समझा जाना चाहिए। देखा यह जाता है कि आज के दौर में युवा प्रतिभाएँ धन के पीछे तेजी से भाग रही हैं, फिर भले ही इसके लिए उन्हें स्वास्थ्य एवं मानसिक सुकून से क्यों न वंचित रहना पड़े। विश्लेषकों का मानना है कि आज प्रतिभाशाली युवा अपने लिए सूचना प्रौद्योगिकी एवं प्रबन्धन का क्षेत्र चुनते हैं। मेडिकल एवं इंजीनियरिंग अब उनके लिए दुय्यमदर्जे की बातें हैं। प्रशासनिक सेवाओं में जाने के लिए उनका जज्बा घटा है। बदलाव तो यहाँ तक आया है कि जो प्रशासनिक सेवाओं के लिए चयनित हो भी जाते हैं, वे भी कुछ सालों बाद किसी बहुराष्ट्रीय कम्पनी में नौकरी करना ज्यादा पसन्द करते हैं। सेना की नौकरियाँ भी उनके लिए अनाकर्षक हो रही हैं।
‘नौकरी वहीं जहाँ धन हो फिर यह देश में मिले या विदेश में।’ ज्यादातर युवा इसी सूत्र में अपने जीवन को गूँथे हुए हैं। अधिक धन से अधिकतम धन की प्राप्ति उनकी जिन्दगी का मकसद बना हुआ है। इसके लिए वे कुछ भी करने के लिए उतारू हैं। कुछ दशक पहले धन की ख्वाहिश में ज्यादातर प्रतिभाएँ विदेशों में पलायन कर जाती थीं। अमेरिका उनके लिए स्वर्गलोक था। उन दिनों प्रत्येक युवा का सपना होता था कि जिस किसी तरह से अमेरिका का ग्रीन कार्ड हासिल करें और हरे रंग वाले डालरों की रिमझिम बरसात में नहाएँ। पर इधर के सालों में युवा प्रतिभाओं के मन में अमेरिका की आभा कम हुई है। जार्ज टाउन यूनीवर्सिटी के प्रोफेसर डी.सी. स्टेनली की रिपोर्ट के मुताबिक स्थिति पहले से उलट हो रही है। अब अमेरिकन वी- स्कूल विद्यार्थियों द्वारा गुड़गाँव एवं बेंगलोर पसन्द किये जा रहे हैं। आज उनकी नजर में भारत का अर्थ है विश्व की सर्वश्रेष्ठ सॉफ्टवेयर सर्विस और इस ओर युवाओं का रुझान बढ़ा है।
युवाओं का प्रतिभा पलायन आज उतनी गम्भीर समस्या नहीं रही। युवा विद्यार्थियों द्वारा अब अध्ययन के लिए लन्दन, शिकागो या फिर वाशिंगटन के सपने नहीं देखे जाते हैं। हालाँकि विदेशी विश्वविद्यालय भारतीय युवा विद्यार्थियों को लुभाने के लिए कई हथकण्डे अपना रहे हैं। इसमें अमेरिका के अलावा आस्ट्रेलिया, न्यूजीलैण्ड, जर्मनी, कनाडा एवं आयरलैण्ड शामिल हैं।
यहाँ तक कि गैर अंग्रेजी भाषी देश भी जो अंग्रेजी में कोर्स चलाते हैं, वे भी भारतीय छात्रों को लुभाने की कोशिश में हैं। स्विजरलैंड के शीर्ष मैनेजमेण्ट स्कूल, फ्रांस, हालैण्ड और जापान के शीर्ष व्यवसाय स्कूल, चीन, रूस एवं पूर्वी यूरोप के मेडिकल कॉलेज इनमें शुमार हैं। इण्डोहॉरिजन एजुकेशन सर्विस के कुलदीप सिंह गुजराल के अनुसार स्वीडन, कोरिया, साइप्रस, दक्षिण अफ्रीका और मलेशिया जैसे देश भी इस दौड़ में शामिल हो गये हैं। ये विश्वविद्यालय क्षेत्रीय छात्रों की तुलना में विदेशी छात्रों से २- ३ गुना ज्यादा फीस लेते हैं। अतः उनके लिए यह बड़ा ही लाभप्रद व्यवसाय है। प्रतिभा पलायन अब उतनी बड़ी समस्या न हो तो भी युवा प्रतिभाओं में राष्ट्रीय व सामाजिक सरोकार की कमी से तो देश जूझ ही रहा है। युवाओं के अनुसार इस उत्साह की कमी का कारण सरकारी नीतियाँ और राजनीतिक दल हैं, जो जाति- पाँति की विभाजनकारी रेखाएँ खींचकर देश और समाज को बाँटने का काम कर रहे हैं, परन्तु युवाओं को यह भी सोचना होगा कि आने- जाने वाली सरकारें या फिर अपनी ही टूटन से परेशान राजनैतिक दल इस देश और धरती का पर्याय नहीं हैं। भारत माता हम सबकी माँ है। उस पर किसी राजनैतिक दल विशेष का एकाधिकार नहीं है। राष्ट्रीय गौरव की रक्षा के लिए, सामाजिक समरसता के लिए युवा प्रतिभाओं को ही आगे आना है।
इसके लिए उन्हें यह सोचना होगा कि धन कमाने के अलावा भी जिन्दगी के कुछ मकसद हैं। इसके लिए उन्हें स्वार्थ की संकीर्ण सीमाएँ तोड़नी होंगी। हालाँकि देश के कुछ युवा ऐसा कर भी रहे हैं। उन्हें अपनी प्रतिभा के राष्ट्रीय सम्पत्ति होने का अहसास हो रहा है। यह सुखद परिवर्तन २००६ ई. की बात है। इस पलटती बाजी का आलम यह है कि देश के शीर्ष मैनेजमेण्ट स्कूल इण्डियन इंस्टीट्यूट ऑफ मैनेजमेण्ट अहमदाबाद के छात्रों द्वारा विदेश के बेहतरीन ऑफर ठुकराये जाने के मामले इस वर्ष बढ़कर १८ तक पहुँच गये। छः छात्रों ने तो इस प्रक्रिया में ही भाग नहीं लिया, क्योंकि उनकी नजर में धन कमाना ही सब कुछ नहीं है, बल्कि देश व समाज की सेवा भी एक मकसद है। बरसों तक पास होने वाले छात्रों को विदेश की दौड़ लगाते देखने वाले नेशनल स्कूल ऑफ डिजाइन (एन.एस.आई.डी.) से निकले डिजाइनर्स भी अब भारतीय कम्पनियों में काम तलाश रहे हैं। डेवलपमेण्ट सेक्टर में भी ऐसा ही माहौल देखने को मिल रहा है।
प्रभजीत सिंह, निखिल वासवानी, विनीत लाड़िया और श्रद्धा वैद्य जैसे विदेशी ऑफर ठुकराने वाले छात्रों को यकीन है कि भारत की ताजा तरक्की किसी बुलबुले की तरह अस्थायी नहीं है। इन युवा प्रतिभाओं की यही धारणा है कि भारत तरक्की की इस लम्बी दौड़ में अमेरिका और यूरोप तक को परेशानी में डाल देगा। हो सकता है कि इस वक्त हमें विदेश में बेहतर पैकेज मिले, लेकिन दो वर्ष के भीतर आप पूरी दुनिया को बेहतर रोजगार की तलाश में भारत की ओर कूच करते देखेंगे।
देश के प्रति जज्बा रखने वाली इन युवा प्रतिभाओं का अपने पर विश्वास ही कहा जायेगा कि इन्होंने यहाँ मिल रहे वेतन के पाँच गुना वेतन के विदेशी ऑफर को ठुकरा दिया है। ऐसा लगता है कि ‘मा गृधः कस्यस्विद् धनम्’ की ईशावास्य श्रुति वाली अपनी भारतीय संस्कृति को इन्होंने समझ लिया है। उनकी इस बदली सोच से उनके विदेशी रोजगारदाताओं को करारा झटका लगा है। इनमें डॉश्च बैंक, गोल्डमैन लेहमैन ब्रदर्स, मेरिल ङ्क्षलच, मोगी स्टेनले जैसे विश्व के बड़े माने- जाने वाले व्यावसायिक प्रतिष्ठान हैं। इसमें जो देश की अन्य युवा प्रतिभाओं को सीख देने वाली चौंकाऊ बात है; वह यह है कि इनके विदेश जाने में इनकी देशभक्ति की भावना भी रोड़ा बन रही है। यह युवा पीढ़ी देश के प्रति अपने कर्त्तव्य को समझ रही है। उन्हें न केवल इस बात का अहसास है कि वे यहाँ तरक्की कर सकते हैं, बल्कि उनमें यह सोच भी पनप रही है कि उन्होंने इस देश से लिया काफी कुछ है, अब उन्हें अपने देश की माटी का कर्ज चुकाना है।
आई.आई.एम. अहमदाबाद के २००६ बैच के दो छात्रों का कहना है कि हम जैसे पढ़े- लिखे लोग इस वक्त देश को चाहिए, क्योंकि यह तरक्की की जोरदार छलाँग लगाने जा रहा है। इन दोनों ने एक नहीं दो- दो काफी अच्छे विदेशी ऑफर ठुकराये हैं। उनका कहना है कि वे अपने देश में रहकर यहाँ की अन्य युवा प्रतिभाओं को तरक्की की जोरदार छलाँग के लिए तैयार करना चाहते हैं। एक सवाल यह भी उठ रहा है कि भारत तो कई सालों से तरक्की की राह पर है, फिर अचानक क्या हुआ। युवा प्रतिभाओं की सोच अचानक कैसे बदली? इसके उत्तर में निशीथ का कहना है कि यह युवाओं की सोच में आने वाला एक आध्यात्मिक परिवर्तन है जो कि उन्हें न केवल व्यावसायिक प्रबन्धन में कुशल बना रहा है, बल्कि जीवन के आध्यात्मिक प्रबन्धन की ओर प्रेरित कर रहा है। इस प्रेरणा से अन्य युवा प्रतिभाओं को भी प्रेरित होना चाहिए और उन्हें स्वार्थ के अँधेरों को भेदते हुए सार्थक जीवन लक्ष्य की खोज में आगे बढ़ना चाहिए।

जीवन लक्ष्य कैसे मिले ?

खोजें जीवन लक्ष्य, क्योंकि इसके बिना युवावस्था सही राह न खोज पायेगी। यौवन की शक्तियाँ यूँ ही बिखरती-बर्बाद होती रहेंगी। लक्ष्य की खोज न हो पाने पर हर राह भटकाती है। ओछे आकर्षण और उनींदें सपनों की कोई उमर नहीं होती। जिन्दगी में यदि सार्थकता खोजनी है, युवावस्था की शक्तियों का सही-सार्थक नियोजन करना है तो जीवन लक्ष्य के सही निर्धारण में तत्परता बरतनी चाहिए। जो युवावस्था से गुजर रहे हैं, उनमें से हर एक अनुभव यही कहता है कि वे बहुत कुछ करने में सक्षम हैं। उनके मन के खजाने में इन्द्रधनुषी ख्वाबों की कमी नहीं है। लेकिन इनमें कौन सा ख्वाब है? अपने जोश और दमखम का उपयोग कैसे करें? इसके लिए उन्हें अपने लक्ष्य का पता चाहिए।
इसे कौन बतायेगा? इस सवाल के उत्तर में गीतानायक श्रीकृष्ण कहते हैं-‘उपदेक्ष्यन्ति ते ज्ञानं ज्ञानिनस्तत्त्वदर्शन:’(४/२३) इस ज्ञान का उपदेश तत्त्वदर्शी महापुरुष करेंगे। स्मृति के बोझ से लदे या कलम की कालिख से रँगे हुए लोगों के लिए शायद यह कर पाना सम्भव नहीं। जिन्होंने जिन्दगी की बारीकियों, सूक्ष्मताओं एवं गूढ़ताओं को सही समझा हो वही यह काम कर सकते हैं, क्योंकि जीवन लक्ष्य के निर्धारण में सबसे जरूरी एवं अहम बात है-स्वयं की मौलिक विशेषताओं एवं सम्भावनाओं का ज्ञान। अपनी अभिरुचि एवं प्रकृति का सही परिचय। अपने अंतस् की सम्पदा एवं आसपास की परिस्थितियों का सही बोध। दृष्टि गहरी हो और अंतस् के अँधेरे-उजाले दिखाई दें तो यह काम स्वयं भी किया जा सकता है। पर प्रायः ऐसा हो नहीं पाता, क्योंकि युवावस्था में स्थिरता, एकाग्रता एवं धीरज दुर्लभ ही नजर आता है।
लोकमान्य तिलक के जीवन प्रसंगों को जिन्होंने पढ़ा है, उन्हें पता है कि अपनी युवावस्था में तिलक की तेजस्विता अपूर्व थी। वह महाबली एवं परम पराक्रमी थे। किन्तु अपनी क्षमताओं के अनुरूप वह सही और व्यापक लक्ष्य नहीं चयन कर पा रहे थे। असमंजस के इन्हीं पलों में उन्हें स्वामी विवेकानन्द की याद आयी, जिनसे वह पहले एक रेलयात्रा के समय मिल चुके थे। अगले कुछ समय बाद जब कांग्रेस के कलकत्ता अधिवेशन के समय उनका कलकत्ता आना हुआ, तब उन्होंने स्वामी विवेकानन्द से बेलूर मठ में मुलाकात की। स्वामी जी ने अपनी अंतर्दृष्टि से उनके अंतस् की सामर्थ्य को परखा और उन्हें उनके अनुरूप जीवन लक्ष्य सुझाया। तिलक ने भी स्वामी जी के आदेश को शिरोधार्य करते हुए अपनी युवावस्था को इस महत् लक्ष्य के लिए अर्पित कर दिया। लक्ष्य की ओर बढ़ते उनके कदमों ने उन्हें बाल गंगाधर से लोकमान्य बना दिया।
अपने वर्तमान राष्ट्रपति ए.पी.जे. अब्दुल कलाम की जीवन कथा- ‘अग्नि की उड़ान’ जिन्होंने पढ़ी है, उन्हें उनके द्वारा दी गयी देहरादून की परीक्षा में असफलता का प्रसंग याद होगा। इस असफलता से उनका मन खिन्न था और वे अपने जीवन लक्ष्य को खोज नहीं पा रहे थे। तभी उन्होंने ऋषिकेश आकर दिव्य जीवन संघ के स्वामी शिवानन्द से मुलाकात की। इस मुलाकात ने उन्हें न केवल जिन्दगी के आध्यात्मिक रहस्यों की ओर उन्मुख किया, बल्कि सही जीवन लक्ष्य खोजने में भी मदद की।जब तक जीवन में ऐसे अवसर न सुलभ हों, तब तक युवकों को चाहिए कि वे एक डायरी लें और उसके एक पन्ने पर उन बातों को लिखें, जिन्हें वे पाना चाहते हैं, जो उनकी दिली ख्वाहिशें हैं। यह लेखन वरीयता क्रम से हो। दूसरे पृष्ठ में क्रमवार वह सब लिखें; जिसे कर पाने की क्षमता उनमें है। इसे भी वरीयता क्रम में लिखें। इनका परस्पर मिलान करके वे स्वयं की प्रकृति को परखें और अपनी सबसे अंतरंग चाहत को लक्ष्य बनाएँ और अपनी सामर्थ्य को तदनुरूप नियोजित करें। हालाँकि इस प्रक्रिया में कई संदेह उभरने की उम्मीद है। ऐसे में जीवन लक्ष्य की खोज में इस सूत्र को अपना मार्गदर्शक मानें कि जीवन लक्ष्य को सम्पूर्ण, अंतस् की गहराइयों को संतुष्टि देने वाला और दूरगामी सत्परिणाम प्रस्तुत करने वाला होना चाहिए। यह कुछ ऐसा हो जिसे पूरा करने में आंतरिक प्रकृति परिशोधित होती चले और बाहरी परिस्थिति से जूझने की क्षमता निरन्तर बढ़ती जाय। ऐसा हो सके, तो युवाओं में अपने आप ही संकल्प शक्ति जाग्रत् होने लगती है।

हो, संकल्प शक्ति का विकास

युवाओं में संकल्प शक्ति जाग्रत् होनी ही चाहिए, क्योंकि इसी में युवावस्था की सही व सार्थक परिभाषा निहित है। संकल्प शक्ति आध्यात्मिक ऊर्जा है। यह आत्मा का वर्चस् और व्यक्तित्व में स्फुरित होने वाला दैवी चमत्कार है। इसके बलबूते जीवन को परिवॢतत व रूपान्तरित करके अनेकों आश्चर्यों को साकार किया जा सकता है। असम्भव को सम्भव करने वाली महाऊर्जा यही है। युवा जीवन में यह विकसित और क्रियाशील हो जाये तो हर सपने का साकार होना सम्भव है। जैसा कि कई लोग भ्रमवश संकल्प शक्ति को हठधर्मिता, जिद्दी या अड़ियल रवैये से जोड़ लेते हैं, वैसा हॢगज नहीं है। यह तो आंतरिक दृढ़ता, स्थिरता व एकाग्रता का समन्वित रूप है। अंतस् की समस्त शक्तियों की दृढ़ व एकाग्र सघनता जब चरम पर पहुँचती है तब व्यक्तित्व में संकल्प शक्ति के संवेदन अनुभव होते हैं।
संकल्प शक्ति के अभाव में युवाओं में बहकाव-भटकन बनी रहती है। वे सोचते बहुत हैं, पर कर कुछ खास नहीं पाते हैं। सपने तो उनके मनों में बहुत होते हैं, पर उन्हें साकार करने की योजनाओं को क्रियान्वित कर पाना इन युवाओं के वश में नहीं होता। एक अजीब सा ढीला-ढालापन, संदेह, द्विविधा, असमंजस, भ्रम की मनःस्थिति इन्हें घेरे रहती है। अधिक देर तक कोई काम करना न तो इनका स्वभाव होता है और न ऐसा करने की इनकी सामर्थ्य होती है। संकल्प शक्ति के अभाव वाले व्यक्ति बड़ी जल्दी हताश-निराश होने वाले होते हैं। ये बिना संघर्ष किये ही अपनी हार स्वीकार कर लेते हैं। अंतिम साँस तक किसी महान् उद्देश्य के लिए संघर्ष करना और संघर्ष करते हुए स्वयं को मिटा देना, इनके बस की बात नहीं। यही वजह है कि नाकामी व असफलता इन्हें घेरे रहती है।
जिन्हें इस तरह के अनुभव हो रहे हैं, उन्हें अपनी स्थिति का अनुमान लगा लेना चाहिए। एक बार यदि वास्तविकता का ऑकलन हो जाये, तो फिर अंतस् में संकल्पशक्ति के जागरण के प्रयास किये जा सकते हैं। इस प्रयास की पहली शुरुआत सकारात्मक सोच है। अपने मन में इस सूत्र का मंत्र की तरह अहसास करना कि मैं कर सकता हूँ। मैं कर सकती हूँ। मैं सब कुछ करने में समर्थ हूँ। यह आस्था अंतस् में पनपनी ही चाहिए। जो नकारात्मक परिस्थितियों में भी सकारात्मक आस्था बनाये रखने का बल रखते हैं, उनमें संकल्प शक्ति का आसानी से विकास हो जाता है। जो इस प्रयास में जुटे हैं, उन्हें चाहिए कि वे अपनी सकारात्मक सोच के विरोधी भावों को कोई महत्त्व न दें। किसी तरह के संदेह, भ्रम न पालें, क्योंकि इनसे मानसिक शक्तियाँ बँटती-बिखरती एवं बर्बाद होती हैं।जिन युवाओं ने यह बर्बादी रोक ली, वे बड़ी आसानी से संकल्प शक्ति का विकास एवं इसके प्रयोग कर सकते हैं। इस सम्बन्ध में एक सत्य घटना अनिरुद्ध ङ्क्षसह की है। डाकू रत्नाकर के महॢष वाल्मीकि बनने का प्रसंग हममें से अनेकों ने पढ़ा, कहा या सुना होगा। इस प्रसंग में कहा जाता है कि दस्यु रत्नाकर देवॢष नारद के द्वारा चेताये जाने के बाद दस्यु कर्म छोड़कर तप के लिए संकल्पित हुए और बाद में उन्होंने अपने संकल्प की पूर्णाहुति के रूप में रामायण लिखी। संकल्प शक्ति का यह चमत्कार आज भी सच हो सकता है यह शायद ही कोई सोचे, परन्तु अनिरुद्ध ङ्क्षसह ने अपने जीवन में इसे सच कर दिखाया। अनिरुद्ध ङ्क्षसह बिहार में मुजफ्फरपुर जिले के औराई प्रखण्ड के राजखण्ड गाँव के रहने वाले हैं। बीते समय में मोतिहारी के कुख्यात डकैत गिरोह (दीवान खान ‘सुल्तान’ गिरोह) के सरगनाओं में इनकी गिनती होती थी। इस जिले के लोग इनके नाम से भय खाते थे। दस्यु कर्म के इस दलदल से निकलना इतना आसान नहीं था, परन्तु वह संकल्प ही क्या जो विकल्पों के भँवर में फँस जाये। बस इसी सकारात्मक सोच भरे दृढ़ निश्चय के साथ उन्होंने दस्यु से शिक्षक बनने की ठान ली।
इस कोशिश में उन्होंने १९८७ में राजखण्ड स्थित भैरव मंदिर के यात्री शेड में गरीब बच्चों को ट्यूशन पढ़ाना शुरू कर दिया। २००१ में बच्चों की संख्या बढ़ने के बाद मंदिर के यात्री विश्रामशाला में विधिवत् स्कूल खोलकर निर्धन छात्रों को पढ़ाने लगे। भले ही अभी तक उनके स्कूल में बुनियादी सुविधाएँ नहीं हैं, लेकिन यहाँ शिक्षा ग्रहण कर रहे बच्चों और उनके अभिभावकों में भविष्य की उज्ज्वल आशा एवं आत्मसंतोष जरूर है। लगभग सौ गरीब बच्चों को अलग-अलग पालियों में शिक्षा देने वाले अनिरुद्ध ङ्क्षसह का कहना है कि हमारे पास सुविधाएँ भले न हों, पर मजबूत संकल्प है। जिस संकल्प शक्ति ने मुझे बदला, वही चमत्कार मैं इन बच्चों में होते हुए देखना चाहता हूँ। ऐसा होगा जरूर-ये गरीब बच्चे भी एक दिन ‘कलाम’ एवं ‘किरन बेदी’ बनेंगे। यदि मैं ऐसा कर सका, तो समझूँगा कि मैंने अपने पापों एवं अपराधों का प्रायश्चित कर लिया।
संकल्प शक्ति के ऐसे ही ज्वलन्त भाव भरे हुए हैं-डॉ. भारती में। आगरा शहर में रहने वाली डॉ. भारती भारत की अकेली विकलांग स्त्री न्यूरो फिजीशियन हैं। बचपन में ही पैरालिसिस के एक झटके ने उनके सीधे हाथ की शक्ति छीन ली और मुँह के दाहिने भाग को अपनी चपेट में ले लिया। समय ने शरीर को काफी हद तक लाचार जरूर बना दिया। पर इस साहसी संकल्पवान् व्यक्तित्व ने देह की लाचारी को कभी अपने मन पर हावी नहीं होने दिया। यही कारण है कि शिक्षा के आरम्भिक दौर से लेकर अंतिम पड़ाव तक वे हमेशा सर्वोत्तम स्थान पर टिकी रहीं। मेडिकल की प्रवेश परीक्षा भी उन्होंने पहले प्रयास में ही उत्तीर्ण की। एम.बी.बी.एस. के दौरान् उन्हें बायोकेमेस्ट्री एवं फार्मेकोलॉजी में गोल्ड मेडल से विभूषित किया गया। एम.डी. में भी वे गोल्ड मेडलिस्ट रहीं।
आज ३४ वर्ष की हो चुकी डॉ. भारती से जब यह पूछा गया कि मंजिल पर पहुँचकर कैसा अनुभव होता है, तो वे बड़े जोशीले अंदाज में बोली-‘हम मंजिलों की बातें मंजिलों पर कर लेंगे। अभी तो हमें चट्टानों में रास्ता बनाना है। जिन्दा रहना है तो कारवाँ बनाना है। जमीं की बस्तियों पर आसमाँ बनाना है।’ कुशल एवं विशेषज्ञ न्यूरोफिजीशियन होने के साथ डॉ. भारती एक अच्छी चित्रकार भी हैं। दिन-रात रोगियों की सेवा में लगे रहने वाली डॉ. भारती खुद को आराम देने के लिए अक्सर तूलिका का सहारा लेती हैं। डॉक्टर बनने से पूर्व स्कूल, कॉलेज के दिनों में वे अपनी कलाकृतियों की कई प्रशंसनीय एकल प्रदर्शनियाँ लगा चुकी हैं। पेंङ्क्षटग के अलावा कविताएँ लिखना भी डॉ. भारती का प्रिय शौक है। उनके शब्दों में जादू है, जो सहज ही लोगों की भावनाओं को संवेदित करता है।
संकल्प विकसित हो तो सम्भावनाएँ स्वयं साकार होने लगती हैं। युवा चिकित्सक डॉ. भारती हों या दस्यु से युवा शिक्षक के रूप में रूपान्तरित हुए अनिरुद्ध ङ्क्षसह दोनों ने ही अपने संकल्प से स्वयं के जीवन में कई आश्चर्य साकार किये हैं। जो इन्होंने किया, वह प्रत्येक युवक-युवती के द्वारा किया जाना सम्भव है। जो इस सत्य को अनुभव करना चाहते हैं, उन्हें ध्येय वाक्य बार-बार दुहराना चाहिए कि जीवन की अंतिम साँस के पहले न तो हार माननी है और न संघर्ष को विराम देना है। शरीर, प्राण, मन एवं आत्मा की सभी शक्तियों को अपने संकल्प एवं सदुद्देश्य के लिए न्यौछावर कर देना है। संकल्प एवं संघर्ष की रासायनिक प्रक्रिया है ही कुछ ऐसी, जिससे प्रत्येक युवा व्यक्तित्व महॢष दधीचि की तरह बन सकता है। उसकी अस्थियाँ भी महावज्र में रूपान्तरित हो सकती हैं। जिससे सभी विरोधी एवं आसुरी शक्तियों का महासंहार सम्भव है। संकल्प के लिए संघर्ष और संघर्ष से सृजन की राह पर चलने वाले युवा ध्यान रखें कि उन्हें स्वयं को गढ़ने के साथ औरों को गढ़ने में भी सहायक बनना है।

सहयोग-सद् भाव का एक अनूठा उदाहरण

स्वयं को गढ़ना और दूसरों को गढ़ने में सहयोग करना यदि युवाओं की जीवन नीति बन जाय तो देश के यौवन में नये प्राण फूँके जा सकते हैं। युवा गुमराह होते ही इस कारण हैं, क्योंकि प्रतिभाशाली एवं सफल युवक-युवतियों को इन्हें निहारने एवं गढ़ने-तराशने की फुरसत नहीं होती। ये तो सफलता के नये-नये शिखरों पर चढ़ने में इस कदर खो जाते हैं कि इन्हें गिरे हुओं को उठाने का होश ही नहीं रहता। युवा जीवन के पुरोधा युगाचार्य स्वामी विवेकानन्द ने राष्ट्र के युवाओं से बीते युग में कहा था- ‘Be & Make’ अर्थात् ‘‘बनो और बनाओ।’’ स्वामी जी का यह वचन आज भी महामंत्र की तरह है। इसका अनुष्ठान करके राष्ट्र के युवा समस्याओं के कारण नहीं, बल्कि उनके निवारण व निराकरण के साधन बन सकते हैं।
एक युग में स्वामी विवेकानन्द के दक्षिण भारतीय युवा शिष्य आलाङ्क्षसगा तथा विजय कृष्ण गोस्वामी के शिष्य व डॉन पत्रिका के तत्कालीन सम्पादक सतीश चन्द्र मुखोपाध्याय ने इसे एक अभियान का रूप दिया था। उन्होंने राष्ट्र के प्रतिभाशाली युवाओं का आह्वान करते हुए कहा था कि वे अपनी विशिष्ट प्रतिभा, समय व साधन के बड़े हिस्सों को अन्य युवाओं के प्रतिभा परिष्कार व उनके व्यक्तित्व निर्माण में लगाएँ। उनके इस भावपूर्ण आह्वान को उस युग के युवाओं ने सुना था और वे इस महत्कार्य में संलग्न हुए थे। यही वजह थी कि स्वाधीनता के महासमर में दृढ़ चरित्र एवं दृढ़ प्रतिज्ञ बलिदानी युवाओं की कमी कभी आड़े नहीं आयी। एक शहीद हुआ, तो दूसरे ने क्रान्ति की मशाल थाम ली। सिलसिला चला और चलता गया। आज यदि युवाओं को समस्याएँ घेरे हैं, उनकी प्रतिभा का उफान थमा है, तो इसके पीछे प्रतिभाशाली एवं व्यक्तित्ववान् युवाओं का दूसरों का सहयोग न करना है।
सहयोग की प्रक्रिया चल पड़े तो एक के बाद एक नये प्रतिभाशाली एवं व्यक्तित्ववान् युवा राष्ट्र व समाज को मिलते रहेंगे। आज के माहौल में नकारात्मक एवं स्वार्थी वृत्तियाँ बढ़ी जरूर हैं, फिर भी ऐसे लोग हैं, जो अपने प्रेरक कार्यों से प्रकाश दीप बने हुए हैं। रामानुजम स्कूल एवं सुपर-३० गु्रप का संचालन करने वाले गणित विशेषज्ञ आनन्द कुमार इन्हीं में एक हैं। आनन्द कुमार बिहार प्रान्त के पटना शहर में कुम्हारा क्षेत्र के रहने वाले हैं। गरीबी की टीस को इन्होंने अपने अध्ययन काल में अनुभव किया था। यह दर्द ही इनकी प्रेरणा बन गया और इन्होंने निश्चय किया कि गरीब युवा छात्र-छात्राओं की प्रतिभा निखारने में कोई कोर-कसर न रखेंगे। इसी संकल्प के साथ इन्होंने रामानुजम स्कूल एवं सुपर-३० गु्रप की स्थापना की।
उनका यह रामानुजम स्कूल बारहवीं कक्षा तक के विद्यार्थियों के लिए है। इसमें विद्यार्थियों से सामान्य शुल्क लिया जाता है। इस शुल्क से जो धन जुटता है, उससे सुपर-३० योजना चलायी जाती है। इस सुपर-३० के लिए हर वर्ष तीस निर्धन प्रतिभाशाली छात्र-छात्राओं का चयन किया जाता है। ये निर्धन प्रतिभाएँ समाज के हर वर्ग से होती हैं। इनमें अनुसूचित जाति, जनजाति, पिछड़े वर्ग और सवर्ण सभी जातियों के नवयुवा होते हैं। जाति-वंश एवं मानव मात्र की समानता आनन्द कुमार का प्रथम गणितीय सूत्र है। सुपर-३० के लिए प्रतिभाशाली और निर्धन होना ही योग्यता की कसौटी है। आनन्द कुमार का कहना है कि अमीरों के लिए बहुत से कोचिंग संस्थान (Coaching Institute) हैं, पर गरीब प्रतिभाएँ तो यूँ ही विनष्ट हो जाती हैं। हमें इन्हें किसी भी कीमत में बचाना है।आरक्षण के इस दौर में जब जातीयता के भेद-भाव की दीवारें समाज को बाँट रही हैं, ऐसे में आनन्द कुमार के प्रयत्न प्रेरक हैं। आनन्द कुमार के इस कार्य में बिहार पुलिस बल के अतिरिक्त महानिदेशक श्री अभयानन्द वरिष्ठ सहयोगी की भूमिका निभा रहे हैं। भारतीय पुलिस सेवा (आई.पी.एस.) के वरिष्ठ अधिकारी अभयानन्द विलक्षण लोकसेवी हैं। ये अपनी व्यस्त दिनचर्या में से समय निकालकर सुपर-३० के छात्रों को भौतिक विज्ञान का शिक्षण करते हैं। आनन्द कुमार इन्हें गणित का शिक्षण देते हैं। सुविधाओं से रहित इस पाठशाला के विद्यार्थी एवं शिक्षकों दोनों को अपने श्रम-पुरुषार्थ एवं ईश्वर की कृपा पर सम्पूर्ण विश्वास है। इन सबके पुरुषार्थ एवं ईश्वरनिष्ठा के समन्वय का ही सुफल है कि सुपर-३० शुरू होने के साल ही ३० छात्रों में १८ का चयन आई.आई.टी. के लिए हुआ। एक साल बाद यह संख्या ३० में से २६ पहुँच गयी। इस साल यह बढ़कर ३० में से २८ हो गयी है। इसमें आधे से अधिक छात्र अन्य पिछड़े वर्ग एवं अनुसूचित जाति के हैं। इन सफल छात्रों में एक दिव्यांशु ने सी.बी.एस.ई की १२वीं परीक्षा ९१ प्रतिशत अंकों में उत्तीर्ण करने के साथ आई.आई.टी की प्रवेश परीक्षा में १०वाँ स्थान प्राप्त किया है।
आनन्द कुमार एवं अभयानन्द के प्रयोग को प्रायः सभी समाचार माध्यमों ने प्रमुखता से प्रकाशित किया है। जापान के राष्ट्रीय टी.वी. ने तो इस पर डाक्यूमेंट्री फिल्म बनाने की प्रक्रिया भी प्रारम्भ कर दी है। इस प्रक्रिया के तहत जापान प्रसारण नेटवर्क के निदेशक, सुजुकी और सुमोतोमो ट्रस्ट बैंक research institute (अनुसंधान संस्थान) टोकियो के मुख्य अर्थशास्त्री योचोहितो पहुँचे थे। यहाँ उन्होंने देखा कि पाँच-पाँच छात्रों की टीम किसी तरह एक टीन की छत के नीचे अपनी प्रतिभा को निखार रही है। यहाँ के पत्रकारों के दल से बातचीत में उन्होंने यह बताया कि आनन्द कुमार एवं अभयानन्द द्वारा किये जा रहे इस कार्य की पहली जानकारी उन्हें एक जापानी पत्रिका से प्राप्त हुई थी। इस पत्रिका ने इसका ब्यौरा बड़ी प्रमुखता से प्रकाशित किया था। यहाँ आकर वे आश्चर्यचकित हैं कि भारत देश का भावी इंजीनियर कितने कठिन संघर्ष से तैयार हो रहा है। उसकी इस कठिन साधना का ही सत्परिणाम है कि भारतीय इंजीनियर विश्व के हर कोने में अपनी सर्वोत्कृष्टता साबित कर रहे हैं।
जापानी टीम के दोनों प्रमुख सदस्य इस बात से भी भाव-विह्वल थे कि अपनी कठिन आॢथक स्थिति के बावजूद आनन्द कुमार ने सुपर-३० समूह की पढ़ाई, रहना, खाना, निःशुल्क कर रखा है। वह अपने तन-मन-धन सभी का नियोजन करके युवा पीढ़ी को निखारने-तराशने में जुटे हैं। योचोहितो का मानना है कि इस तरह यह न केवल भारत देश के लिए, बल्कि विश्व के सभी देशों के लिए महत्त्वपूर्ण है। दुनिया के हर देश में युवा पीढ़ी को गढ़ने के लिए इसी तरह के प्रयोग किये जाने चाहिए और आनन्दकुमार की ही तरह और भी प्रतिभाशाली युवाओं को आगे आना चाहिए। सहयोग का यह सिलसिला चल पड़े, तो कारवाँ बढ़ता जायेगा और राह-ए-मंजिल आसान हो जायेगी।
युवा पीढ़ी को किसी एक क्षेत्र में नहीं, बल्कि उन्हें जीवन के सभी क्षेत्रों में आगे बढ़ना है। हर क्षेत्र में उन्हें अपनी प्रतिभा और व्यक्तित्व की यशस्वी छाप छोड़नी है। इस महत् कार्य के लिए उनके जीवन को सँवारने-निखारने की प्रक्रिया तेज होनी चाहिए। प्रतिभाशाली युवा व्यक्तित्व इस कार्य के लिए समय एवं धन का नियोजन करने में पीछे न रहें। दीप से दीप जलाने की यह प्रक्रिया यदि चल पड़ी, तो पूरा देश जगमग हुए बिना न रहेगा। युवाओं को इसे राष्ट्र कर्त्तव्य के रूप स्वीकार करना चाहिए।

राष्ट्र निष्ठ-प्रेरणा स्रोत ये युवा

युवाओं को राष्ट्रीय कर्त्तव्य निभाने के लिए आगे आना चाहिए। युवा शौर्य एवं तेज ही राष्ट्र की एकता, अखण्डता व सुरक्षा का आधार है। इसके लिए केवल वे ही युवा जिम्मेदार नहीं, जो राष्ट्रीय सेवाओं में कार्यरत हैं, बल्कि वे भी हैं जो देश के अलग-अलग हिस्सों में अलग-अलग कामों में संलग्न हैं। जो जहाँ है वहीं उसकी अपनी विशेष भूमिका है। अपने काम को ईमानदारी से करते हुए वह जन सेवा, राष्ट्रीय सौहार्द्र, भ्रष्टाचार से संघर्ष जैसे कितने ही महत्त्वपूर्ण काम कर सकता है। प्राकृतिक आपदाओं व राष्ट्रीय विपत्ति में जाँबाज सैनिक की भूमिका निभा सकता है। सैनिक केवल उतने ही नहीं हैं, जिन्होंने वर्दी पहन रखी है। वे भी सैनिक हैं जो राष्ट्रीय कर्त्तव्य निभाने के लिए प्राण-पण से संघर्ष कर रहे हैं।
आज का जग-जाहिर सच है कि स्वार्थ और सत्ता के लिए मारा-मारी मची हुई है। इसके लिए कितनी ही तिकड़में, कुचक्र व षड्यंत्र रचाये जाते हैं। इन षड्यंत्रकारियों को केवल अपने हितों की ङ्क्षचता है, फिर इसके लिए कितनी जानें क्यों न चली जायें, कितने ही घर क्यों न बर्बाद हो जायें? राष्ट्र की नींव कितनी ही क्यों न खोखली होती जाय? हर कीमत पर ये खास बने रहना चाहते हैं। ऐसे खास लोगों को आम लोगों की कोई ङ्क्षचता नहीं है। ये तो बस धर्म और जाति के नाम बँटवारे करना चाहते हैं। भरपूर भ्रष्टाचार करके तिजोरी भरने की ख्वाहिश इन्हें व्याकुल किये रहती है। ऐसे खास लोगों के कौरवी कुचक्र को ध्वस्त करना केवल युवा पराक्रम का कार्य है। युवा ही समय-सर्प की गति को मनचाहा मोड़ देकर उसे विषहीन कर सकते हैं।
कई युवाओं ने ऐसा किया भी है। ऐसा ही एक युवा नाम षणमुखम् मंजूनाथन का है। आई.आई.एम. के छात्र रहे २७ वर्षीय मंजूनाथन इण्डियन ऑयल कारपोरेशन में मैनेजर थे। उनकी नियुक्ति उत्तरप्रदेश के लखीमपुर खीरी में थी। युवा मंजूनाथन ने अपनी शहादत से पहले उन तेल माफियाओं के खिलाफ अभियान छेड़ रखा था, जो तेल में मिलावट का गैर कानूनी कारोबार सालों से बेरोक चला रहे थे। मारे जाने से पहले उन्हें कई धमकियाँ मिली थीं, उन्हें अनेकों प्रलोभन दिये जाने के भी प्रस्ताव थे। पर युवा मंजूनाथन की ईमानदारी इन सबके सामने डिगी नहीं। कायर अपराधियों ने एक दिन उन्हें धोखे से मार दिया। मारे जाने से कुछ दिन पहले मंजूनाथन ने अपने साथियों से कहा था कि मेरे शरीर पर हरी या खाकी वर्दी तो नहीं है, पर मैं देश का सच्चा सिपाही हूँ। मुझे जो जिम्मेदारी मिली है उसे मैं पूरी निडरता से निभाऊँगा। उनकी दुःखद मृत्यु ने जहाँ सरकार व प्रशासन को शर्मसार किया, वहीं रचना और निर्माण में लगे कई संकल्पों, संगठनों विशेषतौर पर युवाओं ने इस शहादत को अपनी ताकत बनाया। भ्रष्टाचार के खिलाफ हमला बोलने और उसे बेनकाब करने की मुहिम को न केवल इससे गति मिली, बल्कि देश को अपने बेहतर भविष्य के लिए भरोसा जागा।
अपने साथ कई युवा लड़के-लड़कियों को लेकर राष्ट्रीय सौहार्द्र के लिए काम कर रही सुशोभा बर्वे के अनुभव भी प्रेरक हैं। अपनी व्यावसायिक एवं फिल्मी चमक के लिए पहचानी जाने वाली मुम्बई कई दुःखद दंगों के दागों के लिए भी जानी जाती है। सुशोभा बर्वे ने युवाओं के साथ मिलकर यहाँ दंगों के दागों को मिटाने और दोस्ती का दौर कायम करने का काम किया। मुम्बई के भिण्डी बाजार इलाके में रहने वाले हिन्दू-मुसलमान कभी आपसी भाईचारे की मिसाल हुआ करते थे, परन्तु १९९२ के दंगों के बाद यह भाईचारा कायम न रहा। इसे कायम करने के फेर में सुशोभा को कई नाकामियाँ हाथ लगीं, परन्तु अपने हिन्दू-मुसलमान युवा सहयोगियों के साथ वे डटी रहीं।अंत में उन्हें धीरे-धीरे सफलता मिलने लगी। पिछले साल वहाँ एक मौलवी साहब नमाज के लिए जा रहे थे, तभी किसी शरारती ने उनके ऊपर मछली का शोरबा गिरा दिया। वे सिर से पाँव तक भीग गये। उनके कपड़े खराब हो गये। ऐसा लगा कि फिर से एक दंगा हो जायेगा। लेकिन तभी कुछ हिन्दू युवाओं ने समझदारी दिखाई। वे बड़े आदर से मौलवी साहब को अपने घर ले गये। वहाँ उनके कपड़े बदलवाये। हिन्दू लड़कियों ने उनके कपड़े धोकर साफ किये। जिस किसी ने यह शरारत की थी, सबने उसे मिलकर डाँटा। यह सब बीस-पच्चीस मिनट में समाप्त हो गया। मौलवी साहब अपनी नमाज पढ़ने चले गये। आधे घण्टे बाद जब पुलिस आयी तब वहाँ शान्ति थी। दोस्ती का दौर फिर से कायम हो रहा था। यह सब किया वहाँ के युवाओं ने, अपने राष्ट्रीय कर्त्तव्य को पूरा करने के लिए।
पैंतीस वर्षीय युवा बस चालक कुलदीप ङ्क्षसह की कथा भी राष्ट्रीय कर्त्तव्य की प्रेरणा है। दीवाली आने वाली थी और दिल्ली के लोग खरीददारी के लिए उमड़े पड़ रहे थे। तभी बम विस्फोटों की एक शृंखला ने उनकी खुशियाँ छीन ली, लेकिन गोविन्दपुरी के निवासी इस बहादुर युवा बस चालक के कारण प्रसन्न थे, क्योंकि उसने अपने साहस से कई जानें बचा ली थी। हत्यारे आतंकियों ने दिल्ली परिवहन निगम की एक बस में बम रख दिया था। लेकिन वह कुलदीप की होशियारी के कारण लोगों की जानें नहीं ले पाया। हालाँकि कुलदीप को इसमें अपना दाहिना हाथ खोना पड़ा। आँखों की दृष्टि वापस पाने के लिए वह अभी तक संघर्ष कर रहा है।
इस घटना की याद करते हुए कुलदीप ङ्क्षसह का कहना है कि बस की एक सीट पर बैग में बम रखा था। उस बम में तीन तारें थीं। चकराये कुलदीप ने उसमें से किसी तार को नहीं खींचा। उसने बैग उठाया और तेजी से बस से दूर दौड़ पड़ा। उसने यह बम वाला बैग एक पेड़ के पास रखा और जैसे ही वापस दौड़ने के लिए मुड़ा, बम में विस्फोट हो गया। हालाँकि इसमें उनको दाहिना हाथा गँवाना पड़ा, आँखों की रोशनी मद्धिम हो गयी, कानों ने सुनना कम कर दिया। इस सबके बावजूद उसका यही कहना कि मैं अपने देश के कुछ काम तो आया। फौजी भाई लड़ाई के समय तो जानें तक गँवाते हैं, मैंने तो कुछ खास नहीं गँवाया।
सुनामी के दौरान उसके बाद भी नागपट्टनम में समाज एवं सरकार से ठुकराये गये खानाबदोश जिन्दगी जी रहे आदियान और नरिकोरवार्स समुदायों के बच्चों की शिक्षा के लिए लगातार जुटी फिल्मी निर्माता रेवती राधाकृष्णन भी अपने राष्ट्रीय कर्त्तव्य की भावना से ओतप्रोत हैं। इस कार्य में उनकी सहयोगी बनी है समुदाय की २७ वर्षीय जीवा, जिन्हें अपने भारतवासी होने पर गर्व है। रेवती एवं उनके युवा साथियों के प्रयास से स्थापित वनाविल ट्रस्ट इन दोनों समुदाय के ७० बच्चों की शिक्षा का बीड़ा उठाये हैं। इस समुदाय के युवाओं के लिए रेवती प्रेरणा पुञ्ज बनी हुई हैं।
ऐसे ही राष्ट्रीय कर्त्तव्य की भावना से लबरेज हैं कश्मीरी युवा मुश्ताक अहमद जरगर, जिन्होंने अपने दो सहयोगियों रियाज अहमद और सैय्यद एजाज के साथ मिलकर कश्मीर के भूकम्प पीड़ितों के लिए प्राण-पण से काम किया। मुश्ताक को अपने कश्मीरवासी और भारतवासी होने पर गर्व है। वे कहते हैं कि भारत देश के झण्डे में तीन रंग हैं-केसरिया, सफेद और हरा। ये क्रमशः बलिदान, शान्ति एवं समृद्धि के प्रतीक हैं। राष्ट्रीय कर्त्तव्य को पूरा करने के लिए आज के युवाओं की भावनाओं को भी इन तीन रंगों में रँगा होना चाहिए। युवाओं की बलिदानी भावना से ही राष्ट्र में शान्ति स्थापित होगी और तभी देश समृद्ध होगा। प्रत्येक युवा को अपने राष्ट्रीय कर्त्तव्य के लिए स्वयं प्रेरित होकर दूसरों को भी प्रेरित करना चाहिए। साथ ही उन्हें अपनी संस्कृति को समझने एवं संस्कारवान् बनने के लिए कदम बढ़ाना चाहिए।

संस्कृति बनाती है संस्कारवान्

जिनमें संस्कृति की समझ है, वही संस्कारवान होने की डगर पर पाँव रखते हैं। ‘संस्कृति’ शब्द के अर्थ व्यापक हैं। यह जीवन की शुद्धि या परिष्कार की प्रक्रिया है। व्यक्तित्व को सँवारने- गढ़ने व तराशने का कीमती कीमिया है। चिंतन, चरित्र व व्यवहार; शरीर, प्राण व अंतश्चेतना की अव्यवस्था, अस्त- व्यस्तता व अस्वच्छता को दूर करने का प्रयास व्यक्ति को संस्कारवान बनाता है। इसे व्यक्तित्व में दुष्प्रवृत्ति उन्मूलन एवं सत्प्रवृत्ति सम्वर्द्धन का महाभियान भी कहा जा सकता है। संस्कृति व संस्कार के आपसी सम्बन्धों की गहरी समझ आज के युग में विरले युवा ही रखते हैं। अन्यथा ज्यादातर तो इन्हें नृत्य- गीतों की शैलियों का पर्याय मान लेते हैं। ऐसे भ्रम के कारण सांस्कृतिक कार्यक्रमों के नाम पर कुछ इस तरह के कार्यक्रम आयोजित किये जाते हैं, जिनका संस्कृति व संस्कार से दूर का रिश्ता नहीं होता।
इन सांस्कृतिक आयोजनों का चलन युवाओं में कुछ ज्यादा ही है। जहाँ कहीं ऐसे आयोजन होते हैं, उनमें युवा बड़े उत्साह के साथ भागीदार होते हैं। लेकिन दुःख की बात यह है कि इस भागीदारी में उन्हें संस्कृति व संस्कार का कोई सार्थक परिचय नहीं मिलता। उल्टे कभी- कभी तो ऐसे कार्यक्रमों व आयोजनों में शीलता, शिष्टता एवं शालीनता की सामान्य समझ भी उपेक्षित हो जाती है। बस फूहड़पन के कुछ नमूने ही उभरकर सामने आते हैं। समझ में नहीं आता इन्हें किस तरह अपनी संस्कृति से जोड़ें। यह स्थिति दुःखद होते हुए भी जमाने का यथार्थ है। युवाओं में पनप रहे भ्रान्ति- भ्रम का परिचायक है।
समय की संधि ने इस युग को संस्कृति- संगम का युग बना दिया है। सूचना व संचार की युग क्रान्ति ने दुनिया के विभिन्न देशों की मान्यताओं, विचारों, परम्पराओं एवं प्रचलनों को आमने- सामने ला दिया है। जिस तेजी से दुनिया और उसके लोग पास आये हैं, उससे संस्कृतियों के बीच टकराहट व भ्रम की स्थिति बढ़ी है। सैमुअल हटिंग्टन ने अपनी विख्यात पुस्तक ‘द क्लैशेज ऑफ सिविलाइजेशन’ में आज के संकट को संस्कृतियों व सभ्यताओं के टकराव का संकट माना है। चयन की आजादी बढ़ जाने से युवा अपनी प्रकृति के विपरीत सांस्कृतिक प्रक्रियाओं का चयन कर रहे हैं। इस भ्रम को दूर करना आज के युवा वर्ग की चुनौती है और कर्त्तव्य भी। सवाल किसी संस्कृति की निन्दा का नहीं, परन्तु परस्पर संवाद की स्थापना का है। आज सांस्कृतिक विसंगतियाँ कितनी भी क्यों न पनप रही हों, पर इसमें यह सार्थकता भी है कि बड़ी समझदारी से सभी संस्कृतियों के सार्थक तत्त्वों का चयन कर उन्हें किसी आधारभूत सांस्कृतिक सूत्र में पिरोकर विश्व संस्कृति की स्थापना की जा सकती है। शायद यही कल के विश्व का सांस्कृतिक भविष्य भी है।
तकनीकी विशेषज्ञ निशान्त इस सम्बन्ध में कुछ प्रेरक कर भी रहे हैं। इन्होंने देश- विदेश के कुछ युवाओं के साथ मिलकर ‘विश्व संस्कृति संगम’ नाम का एक समूह बनाया है। इस समूह का काम विश्व की विविध संस्कृतियों के तत्त्वों का चयन कर उनमें समन्वय करना है। निशान्त का कहना है कि अपनी गहरी पृष्ठभूमि में विश्व की प्रायः सभी संस्कृतियाँ किसी न किसी तरह भारतीय संस्कृति के मूल स्रोत से निकली हैं। इसलिए भारतीय संस्कृति इनके बीच आधारभूत समन्वयक की भूमिका निभा सकती है। निशान्त सार्थक सांस्कृतिक संवाद के लिए बौद्धिक एवं कलात्मक दोनों की प्रक्रियाओं को अनिवार्य मानते हैं और वे ऐसा कर भी रहे हैं। उनका और उनके साथियों का मानना है कि युवाओं में बेहतर व सार्थक सांस्कृतिक समझ का होना अनिवार्य है। विश्व संस्कृति संगम की युवाकर्मी अंशिता का मानना है कि जो भी प्रक्रिया युवाओं के जीवन का उत्थान, उनके चरित्र का निर्माण एवं व्यक्तित्व का परिष्कार करे- वही संस्कृति है। इसके विपरीत जो भी है और जहाँ भी है उसे विकृति ही कहा जायेगा, फिर भले ही वह किसी भी देश से क्यों न आयातित हो। अंशिता के अनुसार युवाओं को संस्कृति एवं संस्कार की प्रक्रिया को गहराई से अपनाना चाहिए। अच्छा हो कि इसमें उनकी सक्रिय भागीदारी हो। अपना विचार क्रान्ति अभियान सही मायने में संस्कृति एवं संस्कारों का ही अभियान है। देश के युवाओं की सक्रियता के लिए यह प्रभावकारी मंच है। युवा इससे जुड़कर न केवल संस्कृति की सही समझ पाकर संस्कारवान बन सकते हैं, बल्कि अपने सामाजिक दायित्व भी निभा सकते हैं।

होगी, अवश्य होगी क्रान्ति

सामाजिक दायित्व को निभाने में युवाओं की अग्रणी भूमिका है। आज के दौर में परम्पराओं के परिवर्तन के लिए युवा विवेक चाहिए। प्रथा- प्रचलनों की फिर से पड़ताल होनी जरूरी है। अंध मान्यताओं, मूढ़ताओं एवं कुरीतियों के कुचक्र को युवा साहस ही तोड़ सकता है। समाज में ऐसी कई विकृतियाँ हैं, जिनके विषाणु इंसानी अस्तित्व को नष्ट करने पर तुले हैं। न जाने कितनी जातियाँ, वर्ग एवं क्षेत्र सामाजिक मूढ़ताओं के कारण पिछड़ेपन के पंक में फँसे हैं। उन्हें अभी तक नये ज्ञान का कोई प्रकाश नहीं मिल सका है। इस आलोक के अवतरण को युवा पुरुषार्थ ही सम्भव बना सकता है। एक बार साहस भरे कदम उठें तो सम्भावनाएँ स्वयं साकार होने लगेंगी। बस जरूरत शुरुआत करने की है, फिर तो असंख्य अनुगामी चल पड़ेंगे और सार्थक सामाजिक परिवर्तन नजर आने लगेगा।
पंजाब प्रान्त के नवयुवक राजेन्द्र सिंह ने ऐसी ही अनोखी शुरुआत स्वयं से की। दहेज लेने और खर्चीली शादी की परम्परा को उन्होंने आगे बढ़कर स्वयं तोड़ा। घर वाले और सगे सम्बन्धी उनके इस कदम के सख्त खिलाफ थे। ससुराल पक्ष के लोगों को उनके इरादे में अपनी तौहीन नजर आ रही थी, पर राजेन्द्र सिंह का मन मजबूत था। उन्होंने अपनी होने वाली पत्नी सोनल से बात की। उसे अपने उद्देश्य एवं आदर्श समझाये। युवा सोनल को उनकी बातें समझ में आयीं। राजेन्द्र सिंह का मत स्पष्ट था- न तो दहेज और न ही खर्चीली शादी। ससुराल पक्ष का कहना था कि नकद रकम न सही, पर आवश्यकता का सामान या फिर स्त्री धन के रूप में थोड़ा- बहुत ही स्वीकार करना चाहिए। पर राजेन्द्र सिंह को दहेज का ऐसा कोई प्रच्छन्न रूप स्वीकार न था।
साथ ही उन्हें यह मंजूर न था कि विवाह बारात के तामझाम के नाम पर हजारों- लाखों फूँके जायँ। सो बस अपने सात मित्रों के साथ उन्होंने साइकिल से वधू पक्ष के घर जाने का निश्चय किया। इस अनूठी बारात को देखकर लोग काफी हैरान हुए। पर राजेन्द्र सिंह ने गुरुग्रंथ साहब की साक्षी में अपने विवाह की रस्में पूरी की। भोजन आदि की व्यवस्था भी उन्होंने साधारण ही करवाई। उनका यह विवाह सभी अर्थों में आदर्श और प्रेरक रहा। अनेक पत्र- पत्रिकाओं ने इसे प्रकाशित करते हुए लिखा, जहाँ जनसेवा का स्वाँग रचाने वाले मंत्री एवं नेता अपने बेटे- बेटियों की शादी में करोड़ों फूँक डालते हैं, वहीं राजेन्द्र सिंह की शादी और सादगी के समन्वय ने समाज में जनप्रेरणा का काम किया। लोग सोचने के लिए मजबूर हुए कि वाकई खर्चीली शादियाँ मनुष्य को दरिद्र एवं बेईमान बनाती हैं।
उत्तर प्रदेश की २० वर्षीया युवती अरुणा के साहस ने उपस्थित सभी जनों को तब हैरान कर दिया, जब विवाह मण्डप छोड़ते हुए यह साफ जता दिया कि वह किसी भी कीमत पर दहेज के लोभियों से शादी नहीं करेगी। उसके इस कदम से मायके वाले हैरान थे और बारात लेकर आये हुए दूल्हा और बाराती भौंचक। पर अरुणा के इरादे दृढ़ थे। उसने स्पष्ट कर दिया- नहीं का मतलब नहीं। मैं दहेज की प्रक्रिया एवं परम्परा को किसी भी तरह स्वीकार नहीं कर सकती। बारात को वापस उल्टे पाँव लौटकर आना पड़ा। अरुणा फिर से अपनी पढ़ाई में लग गयी। आज वह एम.एस.सी. एवं बी.एड. करके शिक्षिका है। शिष्ट- शालीन एवं दृढ़ संकल्पवान इस लड़की के घरवालों को अपनी बेटी पर गर्व है। वह कहते हैं कि शुरू में तो थोड़ी परेशानी हुई थी। पर आज मेरी बेटी की सब जगह प्रशंसा होती है। उसकी शादी के लिए कई योग्य रिश्ते भी आ रहे हैं। ईश्वर की कृपा होगी, तो बहुत जल्दी ही मेरी बेटी का घर बस जायेगा, वह भी आदर्श रीति- नीति से।
सामाजिक परिवर्तन के लिए काम करने वाली संस्था ‘दिशा’ के कार्यकर्त्ता केशवानन्द तिवारी अपने युवा साथियों के साथ कई उल्लेखनीय कार्य कर रहे हैं। इनकी पत्नी जाह्नवी का कहना है कि प्रारम्भिक दिनों में मुझे अपने पति से कई शिकायतें थीं, परन्तु बाद में जब मैंने इनके काम को देखा तो बस इन्हीं की डगर पर चल पड़ी। सामाजिक बदलाव के बहुपक्षीय कार्यों में संलग्न ‘दिशा’ में जाह्नवी को कई तरह के सामाजिक कार्यों को जानने- समझने का अवसर मिला। यहाँ उन्हें महिलाओं के स्वयं सहायता समूह बनाने और रचनात्मक सांस्कृतिक कार्यक्रमों के सुन्दर अवसर प्राप्त हुए; लेकिन समय- समय पर कई खतरे भी सामने आते रहे। ये कहती हैं कि जब इन्होंने पठेड़ गाँव में एक शराब के ठेके को हटाने का आन्दोलन शुरू किया, तो उन्हें उनके छोटे- छोटे बच्चों को अगवा किये जाने की धमकियाँ मिलीं; लेकिन इसकी परवाह किये बिना ये अपने साथियों के साथ सामाजिक दायित्वों को निभा रही हैं। पर्वतीय इलाके के युवा भी अपनी सामाजिक रूढ़ियों से जूझने का उल्लेखनीय संघर्ष कर रहे हैं। राकेश देवराड़ी, कृष्ण कुमार सेमवाल, अनिल रावत, ममता पुरोहित, सरिता नेगी, शमा और उनके अनेक युवा साथियों ने उत्तराञ्चल के पर्वतीय इलाकों में दुष्प्रवृत्ति उन्मूलन एवं सत्प्रवृत्ति संवर्द्धन की बयार बहानी शुरु की है। इनका कहना है कि प्राचीन समय में समाज को सुव्यवस्थित रखने के लिए, इसे ढंग से चलाने के लिए कई तरह की प्रथाएँ व व्यवस्थाएँ बनी थीं। लेकिन कालान्तर में इन प्रचलित प्रथाओं, परम्पराओं का रूप विकृत हो गया है। इस विकृति का निवारण होना ही चाहिए। इनमें से ममता पुरोहित कहती हैं-पहाड़ों में दहेज प्रथा, भू्रण हत्या, कारा प्रथा एवं ऐसी कई और कुरीतियाँ प्रचलित हैं। जिनको मिटाने के लिए हम लोग संघर्ष कर रहे हैं। हमें इसमें सफलताएँ भी मिल रही हैं।
महिला संगठन ‘जननी’ ने युवा महिलाओं की अगुआई में ‘नर और नारी एक समान’ के सूत्र की सार्थकता सिद्ध करने वाली कुछ महत्त्वपूर्ण परियोजनाएँ शुरू की हैं। ऐसी ही एक परियोजना जिसकी शुरुआत २००३ में हुई, इसका नाम है-लिबर्टी प्रोजेक्ट। इसकी प्रोजेक्ट मैनेजर भावना चावला युवा महिला कार्यकर्त्ता हैं। इनका कहना है कि गाँव, कस्बों और शहरों में कई समाजसेवी संस्थाएँ महिला उत्थान के लिए काम कर रही हैं। इनके द्वारा महिलाओं को आत्म निर्भर बनाने के लिए गाँव में पापड़, अचार बनाने और कस्बे, महानगरों में ब्यूटीशियन का कोर्स या सिलाई-कढ़ाई जैसे काम सिखाये जाते हैं, पर हम लिबर्टी प्रोजेक्ट के द्वारा कुछ नया कर रहे हैं। इसके अंतर्गत है पौरोहित्य कर्म, जिसमें अंतिम संस्कार कराना भी सिखाया जाता है।
हमारा मानना है कि जब जीवन का प्रारम्भ जननी से होता है, तो अंत जननी से क्यों नहीं। इस प्रोजेक्ट द्वारा प्रशिक्षित महलाएँ अंतिम संस्कार कराने में निष्णात हैं। वे बड़े इत्मिनान और स्वाभिमान के साथ अंतिम संस्कार के साथ अन्य कर्म सम्पन्न करा रही हैं। उनका यह कार्य समाज में एक नये परिवर्तन का संदेश और संकेत है; परन्तु यह संख्या अभी कम है। भारत जैसे विशाल देश और बड़ी आबादी तथा अनगिन रीति-नीति, प्रथा-परम्पराओं वाले समाज के अनुरूप सामाजिक दायित्व को निभाने वाले युवाओं की संख्या काफी अधिक होनी चाहिए। अपना विचार क्रान्ति अभियान पिछली अर्ध शताब्दी से भी अधिक समय पहले से युवाओं को इस कार्य के लिए आवाज देता रहा है। आज भी इसके आह्वान के स्वर भारत की धरती में ध्वनित हैं। युवा इसे सुनें और आगे बढ़ें। उनके पराक्रमी पगों से ही समाज परिवॢतत होगा और प्रकृति-पर्यावरण में एक नयी सुरभि महकेगी।

जरूरत है फिर युग भागीरथों की

प्रकृति एवं पर्यावरण के लिए जागरूक होना और जागरूक करना युवाओं का युगधर्म है। पिछले कुछ दशकों से प्रकृति व पर्यावरण के प्रति हमारा व्यवहार विरोधी हो गया है। हमने प्राकृतिक संसाधनों का केवल दोहन एवं दुरुपयोग किया है। इनका संवर्द्धन करने की कोई जिम्मेदारी हमने नहीं निभाई। निरन्तर किये गये हमारे प्रकृति विरोधी आचरण ने अब प्रकृति को विद्रोही बना दिया है। गौ-माता की तरह कभी पालन-पोषण करने वाली प्रकृति अब कु्रद्ध ङ्क्षसहनी की तरह सबकी जान लेने पर उतारू है। असंतुलित पर्यावरण, प्राकृतिक आपदाओं की भरमार इसी का परिणाम है। सूखे-अकाल का प्रकोप, बाढ़ की विभीषिकाएँ, भूकम्पों के शृंखलित आघात, क्षण-क्षण रंग बदलने का गिरगिटी करिश्मा दिखाते मौसम प्रकृति के इन्हीं विद्रोही तेवरों को दर्शाते हैं।
इन तेवरों को शान्त करने के लिए समर्थ प्रयास युवाओं को ही करने पड़ेंगे। उन्हीं को अतीत में किये गये प्रकृति विरोधी कार्यों का परिमार्जन करना पड़ेगा। अपने पूर्वज सगर पुत्रों के महापाप को युवा भगीरथ ने ही धोया था। उन्होंने प्रचण्ड तप कर गंगावतरण का जो दुःसाध्य कार्य किया, उससे उनके अपने पूर्वजों समेत सभी मानवों के पाप धुल गये। माता गंगा की जल धाराएँ सूखी पड़ी धरती को सींचने लगीं। बंजर भूमि में हरियाली लहलहाने लगी। कुछ ऐसा ही चमत्कार इन दिनों करने की माँग है। राष्ट्रीय पर्यावरण एवं प्राकृतिक असंतुलन की दुर्दशा को देखते हुए देश के युवाओं को कुछ ऐसे ही साहसिक कार्य करने पड़ेंगे।
कुछ साहसी जन इसे कर भी रहे हैं। इन्हीं में से एक स्मरणीय नाम है-दामोदर ङ्क्षसह राठौर का। जिन्होंने अपना उपनाम वनवासी रख लिया है। इन्होंने युवावस्था में ही सरकारी नौकरी छोड़कर एक करोड़ पेड़ लगाने का संकल्प लिया था। तब इनकी यह बात सभी को मजाक लगी थी। लेकिन कई दशकों के उनके पुरुषार्थ के बाद जब उनका यह संकल्प ३६१ हेक्टेयर भूमि पर जैव विविधता की मिसाल बनकर सामने आया, तो उन्हें सम्मानित करने की होड़ लग गयी। अब उत्तराञ्चल के जनपद पिथौरागढ़ के डीडीहाट क्षेत्र के लोगों को लगने लगा है कि उन्होंने वनवासी के भगीरथ संकल्प और पर्यावरणीय दृष्टि को पहचानने में गल्ती की थी। करीब सौ से अधिक प्रजातियों वाला यह सघन वन आज न केवल स्थानीय आबादी को ईंधन, लकड़ी, चायपत्ती एवं बिछावन पत्ती उपलब्ध करा रहा है, वरन् सम्पूर्ण क्षेत्र के जल स्रोतों में पानी का संचार कर रहा है और लुप्त होती वनस्पतियों, औषधीय पौधों तथा वन्य जीवों को आश्रय प्रदान कर पर्यावरण-प्रकृति के विकास का आदर्श मॉडल बन गया है।
करीब तीन दशक पहले नौकरी छोड़कर पेड़ लगाने व जंगल बनाने की उनकी बात सुनकर परिवार के लोगों ने उन्हें दुत्कार दिया था। मगर उन्होंने हार नहीं मानी और पत्नी को लेकर सानदेव से तीन किलोमीटर दूर आश्रम बनाकर स्मृति वन लगाने में जुट गये। बिना किसी आॢथक मदद के अपने बलबूते विकसित वनवासी के जंगल का महत्त्व इसलिए भी बढ़ जाता है; क्योंकि उच्च तथा मध्यम ऊँचाई पर पायी जाने वाली सभी वनस्पति प्रजातियों के साथ ही अनेक लुप्त होते पेड़ों, औषधीय वनस्पतियों एवं वन्य जीवों के अतिरिक्त परम्परागत कुटीर उद्योगों में उपयोगी तथा अंगु जैसे बहुमूल्य एवं चाय जैसी व्यावसायिक प्रजातियों को सुरक्षित किया गया है।इस वन की बदौलत आज यहाँ प्राकृतिक जल स्रोत हैं, जिसमें एक पनचक्की चलाने लायक पानी है। मछली पालन के लिए तालाब, अंगूरा खरगोश, दूध के लिए गाय तथा कुटीर उद्योग के लिए ङ्क्षरगाल, चाय की झाड़ियाँ और जंगल तथा जंगली फल-फूलों व सब्जियों की भरमार है। वनवासी ने सिद्ध कर दिया है कि अच्छे प्राकृतिक वनों से ही गाँवों का स्थाई विकास एवं पर्यावरण संरक्षण किया जा सकता है।
इतना सब करने के बाद भी वनवासी अपना संकल्प भूले नहीं हैं। उन्नीस लाख पेड़ लगाने के बाद अब उन्होंने अंगु एवं सिङ्क्षलग जैसी संकटग्रस्त प्रजातियों के पौधे तैयार कर इन्हें सम्पूर्ण क्षेत्र में फैलाने का बीड़ा उठाया है। वे विद्यालयों को सिङ्क्षलग के पौधों का वितरण कर रहे हैं। आज उनके पास दस हजार पौधे तैयार हैं। इसके लिए उन्होंने ग्रामीण युवाओं का संगठन ‘हिमालय ग्रीन कोर’ की स्थापना की है, जिसमें अभी २२ सदस्य हैं। वनवासी से प्रेरित होकर यहाँ के युवा और अन्य लोग जंगलों के संरक्षण में रुचि ले रहे हैं। इतना ही नहीं यहाँ के स्थानीय बेरोजगार युवक चौबाटी क्षेत्र में पौधशाला बनाकर अंगु, बॉज, फल्यांट, तिमुल, काफल, सिङ्क्षलग एवं ऐसे ही अनेकों दूसरी जड़ी-बूटियों की पौध तैयार कर रहे हैं और पौधे बेचकर अपनी आजीविका कमा रहे हैं।
पर्यावरण संरक्षण के लिए अपने यौवन को खपा देने वाले दामोदर ङ्क्षसह राठौर के प्रयासों को देखकर लोग स्वीकार करने लगे हैं कि सरकारी एवं विदेशी सहायता से करोड़ों रुपये की धनराशि खर्च करने के बावजूद लगाये गये जंगल ऐसी मिसाल पेश करने में नाकाम रहे हैं। इस अकेले व्यक्ति का यह जीवन समूचे देश के लिए अनुकरणीय है। युवा पीढ़ी को इनका अनुकरण करना भी चाहिए। ताकि देश के विभिन्न हिस्सों में पर्यावरण में फिर से प्राण पर्जन्य की वृष्टि करायी जा सके।
उत्तराञ्चल के एक और व्यक्ति वंशीधर भट्ट भी पर्यावरण संरक्षण के संदर्भ में युवाओं की प्रेरणा हैं। गोपेश्वर के वंशीधर भट्ट को वहाँ के युवा अपने रोल मॉडल के रूप में स्वीकारते हैं। इन्होंने शारीरिक रूप से विकलांग होने के बावजूद बंजर भूमि को उपजाऊ बनाने की ठानी और उन पर नकदी फसल उगाकर युवाओं के लिए प्रेरणा स्रोत बन गये। आज इनके प्रयास को समाज का हर वर्ग स्वीकारने लगा है। निःसंदेह इनके कामों को देखकर कहा जा सकता है कि जीवट हो, तो विकलांगता आड़े नहीं आती।
इन्होंने अपने काम की शुरुआत सगर गाँव की बंजर जमीन से की। अपनी निष्ठा एवं लगन से उन्होंने इस जमीन को नकदी फसलों से लहलहा दिया। कोई सोच भी नहीं सकता था कि बिना किसी प्रेरणा व प्रोत्साहन के ये इतना बड़ा काम कर दिखायेगा। आज इनके प्रयासों को देख आसपास के गाँवों के लोग भी प्रेरणा ले रहे हैं। अब इन्हें प्रोत्साहन देने के लिए लोग भी आने लगे हैं। इसका नतीजा यह है कि ग्रामीण युवा विकास समिति भी इनका अनुगमन करने के लिए तैयार है। इनकी मेहनत का नतीजा है कि अब यह स्थानीय बाजार को स्थानीय जैवीय सब्जियाँ उपलब्ध करवाने लगे हैं। यही नहीं इनके उद्यान में कई बेरोजगार युवक-युवतियों को रोजगार मिला हुआ है। गोपेश्वर की चकाचौंध से ६ किलोमीटर दूर सगर गाँव में यह एक नये इतिहास का पन्ना लिख रहे हैं। इनकी न कोई संस्था है और न किसी तरह की सरकारी सहायता। इसके बावजूद इनके साहस और धरती को हरा भरा करने के अभियान ने भावी युवा कर्णधारों को एक नयी दिशा दी है, जो कि एक मिसाल है।
युवा साहस वही है जो किसी असम्भव को सम्भव कर दिखाये। फिर यह जीवन का कोई भी क्षेत्र क्यों न हो। प्रकृति एवं पर्यावरण संरक्षण के क्षेत्र में यदि युवा जुट पड़ें, तो प्राकृतिक शक्तियों के ढेरों अनुदान मनुष्य को फिर से मिल सकते हैं। फिर से धरती पर मनभावन वसन्त विहँस सकता है। फिर ऋतुएँ-ऋत् का अनुगमन करने वाली हो सकती हैं। हवाओं में फिर से महक घुल सकती है। जल स्रोत फिर से अमृत प्रवाहित करने वाले हो सकते हैं और धरती फिर से शस्य श्यामला हो सकती है; लेकिन यह होगा तभी, जब देश के युवा पर्यावरण-प्रकृति के प्रति जागरूक हों। यह किसी एक व्यक्ति के नहीं, बल्कि सम्पूर्ण धरती के जीवन-मरण का प्रश्न है। देश की प्राकृतिक समृद्धि इसी पर टिकी है। इसके लिए युवाओं को बहुत कुछ करना है, भले ही इसके लिए देश की राजनैतिक चेतना को क्यों न झकझोरना पड़े।

युवा चेतना राजनीति में परिवर्तन लाए

युवाओं में राजनैतिक चेतना के विकास और परिष्कार की जरूरत है। अभी की स्थिति तो विकट है। दलगत राजनीति हो या छात्र राजनीति दोनों की दशा डाँवाडोल है। कुछ गिने-चुने लोगों के अपवाद को छोड़ दें, तो यह पहली नजर कुछ षड्यंत्रकारियों का जमावड़ा लगता है, जो सत्ता व शासन का सुख पाने को किसी भी तरह के कुटिल कुचक्र रचने के लिए तैयार है। इनके कारनामे देखकर आम जनता राजनीति का सामान्य अर्थ ही भूल चुकी है। जन-जीवन में राजनीति को षड्यंत्र, कुटिलता, धूर्तता, चालबाजी, धोखाधड़ी का पर्याय माना जाता है। इस तरह के काम किसी को करते हुए देखकर कहा जाता है-देखो अमुक राजनीति कर रहा है। जबकि वास्तविकता में राजनीति राष्ट्रीय व्यवस्था एवं अंतर्राष्ट्रीय सम्बन्धों को सुचारु व सुगम बनाने की प्रणाली है। इसके अपने मूल्य एवं नीतियाँ हैं, जो सर्वजन हिताय और सर्वजन सुखाय के उच्च आदर्शों से ओत-प्रोत हैं।
इन्हीं आदर्शों से प्रेरित होकर स्वाधीनता के राजनैतिक युग का प्रारम्भ हुआ था। तब गोखले, गाँधी, महामना मालवीय, लोकमान्य तिलक, सरोजनी नायडू, भीकाजी कामा जैसे लोग राजनीति में आये थे। इन्होंने देश सेवा के लिए अपने जीवन के सभी सुखों को त्यागा था। दुःखद बात यह है कि उस युग का आज अवसान हो चुका है। अपनी सम्पूर्ण विनम्रता के साथ कहना यही होगा कि अब न वे मूल्य रहे और न उन्हें निभाने वाले युवा। समझ में नहीं आता कहाँ ढूँढ़ें आज सुब्रह्मण्यम् भारती और सुभाष को? कहाँ हैं वे देश के दीवाने जो राष्ट्र सेवा के लिए हँसते-हँसते बलिदान करने के लिए तैयार रहते थे। अब तो जिधर नजर डालो उधर ही चारा घोटाला, यूरिया घोटाला, यहाँ तक कि सूखा व बाढ़ घोटाला करने वालों की भीड़ नजर आती है। ये राज तो करना चाहते हैं, पर किसी नीति से इनका कोई सरोकार नहीं है।
इनके पास तो अनीति ही अनीति है। राष्ट्रीय व क्षेत्रीय राजनीतिक दलों ने छात्र राजनीति में भी अपनी घुसपैठ बना रखी है। इन्हीं के अनुषांगिक संगठन छात्र-राजनीति का खेल खेलते हैं। राष्ट्रीय व क्षेत्रीय राजनैतिक दलों की तरह यहाँ भी अपराधों व अपराधियों का बोलबाला हो चला है। इसी महत्त्वपूर्ण कारण की वजह से ५ मई २००५ को राजस्थान हाईकोर्ट की जयपुर की खण्डपीठ ने विश्वविद्यालय सहित सभी शिक्षण संस्थानों में छात्र संघों और शिक्षण संघों के चुनाव पर रोक लगाने का फैसला सुना दिया। इसके पीछे बतायी गयी वजहें गौर करने लायक थीं। खण्डपीठ का कहना था कि नेतागिरी की धाक जमाने के लिए छात्र नेता शिक्षकों का अपमान करते हैं और राजनैतिक दल छात्र एकता को विभाजित कर रहे हैं।
स्थिति नकारात्मक है, यह आज की राजनीति का सच है। इसे सकारात्मक करने का साहस उन्हीं को करना होगा। इस उल्टे को उलटकर सीधा करने की जिम्मेदारी उन्हीं की है। इस सम्बन्ध में कुछ प्रयास हो भी रहे हैं। अभी पिछले लोकसभा चुनाव में युवाओं का सांसद चुना जाना एक सुखद संकेत था। सुखद इसलिए कि विभिन्न राजनैतिक दलों के इन युवा सांसदों ने दलीय प्रतिबद्धता से उठकर राष्ट्रीय प्रतिबद्धता दिखाई। हालाँकि इन युवाओं में ज्यादातर अपनी खानदानी राजनैतिक विरासत सँभालने आये हैं। इनसे अलग उड़ीसा के एक युवा सांसद ऐसे भी हैं जो स्वामी विवेकानन्द से प्रेरित होकर राजनीति में आये हैं। कुछ बन्धनों को छोड़ दें तो इन युवाओं में जोश और जज्बा तो नजर आता है। भविष्य में भी यह बना रहे तो शुभ परिवर्तन सम्भव है।
कई युवा ऐसे भी हैं, जिन्होंने राजनीति के घने अँधियारे को मिटाने के लिए प्रकाश दीप बनकर जलने का साहस किया है। ये युवा आई.आई.टी. के छात्र हैं। इन्होंने भारत उदय मिशन नाम का राजनैतिक संगठन बनाकर राजनीति और राजनैतिकों से दो-दो हाथ करने की ठानी है। इस संगठन के नेता गोपालकृष्ण हैं। इनका कहना है कि हमारा संगठन जिसे वे संक्षेप में बी.एम. (भारत उदय का संक्षिप्त नाम) कहते हैं, इसका उद्देश्य देश को माफिया, सरगनाओं, अपराधियों और जातिवादी नेताओं के चंगुल से बचाना है। उनके इस संगठन में दिल्ली, मुम्बई, चेन्नई, कलकत्ता और लखनऊ समेत प्रमुख शहरों के प्रबन्ध संस्थानों, प्रौद्योगिकी संस्थानों और मेडिकल कॉलेजों के २,००० से भी अधिक युवा हैं।इन युवाओं का इरादा यह है कि किसी बहुराष्ट्रीय कम्पनी की नौकरी नहीं करेंगे और अपना पूरा कैरिअर पहले समाज सेवा और राजनीति में लगा देंगे। लोग उन्हें वोट क्यों देंगे और इनकी पहचान क्या है? इस सवाल के जवाब में बी.एम. के सदस्यों का कहना है कि पहले हम समाज सेवा करके गाँवों और शहरों में अपनी पहचान बनायेंगे, लोगों का विश्वास जीतेंगे और फिर खुद को राजनीति में परखेंगे। अपनी पहचान स्थापित करने के लिए बी.एम. ने हैदराबाद में अनाथों के लिए चल विद्यालय खोलकर अपने परिसर में और बाहर गरीब परिवारों के लिए पैसा इकट्ठा करके समाज सेवा की मुहिम शुरू की है। बी.एम. के एक सदस्य की सुनें, तो ‘हमने जम्मू-कश्मीर में भूकम्प पीड़ितों के लिए भोजन व कपड़े भेजे। बिट्स पिलानी के बी.एम. सदस्यों ने गरीब बच्चों से लगातर सम्पर्क बनाकर उनमें स्वामी विवेकानन्द की पुस्तकें बाँटीं।’
ये राजनीति की ओर कैसे उन्मुख हुए इसके जवाब में भारत उदय मिशन के पदाधिकारियों का कहना है-देशभर में बढ़ती गरीबी ने हमें इस ओर प्रवृत्त किया है। हममें से ज्यादातर संस्थापक सदस्यों ने स्वयं गरीबी की मार सही है और फिर हम उन सभ्रान्तों के लिए मिसाल बनना चाहते हैं, जो निठल्ले बैठे रहते हैं और बिना कोई प्रयास किये व्यवस्था को गाली देते हैं।
बी.एम. का मकसद लोगों के विचारों में क्रान्ति लाना है। उनकी सोच को बदलना है। इसके लिए इन्होंने bharatudaymission.com शद्व नाम की वेबसाइट खोली है। इसमें उन्होंने अपना चार्टर जारी किया है। जिसमें सभी लोगों को जाग्रत् करने का अनुरोध किया गया है। उनकी साइट, सिद्धान्त और विचारधारा को देखते हुए लगता है कि ये युवा सुभाषचन्द्र बोस, चन्द्रशेखर आजाद और भगतङ्क्षसह जैसे स्वतंत्रता सेनानियों से प्रेरणा पाते हैं। संगठन अपनी ताकत, ऊर्जा और विचारधारा का स्रोत स्वामी विवेकानन्द को मानता है।
इन युवाओं ने अपनी साइट में यह कहा है कि हमारा एक मात्र लक्ष्य आध्यात्मिक, सामाजिक, आॢथक और राजनैतिक साधनों के आदर्श मिश्रण से पहले भारत और फिर दुनिया में हर सम्भव हद तक प्रत्येक मनुष्य के आँसू पोंछना है। इस संगठन के सदस्यों ने जातिगत नाम का त्याग करने की कसम खायी है। बी.एम. की हैदराबाद इकाई की मॉडरेटर चेरला दिव्याश्री के नाम के साथ पहले उनका जातिगत नाम राव जुड़ा था। लेकिन संगठन के सदस्य बनने के बाद उन्होंने इसे छोड़ दिया। इसी तरह इसके सभी सदस्य दहेज न लेने और देने के लिए संकल्पित हैं। देश के युवाओं का प्रयास यह तो जताता है कि युवा अभी सोये नहीं सक्रिय हैं।
अपने युग निर्माण मिशन की राजनैतिक सक्रियता न होते हुए भी इसमें वर्तमान राजनैतिक सोच को दिशा देने की सामर्थ्य है। देश की युवा प्रतिभाओं को तीव्रता के साथ इस मिशन की गतिविधियों से स्वयं को जोड़ना चाहिए। जो युवा पहले से ही इसके कार्यक्रमों में भागीदारी निभा रहे हैं, उन्हें औरों को इस ओर चल पड़ने के लिए प्रेरित करना चाहिए। युवा सामर्थ्य यदि विचार क्रान्ति अभियान से वैचारिक ऊर्जा लेकर राजनैतिक चेतना के विकास एवं परिष्कार के लिए प्रयतनशील हो उठे, तो राजनैतिक परिदृश्य में परिवर्तन लाये जा सकते हैं। अच्छा हो कि इस महत् कार्य के लिए विश्वविद्यालयों में पढ़ने वाले युवा सचेतन एवं सक्रिय हों।

पूरा विश्व बने एक विद्यालय

विश्वविद्यालयों में युवाओं को प्रेरक वातावरण नहीं मिल पा रहा है। यहाँ वे अपना अध्ययन एवं जीवन ठीक से नहीं सँवार पा रहे। यहाँ कुछ ऐसा हो रहा है, जिसे नहीं होना चाहिए और बहुत कुछ ऐसा नहीं हो पा रहा, जिसे किया ही जाना चाहिए। यह दृष्टिकोण हर उस व्यक्ति का है, जिसमें राष्ट्र और राष्ट्र के युवा का दर्द अनुभव करने की शक्ति है। विश्वविद्यालयों पर राजनीतिज्ञों की गिद्ध दृष्टि हमेशा बनी रहती है। सरकारें बदलते ही सरोकार बदलते हैं। राजनीतिज्ञों के लिए विश्वविद्यालयों में पढ़ने वाले युवा कच्चे माल की तरह हैं, जिनमें वे अपनी पार्टी का भविष्य देखते हैं। यहाँ पनप रही युवाशक्ति को वे अपने दल की दल-दल में डुबोना चाहते हैं, फिर भले ही ऐसा करने के परिणाम कुछ भी क्यों न हों।
इनमें से कुछ राजनीतिक दल ऐसे हैं, जिन्हें भारत के पवित्र अतीत एवं भारतीयता की गरिमा से चिढ़ है। वे इसे साम्प्रदायिकता का पर्याय मानते हैं। कई राजनीतिक दल ऐसे हैं जो इन पवित्र एवं प्रेरक भावनाओं का अपने राजनैतिक फायदे के लिए इस्तेमाल करना चाहते हैं। ये दोनों ही अपने-अपने ढंग से युवाओं को बरगलाते हैं। शिक्षा की नीतियों को अध्ययन की विषयवस्तु को मनचाहा तोड़ते-मरोड़ते हैं। भले ही इसकी परिणति कुछ भी हो रही हो, भले ही इसके परिणाम कुछ भी निकलने वाले हों। इन्हें हमेशा अपनी सरकार से सरोकार होता है, न कि युवाओं के चरित्र व जीवन की गुणवत्ता से। ये बातें कितनी कटु एवं तिक्त क्यों न लगें, पर समय का सच यही है।
जमाने का यथार्थ यह भी जतलाता है कि हाल के कुछ वर्षों में राजनीतिज्ञों की ही तरह व्यावसायियों ने भी विश्वविद्यालयों एवं शिक्षण संस्थानों की ओर अपनी नजर डाली है। अपनी धनशक्ति का इस्तेमाल करके उन्होंने युवाओं को लुभाना शुरू किया है। इसी उपक्रम के तहत कई व्यावसायिक शिक्षण संस्थान कुकुरमुत्तों की तरह छाते नजर आ रहे हैं। अधिक धन कमाने की नीति के तहत उन्होंने शिक्षण संस्थानों को अपने व्यावसायिक प्रतिष्ठान में बदल दिया है। इनके अनुसार धन के स्तर को ऊपर उठना चाहिए, जीवन के स्तर को नहीं। संस्कृति एवं संस्कार से इनमें से किसी का कोई लेना-देना नहीं है।
वैसे भी इसके लिए राष्ट्रभक्ति एवं युवाओं की जिन्दगी से जुड़ने का जज्बा चाहिए जो पहले कभी देश के दीवानों में हुआ करता था। इसी के चलते गोपाल कृष्ण गोखले, महादेव गोविन्द रानाडे से लेकर बाल गंगाधर तिलक, विपिन चन्द्रपाल, लाला लाजपतराय जैसों ने अपनी शिक्षण संस्थाएँ स्थापित की थीं। महाराष्ट्र में दक्कन ऐजुकेशन सोसाइटी ने कई कॉलेज शुरू किये, वहीं उत्तर भारत में डी.ए.वी. आन्दोलन का प्रारम्भ हुआ। बंगाल में ब्रह्मसमाज, स्वदेशी आन्दोलन और रामकृष्ण मिशन ने शिक्षण संस्थाएँ गठित कीं। रवीन्द्र नाथ टैगोर द्वारा शान्तिनिकेतन, महामना मालवीय जी द्वारा काशी हिन्दू विश्वविद्यालय की स्थापना इसी उद्देश्य से हुई। स्वामी श्रद्धानन्द के गुरुकुल कांगड़ी का भी ऐसा ही पवित्र उद्देश्य था। इन सबका मकसद युवाओं को प्रेरक वातावरण देना था।आज स्थिति को सँवारने के लिए विचार क्रान्ति अभियान के आयोजकों ने पुनः युवाओं को अपने साथ आने के लिए पुकारा है। शिक्षण, संस्कृति एवं संस्कारों से जुड़े युवाओं के अध्ययन के साथ उनका जीवन भी सँवरे, इसी के लिए देवसंस्कृति विश्वविद्यालय का उदय हुआ है। यहाँ के संचालकों, विद्याॢथयों एवं आचार्यों की स्पष्ट सोच है कि युवाओं को राजनीतिक संकीर्णताओं की साँकलों में नहीं बाँधा जाना चाहिए और न ही उनसे व्यावसायिक हित पूरे किये जाने चाहिए। विश्वविद्यालय में तो युवा को ऐसा कुछ सिखाया-बताया जाना चाहिए, जिससे कि वे पूरे विश्व को विद्यालय के रूप में स्वीकार कर लें और हर क्षण-हर घड़ी अपने अध्ययन का विस्तार करके अपने जीवन को सँवारते रहें। इस महान उद्देश्य को पाने के लिए युवा विद्यार्थी एवं उनके आचार्यों को साथ-साथ कदम बढ़ाने होंगे।

युवाओं का श्रेष्ठ आचार्यों के साथ समन्वय

युवा विद्यार्थी एवं आचार्य, कर्म और ङ्क्षचतन की तरह एक-दूसरे से जुड़े हैं। कर्म का अच्छा-बुरा होना चिंतन के स्वरूप पर निर्भर है। चिंतन में पवित्रता हो तो कर्म में स्वयं ही प्रखरता आ जाती है। इसे यूँ भी कहा जा सकता है कि यदि युवा विद्यार्थी प्रज्वलित अग्नि है तो आचार्य उसे दिशा देने वाली हवा। हवा का बहाव जिधर हो अग्नि की ऊर्जा उधर ही मुड़ जाती है। आज यदि युवा विद्यार्थी में कहीं खोट दिखती है तो इसका एक कारण यह भी है कि आचार्य के दायित्व निर्वहन में कहीं कोई कमी आयी है। इसका एक पहलू यह भी है कि युवा विद्यार्थी आज आचार्य की गरिमा को स्वीकारने के लिए तैयार नहीं है। स्थिति को सँवारने के लिए परिवर्तन दोनों में ही वाँछित है। ये जितनी जल्दी हो, उतना ही राष्ट्र के लिए शुभ है।
राष्ट्र में युवाशक्ति का स्वॢणम काल जब भी आया है, उसे लाने में आचार्यों की मुख्य भूमिका रही है। इसी तरह युवा विद्यार्थियों ने अपने आचार्य की गरिमा को जब भी सम्मानित किया है, उन्हें विशेष अनुदान मिले हैं। विपुल साहित्य के रचनाकार, भारतीय विद्या भवन के संस्थापक, राष्ट्रसेवी राजनेता कन्हैयालाल माणिक लाल मुंशी जीवन के अंत तक अपने विद्यार्थी जीवन की स्मृतियों को सँजो कर रखे रहे। वह बार-बार इस सत्य का उल्लेख करना नहीं भूलते थे कि उनके युवा जीवन को सँवारने में उनके आचार्यों की महत्त्वपूर्ण भूमिका रही है। जिस आचार्य का आचार्यत्व उन्हें पुलकित, गदगद, संवेदित व स्फुरित करता था, वे थे श्री अरविन्द।
श्री अरविन्द महाराजा गायकवाड़ के कॉलेज में प्रोफेसर थे, उस समय के. एम. मुंशी उनके विद्यार्थी थे। के. एम. मुंशी लिखते हैं-श्री अरविन्द की जीवनशैली, उनका सहज तपस्वी-विरागी भाव, उनकी अगाध समुद्र के समान विद्वत्ता और सबसे बढ़कर उनका राष्ट्रप्रेम हम सब विद्याॢथयों को प्रेरित और उद्वेलित करता था। हम सभी विद्यार्थी तृषित चातकों की तरह उनके वचनों की स्वाति-वर्षा का इंतजार करते थे। वे जो भी कहते, हम सभी उसे श्रद्धा से शिरोधार्य करते थे। हम सब इंतजार करते थे कि वे हमसे कुछ कहें, हमें कोई आदेश दें। उनके सान्निध्य में हम सभी का विद्यार्थी जीवन धन्य हो रहा था। उन परम वीतराग महायोगी के चरणों में बैठना हममें से हर एक के लिए ऐसा अनुभव था, जिसे हम कभी भूल नहीं सकते।
श्री अरविन्द की प्रेरणा से के.एम. मुंशी राष्ट्रीय स्वाधीनता के लिए सक्रिय हुए। बाद में देश स्वतंत्र हो जाने के बाद वे पं. जवाहर लाल नेहरू के मंत्रिमंडल में खाद्यमंत्री हुए। स्वाधीनता के बाद उनकी सबसे बड़ी साध थी-अपने आचार्य के एक बार पुनः दर्शन की। श्री अरविन्द उन दिनों पाण्डिचेरी में एकान्तवास कर रहे थे। उनका प्रायः किसी से मिलना नहीं होता था; लेकिन के.एम. मुंशी के आगमन की सूचना उन्हें दी गयी। वे भारत सरकार के विशेष प्रतिनिधि होकर गये थे। कहने वाले ने उन्हें यही सूचना दी कि भारत गणराज्य के खाद्यमंत्री और भारत सरकार के विशेष प्रतिनिधि आपसे मिलना चाहते हैं। श्री अरविन्द ने सपाट ढंग से मिलने से इंकार कर दिया। इस इंकार पर के.एम. मुंशी अतिदुखी हुए। उन्होंने सूचना देने वाले से पूछा-किस रूप में मेरे आने की खबर उन्हें दी गयी। जब उन्हें पता चला, तो उन्होंने कहा-एक बार फिर से अरविन्द सर से कहो कि उनके बड़ौदा कॉलेज का एक स्टूडेण्ट उनसे मिलने आया है। अपने विद्यार्थियों के लिए करुणा एवं प्रेरणा से ओतप्रोत मेरे अरविन्द सर कभी भी इतने कठोर नहीं हो सकते। मुझे विश्वास है कि वे मुझसे अवश्य मिलेंगे। के.एम. मुंशी का विश्वास सही साबित हुआ। श्री अरविन्द ने उन्हें बुला लिया और उनसे राष्ट्रीय कल्याण की कई योजनाओं पर चर्चा की।युवा विद्यार्थियों को प्रेरणा देने वाले आचार्य के रूप में परमहंस श्री रामकृष्ण देव के शिष्य महेन्द्रनाथ का नाम स्मरणीय है। महेन्द्रनाथ गुप्त शिक्षक होने के कारण श्री रामकृष्ण के भक्तों में मास्टर महाशय के नाम से विख्यात थे। आज भी उन्हें इसी रूप में याद किया जाता है। इन मास्टर महाशय के विद्यालय में उस समय ऐसे कई युवा विद्यार्थी पढ़ते थे, जो बाद में श्री रामकृष्ण परमहंस के संन्यासी शिष्य बने। श्री रामकृष्ण मठ मिशन के प्रथम अध्यक्ष स्वामी ब्रह्मानन्द भी इन्हीं में से एक थे। मास्टर महाशय अपने विद्यार्थियों की प्रतिभा सँवारने के अतिरिक्त उनके आध्यात्मिक विकास का भरपूर ध्यान रखते थे। इसी के चलते वे स्वयं इन युवाओं को श्री रामकृष्ण से मिलाते रहते थे। मास्टर महाशय का कहना था कि अच्छे शिक्षक को अपने विद्यार्थी के समग्र विकास का ध्यान रखना चाहिए। युवा विद्याॢथयों के जीवन को सँवारने के लिए प्रसिद्ध रसायनशास्त्री प्रो. प्रफुल्ल चन्द्र राय का नाम भी उल्लेखनीय है। पी.सी. राय के नाम से सुपरिचित प्रो. राय अपने विद्यार्थियों को रसायन शास्त्र पढ़ाने के साथ देशभक्ति का पाठ भी पढ़ाते थे। पूरे दिन रसायन विज्ञान की कक्षा एवं प्रयोगशाला में काम करने के बाद शाम के समय प्रो. राय अपने युवा विद्यार्थियों के साथ खादी की धकेल गाड़ी और राष्ट्रभक्ति की पुस्तकें लेकर निकल जाते थे। तिरंगा झण्डा थामे, राष्ट्रभक्ति के गीत गाते खादी बेचते हुए इन महान आचार्य एवं उनके युवा शिष्यों को देखकर लोग अचरज करते थे। वे सोच ही नहीं पाते थे कि ये दो सौ से अधिक रासायनिक यौगिकों का आविष्कार करने वाले बंगाल केमिकल एवं फार्मास्युटिकल के संस्थापक, विश्वप्रसिद्ध रसायनशास्त्री और उनके रसायन वैज्ञानिकों की टीम है। प्रो. राय का अपने विद्यार्थियों से बेहद अनुराग था। युवा विद्यार्थी भी उन्हें अपने जीवन का सर्वोच्च आदर्श मानते थे।
युवा विद्यार्थियों को गढ़ने-तराशने के लिए प्रो. रामचन्द्र दत्तात्रेय रानाडे ने भी जीवट भरी भूमिका निभाई। प्रो. रानाडे की गिनती दर्शनशास्त्र एवं अध्यात्म की विरल प्रतिभा के रूप में की जाती है। रहस्यवादी दर्शन के वे प्रणेता माने-जाते हैं। प्रो. रानाडे ने अपने विद्याॢथयों में दार्शनिक-आध्यात्मिक प्रतिभा के साथ राष्ट्रभक्ति के बीज भी बोये। उनके विद्यार्थी इनकी गरिमापूर्ण उपस्थिति से कृतार्थ अनुभव करते थे। इनके अनेक विद्यार्थियों ने राष्ट्रीय स्वाधीनता में अग्रणी भूमिका निभाई। कइयों ने भारतीय ज्ञान को विश्व पटल पर प्रतिष्ठित करने में महत्त्वपूर्ण योगदान दिया।
अपने विद्यार्थियों में अपनी प्रतिभा एवं कौशल को न्यौछावर करने वाले आज भी कहीं-कहीं अपनी चमक बनाये हुए हैं। कर्नाटक के छोटे से गाँव में शिक्षण करने वाले बी. राजमणि युवाओं को निखारने के लिए दिन-रात एक किये रहते हैं। कॉलेज में अध्यापन के अलावा वे अपने विद्यार्थियों को लोकसेवा के लिए भी प्रेरित करते हैं। अध्यापन के बाद बचे हुए समय में ये विद्यार्थियों के साथ मिलकर पर्यावरण संरक्षण, प्रौढ़शिक्षा, बाल शिक्षा, कुरीति उन्मूलन, ग्रामोत्थान जैसे कई मुद्दों पर कार्य करते हैं। प्रौढ़ शिक्षक एवं युवा विद्याॢथयों के दल को वृक्षारोपण करते, गरीब बच्चों को शिक्षा देते और ऐसे ही अनेक लोकोपयोगी काम करते हुए देखकर वहाँ के स्थानीय निवासी कहते हैं कि लगता है कि कि अब भी धरती पर सतयुग है। युवा विद्यार्थी भी अपने राजमणि सर की हर बात मानते हैं।
इस परम्परा एवं प्रक्रिया के कई अभिनव प्रयोग देवसंस्कृति विश्वविद्यालय में भी हो रहे हैं। यहाँ भी युवा विद्यार्थी एवं आचार्य के समन्वय की शक्ति क्रियाशील हो रही है। यहाँ के युवा विद्यार्थी एवं आचार्यों ने अध्ययन एवं जीवन दोनों को ही सँवारने का संकल्प किया है। इनका कहना है कि अध्ययन के बिना यदि जीवन सूना है तो जीवन का तिरस्कार करने पर अध्ययन अर्थहीन हो जाता है। युवा विद्यार्थी एवं आचार्य इन दोनों को साथ-साथ सँवारें तो युवा चेतना में कई चमत्कार सम्भव हैं। वे जीवन के हर क्षेत्र में फिर भले ही यह व्यवसाय ही क्यों न हो युवा प्रतिभा को प्रतिष्ठित कर सकते हैं।

समृद्धि को पराकाष्ठा पर पहुँचाते भारत के युवा

व्यवसाय में युवाशक्ति ने नयी चेतना एवं चमक पैदा की है। वित्त, प्रबन्धन, उत्पादन, आयात-निर्यात आदि व्यवसाय के सभी क्षेत्रों में युवाओं ने अपनी एक खास जगह बनायी है। पहले के दशकों की तुलना में इस दशक के व्यवसाय में क्रियाशील युवाशक्ति में काफी अभिवृद्धि हुई है। पहले कभी जिन व्यावसायिक क्षेत्रों में प्रौढ़ एवं वृद्धजन बागडोर सँभाले हुए थे, अब वहाँ युवा अपने नेतृत्व का कौशल दिखा रहे हैं। विशेषज्ञों की नजर में यह राष्ट्रीय विकास के लिए शुभ संकेत है। उनका यह भी कहना है कि यह सम्भवतः युवाचेतना का ही चमत्कार है कि विश्व व्यावसायिक प्रतिस्पर्धा में भारत तेजी से बढ़ रहा है। उसने अब तक अनेकों को पीछे धकेला है और अनेकों को पीछे करने की तैयारी में है।
यह सामर्थ्य उसे युवाओं से मिली है। ग्लोबल परिदृश्य में सबसे जवान देश का खिताब हासिल कर चुके अपने देश ने व्यावसायिक पटल पर ऐसी ही इबारत लिखने की तैयारी कर ली है। आमतौर पर हर काम के लिए बड़े-बुजुर्गों पर निर्भर रहने वाले देश ने अब युवाओं पर अपना भरोसा जताया है। यही वजह है कि एक समय जहाँ उच्च पद पाने के लिए अधिक उम्र भी योग्यता की कसौटी मानी जाती थी, वहीं आज के दौर में युवाओं पर व्यावसायिक प्रतिष्ठानों की जिम्मेदारी डाली जा रही है। अंतर्राष्ट्रीय नियोजन फर्म ईमा पार्टनर्स के एक अध्ययन के मुताबिक भारतीय कम्पनियों में नेतृत्व की औसत उम्र सभी उद्योगों में घटी है। इसके चलते ३० से ४० साल की उम्र के बीच वाले लोग कम्पनियों के प्रमुखों का दायित्व सँभाल रहे हैं।
अध्ययन करने वाले व्यवसाय विशारदों का कहना है कि पिछले पाँच साल के दौरान यह औसत आयु नौ साल तक कम हुई है। ईमा के प्रबन्ध निदेशक (भारत) के. सुदर्शन के अनुसार शीर्ष कार्यकारी पदों पर आज युवा लोगों की भरमार है। आईटी, आईटी आधारित सेवाओं, बैकिंग तथा वित्तीय सेवा क्षेत्र में यह रुझान प्रमुखता से देखने को मिल रहा है। अध्ययन में यह भी बताया गया है कि बैकिंग एवं वित्तीय सेवा क्षेत्र में वर्ष २००६ के दौरान मुख्य कार्यकारी अधिकारियों (सी.ई.ओ) की औसत आयु में भारी गिरावट आयी है। जबकि २००१ में ऐसा कुछ भी नहीं था। विशेषज्ञ इसे इक्कीसवीं सदी में देश के उज्ज्वल भविष्य का शुभ संकेत मान रहे हैं। इसी तरह प्रौद्योगिकी और साफ्टवेयर सेवा क्षेत्र में सीइओ की औसत आयु इस साल काफी कम हुई है। इस वर्ष यहाँ भी युवा शक्ति ने अपना प्रभाव प्रतिष्ठित किया है।व्यवसाय विशारद कहते हैं कि औसत आयु में आयी गिरावट और इस तरह के प्रोफेशनलों की बढ़ती माँग के बीच गहरा सम्बन्ध है। इनका कहना है कि आईटी व बी.पी.ओ. वित्तीय सेवा क्षेत्रों में इनकी जबरदस्त माँग है। अधिक से अधिक युवा लोग यहाँ आ रहे हैं। इनका यह भी मानना है कि कम्पनियों में मुख्य कार्यकारी की औसत आयु में आयी गिरावट से विभिन्न क्षेत्रों में परिपक्वता बढ़ी है। आँकड़ों के आइने में देखें तो इस समय भारत का बेहद निखरा रूप नजर आता है। पिछले वर्ष प्रतिष्ठित पत्रिका ‘फोर्ब्स’ द्वारा जारी अमीरों की सूची में केवल बारह नाम शामिल थे। इस वर्ष उनकी यह संख्या दोगुनी है। इतना ही नहीं, इस साल दुनिया की शीर्ष कम्पनियों की सूची में ३३ भारतीय कम्पनियों ने अपने नाम दर्ज कराकर एक और मील का पत्थर गाड़ा है। पिछले दिनों हमारे सूचकांक ने अमेरिकी सूचकाँक ‘डी जोंस’ की श्रेणी में शामिल होकर इतिहास के पन्नों में सुनहरी इबारत दर्ज की है। कुछ समय पहले तक भारतीय संवेदी सूचकांक जहाँ ३००० से ४००० के आसपास घूमता था, वही अब यह बढ़कर १२००० के ऐतिहासिक आँकड़े को पार कर चुका है।
अपने वित्त मंत्री का इस सम्बन्ध में कहना है कि यह स्वप्न देश के युवाओं के सहयोग से साकार हुआ है। युवा जब से तेजी से व्यावसायिक क्षेत्र में आये हैं, तब से राष्ट्रीय व्यवसाय की प्रतिष्ठा एवं प्रामाणिकता बढ़ी है। कल तक जहाँ इस बात पर देश भर में हाय-तौबा मची थी कि आॢथक उन्नति की दौड़ में भारत चीन से पिछड़ गया है, वहीं आज युवाओं ने हालत बदल दिये हैं। अंतर्राष्ट्रीय आॢथक अनुसंधान संस्थानों की रिपोर्टों में भारतीय अर्थ व्यवस्था व व्यवसाय की शान में कसीदे गढ़े जा रहे हैं। बहुराष्ट्रीय संस्थान प्राइस वाटर हाऊस कूपर्स (पीडब्ल्यूसी) की रिपोर्ट का कहना है कि आगामी सात वर्षों के भीतर भारतीय अर्थव्यवस्था चीन को पीछे छोड़ देगी, जबकि गोल्डमैन सच की ब्रिक्स (ब्राजील, रूस, चीन) रिपोर्ट में कहा गया है कि २०१२ तक भारतीय अर्थव्यवस्था चीन के साथ कदम ताल कर रही होगी। ब्रिक्स रिपोर्ट के मुताबिक २०५० तक भारत दुनिया की अकेली अर्थव्यवस्था होगी, जो अपनी सर्वश्रेष्ठ विकास दर कायम रख पायेगी।
यदि ऊपर की कही बातें किसी को अतिशयोक्तिपूर्ण लगें तो भी वर्ल्ड इकोनॉमिक फोरम की रिपोर्ट पर किसी को संदेह की गुंजाइश नहीं करनी चाहिए। इसके मुताबिक २०५० तक भारत दुनिया की तीन आॢथक महाशक्तियों (अमेरिका व चीन के साथ) में से एक होगा। प्राइस वाटर हाउस कूपर्स ने हाल में ही ‘द वर्ल्ड इन 2050’ नामक रिपोर्ट प्रकाशित की है। जिसके अनुसार २००५ से २०५० के बीच भारत की आॢथक विकास दर सबसे अधिक होगी। यदि कोई यह सोचे कि वर्ष २०१३ तक आॢथक विकास दर के मामले में भारत चीन से आगे निकल जायेगा-ऐसा सोचने का आधार क्या है?
इसके जवाब में जॉन हॉक्सबर्थ का कहना है कि २०५० तक भारत में युवाओं की तादाद सबसे ज्यादा होगी। मशहूर आॢथक पत्रिका ‘द इकोनॉमिस्ट’ के दक्षिण एशिया के ब्यूरो प्रमुख साइमन लाँग भी जॉन हॉक्सबर्थ से सहमति व्यक्त करते हैं। इनका कहना है कि युवाओं की बढ़ती तादाद और उनकी निरन्तर बढ़ती जा रही व्यावसायिक सक्रियता की वजह से आगामी कुछ वर्षों के भीतर आॢथक विकास दर के मामले में भारत चीन को भी काफी पीछे पछाड़ देगा, पर आखिर यह होगा कैसे? इस बारे में सभी की अपनी शंकाएँ हो सकती हैं, जिसमें काफी कुछ सच भी होगा।
आंक्टाड द्वारा प्रकाशित ‘वर्ल्ड इकोनामिक रिपोर्ट २००५’ में इन आशंकाओं को दूर किया गया है। इसके मुताबिक एफडीआई के मामले में भारत दुनिया का दूसरा सर्वाधिक पसंदीदा देश है। पहले नम्बर पर संयुक्त रूप में अमेरिका व चीन हैं। अनुसंधान एवं विकास सम्बन्धी कम्पनियाँ लगाने के मामले में तो भारत दुनिया का सबसे पसंदीदा स्थान है। लन्दन स्थित कैस विजनेस स्कूल के प्रोफेसर सुशान्त रोथ के मुताबिक यदि भारत अपने बुनियादी ढाँचे को दुरुस्त कर ले, तो तकनीकी एवं व्यावसायिक ज्ञान से भरपूर युवावर्ग और उद्यमी निवेशकों की बदौलत भारतीय अर्थव्यवस्था को चीन से आगे निकलने में वक्त नहीं लगेगा। रोथ के मुताबिक जहाँ तक विकास के लिए सामाजिक स्वीकृति का सवाल है, भारत का लोकतंत्र इसके लिए ज्यादा अनुकूल है। चीन की शासन प्रणाली में निर्णय भले ही त्वरित रूप से लिया जाता हो, भारत की तरह निर्णय को सामाजिक स्वीकृति नहीं मिलती है।
भारतीय आॢथक ङ्क्षथकटैंक-नेशनल काउंसिल ऑफ एप्लायड इकोनामिक रिसर्च के सीनियर फेलो राजेश शुक्ला का कहना है कि भारत में विकास दर का मतलब है-सामाजिक विकास, जबकि चीन में विकास का किसी सामाजिक आयाम से कोई वास्ता नहीं है। भारत में अपने युवाशक्ति के बलबूते व्यावसायिक एवं आॢथक महाशक्ति बनने की भरपूर क्षमता है। यहाँ समाज के सभी वर्गों के युवा अपने प्रतिभा व श्रम के बल पर तेजी से आगे बढ़ रहे हैं। उनकी व्यावसायिक समझ में आश्चर्यकारी क्षमता है। देश के पास यह ऐसा अतुलनीय संसाधन है जिसका कहीं कोई तोड़ नहीं है। यही तो वजह है कि दुनिया के बड़े से बड़े व्यावसायिक प्रतिष्ठान भारत के युवाओं को तरजीह दे रहे हैं। भारत के युवा भी इस पथ पर तेजी से प्रगति कर रहे हैं। उनकी सोच बहुआयामी है। इसी के चलते अनेकों युवाओं ने ग्रामीण भारत को भी सँवारने की ठानी है।

ग्रामोत्थान को समर्पित एक युवा

ग्रामीण भारत को सँवारने की जिम्मेदारी युवाओं पर है। कामकाज की खोज में गाँव से पलायन, कस्बों और शहरों में आयी जनसंख्या की बाढ़ के बावजूद गाँव अभी भी महत्त्वपूर्ण हैं। राष्ट्रपिता महात्मा गाँधी के द्वारा उच्चारित यह मंत्र ‘भारत माता गाँवों में रहती है’-कल भी सच था, आज भी सच है और कल भी सच रहेगा। गाँव पूरे देश के लिए अन्न, शाक, फल की व्यवस्था करते हैं। शहरों की चमक-दमक कितनी ही क्यों न चौंधियाये, पर गाँव का किसान जब तक हमारा पेट नहीं भरता, सब कुछ फीका है। सबके जीवन जुटाने वाले गाँव के लोग ही यदि जीवन विहीन होने लगें, तो यह देश के लिए लज्जा की बात है। गाँवों का विकास, ग्रामीण संसाधनों का प्रबन्धन, ग्रामीण सामाजिक व आॢथक स्थिति को सुधारने के प्रयास राष्ट्रीय जीवन की नैसॢगक आवश्यकता है। इसे पूरा करने के लिए युवाओं को फिर से गाँवों की ओर मुड़ना होगा।
शहरों में बसने वाले युवाओं की ही भाँति ग्रामीण युवाओं का भी उच्च शिक्षा, तकनीकी ज्ञान के शोध-अनुसंधान पर पूरा हक बनता है। यह हक उन्हें मिलना ही चाहिए, परन्तु इन युवाओं के सीखे हुए ज्ञान का उपयोग केवल कुछ बहुराष्ट्रीय कम्पनियाँ करती रहें, यह न जायज है और न उचित। केवल कुछ रुपये और थोड़ी सी सुविधाओं के लिए अपनी मिट्टी की सोंधी खुशबू को भूल जाना किसी भी तरह से ठीक नहीं है। गाँवों से मुँह मोड़ लेना अपने जीवन की जड़ों को काटने जैसा है। इसे किसी भी तरह से रोका जाना चाहिए। गाँवों की नींव यदि मजबूत बनी रही, तो शहर के कंगूरे भी चमकते रहेंगे।
अपने गाँव की नींव को मजबूत करने के लिए लापोड़िया गाँव के लक्ष्मण ङ्क्षसह ने जो कुछ किया उससे देश के दूसरे गाँव और वहाँ के युवा बहुत कुछ सीख सकते हैं। लक्ष्मण ङ्क्षसह का लापोड़िया गाँव आज अपनी उजड़ी परम्परा को हरा भरा करने के कारण ही चर्चा में नहीं है, बल्कि जैव समन्वय की अनूठी मिसाल भी बना हुआ है। पिछले छः सालों में बादलों ने राजस्थान को पाँच बार परेशान किया। बचे एक साल में जो बरसात हुई वह महज दम भर लेने की थी। गाँव के गाँव इस मार से बिलबिला उठे। लोग घर-बार छोड़कर शहर भागने लगे। लेकिन इस सबके बीच अपना माथा मजबूती से उठाये रखा इस गाँव ने, जिसे सरकारी दस्तावेजों में ३५ साल पहले अकाल प्रभावित क्षेत्र का दर्जा दिया गया था। दरअसल इन सालों में इस गाँव के युवाओं ने लक्ष्मण ङ्क्षसह के नेतृत्व में प्रकृति से लड़ने के बजाय उससे जुड़ने का तरीका खोज निकाला। इस लम्बी यात्रा ने उसे अपनी जड़ों तक पहुँचाया। नतीजा यह है कि आज जयपुर से ७० कि.मी. दूर पर बसा यह गाँव लापोड़िया सबको लोकरीति और लोकनीति से प्रकृति को अपने वश में करने का हुनर बाँट रहा है।प्रकृति में कोई काम बगैर धीरज के फल नहीं देता। लापोड़िया गाँव तो बहुत पहले टूट चुका था। इसके खेत उजड़ गये थे, गोचर सूख रहा था और उसके तीन तालाब भी पाल टूटने के कारण नष्ट हो चुके थे। इस बुरे दौर में अनेकों परिवार गाँव छोड़ गये। पर उस समय युवा लक्ष्मण ङ्क्षसह ने हिम्मत नहीं हारी। उन्होंने बाजाप्ता घोषणा की-मैं लक्ष्मण ङ्क्षसह गाँव लापोड़िया का रहने वाला हूँ। जात-पात में विश्वास नहीं करता। हालाँकि मैं राजपूत जाति का हूँ। मेरे पूर्वज शिकारी रहे हैं। पहले मैं भी मांस खाता था। एक दिन जब मैं २५ साल का था, तो मांस खाते समय मेरे मन में आया कि प्राणी-प्राणी को मार कर खा गया। अब बचा ही क्या है? कहाँ धर्म, कहाँ दया, कहाँ श्रद्धा, कहाँ कर्म सब तो नष्ट हो रहे हैं और उस दिन से मैंने न केवल मांस खाना बन्द किया, बल्कि अपने गाँव की सेवा के लिए संकल्पित हो गया।
गाँव के जागीरदार और राजा कहे जाने वाले लक्ष्मण ङ्क्षसह ने अपने गाँव के पुनरुत्थान के लिए सारे ठाट-बाट छोड़ दिये। उन्होंने गाँव के युवकों के साथ ‘ग्राम विकास नवयुवक मण्डल’ नाम का संगठन बनाया। हालाँकि यह संगठन कुछ खास नहीं कर पाया, तभी उन्होंने गाँधी शान्ति प्रतिष्ठान द्वारा प्रकाशित पर्यावरण विद् अनुपम मिश्र की पुस्तक ‘आज भी खरे हैं तालाब’ पढ़ी। इस पुस्तक को उन्होंने अपने साथियों को भी पढ़ाया और सबसे पहले उन्होंने अपने गाँवों के तालाबों का पुनॢनर्माण करने की ठानी। उनके साहस की कथा यह कहती है कि सबसे पहले उन्होंने अकेले ही इस काम की शुुरुआत की। फिर उनके साथ आये रामअवतार कुमावत। धीरे-धीरे और भी लोग साथ आते गये। इस तरह धीरे-धीरे तीन तालाबों का निर्माण उन्होंने अपने युवा साथियों के साथ कर डाला। इन तालाबों का नाम उन्होंने-देवसागर, फूलसागर और अन्नसागर रखा।
इन तालाबों से उनके गाँव की खुशहाली लौटने लगी, पर लक्ष्मण ङ्क्षसह के मन में माता प्रकृति और उनकी संतानों के प्रति आदर भाव बना रहा। इसी के चलते उनने और अब साथी युवाओं ने नियम बनाया है कि पहले दो छोटे तालाब केवल पशु-पक्षियों के लिए होंगे। केवल एक बड़े तालाब से गाँव के मनुष्यों का काम चलेगा। इसी संकल्प के साथ लापोड़िया का सामूहिक विकास चल पड़ा। तालाबों के पुनॢनर्माण के बाद लक्ष्मण ङ्क्षसह एवं उनके युवा साथियों ने गाँव की सूखी पड़ी गोचर भूमि को हरा-भरा करने की ठानी। उन्होंने गोचर का पानी गोचर में ही रोकने की ‘चौका’ पद्धति को खोज निकाला। साथ ही लापोड़िया के युवकों ने यह नियम बनाया कि गोचर में कोई कुल्हाड़ी लेकर नहीं जायेगा और जीवों को मारने पर पाबंदी लगी। युवाओं के द्वारा बनाये नियमों को बुजुर्गों ने भी आदर से माना और फिर तो बाप-दादों के मुँह से सुनी यह कहानी सभी को सच लगने लगी कि यहाँ के गोचर में इतने पेड़ थे कि गाँव के युवक पेड़ पर चढ़ने की प्रतियोगिता में हिस्सा लेते थे।
अपने इस अद्भुत प्रयास में जुटे लक्ष्मण ङ्क्षसह को गाँव के लोगों ने भरपूर आदर दिया। यहाँ के लोग इन्हें आदर से ‘बनाजी’ कहते हैं और इनकी हर बात को मानने के लिए तैयार रहते हैं। इनके और इनके युवा साथियों की मेहनत का सुफल है कि आज लापोड़िया गाँव हरा-भरा है। इस गाँव में दाखिल होते ही पहले यह लिखा मिलेगा-‘खुला चिड़ियाघर’। साथ ही लिखित हिदायत भी मिलेगी कि यहाँ खुले में विचरते जानवरों, फुदकते-उड़ते पक्षियों का शिकार दण्डनीय अपराध है। दरअसल लापोड़िया में पिछले पन्द्रह साल से पेड़ काटने और वन्य जीवों का शिकार करने पर पाबन्दी है। बिना किसी चौकीदारी की चल रही यह व्यवस्था पूरी तरह से अचूक है। यदि दूसरे गाँवों के लोग भूल से शिकार के लिए यहाँ आ जाते हैं, तो पकड़े जाने पर उन्हें पाँच हजार रुपये और पाँच किलो अनाज पक्षियों के लिए दण्ड स्वरूप देना पड़ता है।
लक्ष्मण ङ्क्षसह का कहना है कि लापोड़िया और उसके साथ के गाँव के लिए पशु-पक्षियों को मुक्त आवास उपलब्ध करने का प्रयोग अनूठा होने के साथ जरूरी भी था, क्योंकि इसके बिना गोचर और तालाब के रास्ते प्रकृति तक लौटने की उनकी यात्रा अधूरी रह जाती। अब तो प्रकृति के साथ जुड़कर जीने की कला में यहाँ के लोग इतने माहिर हो गये हैं कि पशु-पक्षियों के गोचर व बीट को इकट्ठा कर खेतों की खाद बना लेते हैं। यहाँ के साधारण किसान को भी पता है कि एक हेक्टेयर खेत में पक्षियों की दस किलो बीट वर्षा से ठीक पहले छिड़ककर बुआई करने से किसी रासायनिक खाद की जरूरत नहीं होगी। कहना न होगा कि यह सिर्फ वन्य जीव संरक्षण की अनोखी मिसाल ही नहीं, बल्कि उस परम्परा और सीख का भी सिद्ध प्रयोग है जो दरअसल हमारी हजारों साल से ङ्क्षसचती आयी जीवन कला है।
लापोड़िया के युवाओं ने कई आश्चर्यों को साकार किया है। आज दो सौ घरों के छोटे से लापोड़िया गाँव में १०३ कुएँ हैं। छः साल के अकाल के बाद इनका जल सूखा नहीं है। लापोड़िया और आसपास के गाँवों में करीब ४० तालाब ऐसे हैं, जिनका पानी किसी मौसम में नहीं सूखता। गाँव के पुराने झगड़े आपसी संवाद से मिट चुके हैं। पुलिस और कचहरी का चक्कर लगाने के बदले लापोड़िया के लोग अब साल भर आने वाले त्यौहारों में मिलकर गाते-नाचते हैं। गुलाल उड़ाते हैं, शहनाई-ढोल बजाते हैं। यह आनन्द की वर्षा यहाँ पर सम्भव हो सकी है, तो युवाओं के साहस भरे सत्प्रयास से। अब तो स्थिति यह है कि नई पीढ़ी के युवक-युवतियाँ ग्राम पूजन के काम में लग चुके हैं। जरूरत उनके इस काम को देशव्यापी बनाने की है। जिसका प्रसार मीडिया जगत् और उसमें क्रियाशील युवाचेतना को करना है।

जनक्रान्ति लायेंगे हम मीडिया द्वारा

मीडिया जगत् में युवा चेतना की चमक बढ़ी है। हाल के दिनों में युवक-युवतियाँ इसे अपने उज्ज्वल कैरिअर प्वाइण्ट के रूप में देखने लगे हैं। चमकता-दमकता कैरिअर, नेम-फेम और पैसा किसी बड़े न्यूज चैनल का ग्लैमरस और मालामाल पत्रकार बनने की ख्वाहिश उन्हें बेचैन किये रहती है। टी.वी. स्क्रीन के जरिये नाम और दाम कमाने की ख्वाहिश लेकर आज हजारों युवा पत्रकार बनने का सपना देखते हैं। इनमें से कम ही ऐसे होते हैं जो समाज के लिए कुछ करना चाहते हैं, ज्यादातर को तो प्रसिद्धि पाने की चाहत प्रेरित करती है। इलेक्ट्रॉनिक मीडिया के सामने प्रिण्ट मीडिया की चमक थोड़ी फीकी जरूर है, लेकिन युवाओं की नजर में शोहरत एवं कामयाबी के अवसर वहाँ भी हैं।
यह मीडिया की आज की स्थिति है, लेकिन अपनी शुरुआत में पत्रकारिता हमारे देश में एक मिशन के रूप जन्मी थी। जिसका उद्देश्य सामाजिक चेतना को और अधिक जागरूक बनाना था। विचार क्रान्ति के माध्यम से जनक्रान्ति करना था। तब देश की धरती पर गणेशशंकर विद्यार्थी जैसे युवा देश की सामाजिक, सांस्कृतिक एवं राजनैतिक आजादी के लिए संघर्ष करते थे। न यातनाएँ उन्हें विचलित कर पाती थीं, न धमकियाँ। आॢथक कष्टों में भी उनकी कलम काँपती नहीं थी। स्वाधीनता के पुरोधा महात्मा गाँधी स्वयं पत्रकार थे। महामना मालवीय भी अपनी कलम के साथ इस अभियान में जुटे थे। उन दिनों युवा रहे हमारे गुरुदेव पत्रकारिता जगत् में श्रीराम ‘मत्त’ के रूप में जाने जाते थे। देश की आजादी के लिए मतवाले श्रीराम ‘मत्त’ की कलम भी मतवाली थी। इसकी धार का पैनापन किसी हालत में कुण्ठित नहीं होता था।
आज ज्यादातर युवा टी.वी. पत्रकारिता के जगमगाते चेहरों राजदीप सर देसाई, बरखा दत्त या दीपक चौरसिया जैसी शोहरत और पैसा हासिल करने के लिए ललकते हैं। उनका ध्यान राजदीप या बरखा की सफलता के पीछे छुपी उनकी काबिलियत, मेहनत और संघर्ष पर कम ही रहता है। वैसे भी आज मीडिया ने एक उद्योग का रूप ले लिया है। अखबार तथा चैनल कम्पनी के रूप में काम कर रहे हैं। बाजार सामाजिक जिम्मेदारी पर पूरी तरह से हावी है। हर चीज नफा-नुकसान देखकर तय की जा रही है। जो अनुभवी हैं वे कहने लगे हैं ‘चीजें दूर से जैसी दिखती हैं, हकीकत में वैसी हैं नहीं। सामाजिक जिम्मेदारी से ज्यादा प्रोफेशनल दबाव है। स्थिति कुछ उलझी-उलझी सी है।’ आज की स्थिति में पत्रकारिता में मूल्यों की प्रतिष्ठा के लिए बड़े बलिदान चाहिए। कम से कम इतना तो हो कि युवाओं में सामाजिक दर्द अनुभव करने की ताकत हो। यह नहीं कहा जा रहा है कि ऐसा बिल्कुल नहीं है, पर इतना तो कहा ही जा सकता है, अभी यह सब बहुत कम है। बहुत थोड़े से लोग थोड़े से दायरे में ऐसा कर पा रहे हैं।’कारगिल के युद्ध में ठीक मोर्चे में जाकर बंकर से रिपोॄटग करने वाली बरखा दत्त के साहस को हम नजर अंदाज नहीं कर रहे, परन्तु आज यह साहस सामाजिक, सांस्कृतिक मुद्दों और आम आदमी के जीवन के दर्द से जूझने के लिए कितना क्या कुछ कर पा रहा है पता नहीं। जरूरत पत्रकारिता के लिए नये प्रशिक्षण की है, जिसमें सामाजिक एवं व्यावसायिक हितों का समुचित समन्वय हो। देवसंस्कृति विश्वविद्यालय ने स्वाधीनता युग के युवा पत्रकार श्रीराम ‘मत्त’ के आदर्शों को लेकर पत्रकारों की नयी पीढ़ी तैयार करने की ठानी है। पत्रकारिता फिर से युवाओं के लिए मिशन बन सके, ऐसा भावनात्मक एवं वैचारिक सरंजाम जुटाया जा रहा है। हालाँकि अभी यह शैशव अवस्था में है। इसके लिए विद्याॢथयों एवं संचालकों को कड़े संघर्ष से गुजरना पड़ रहा है। फिर भी उम्मीदों का तूफान तेज है। देवसंस्कृति विश्वविद्यालय में पत्रकारिता एवं जन संचार पाठ्यक्रम के स्नातकोत्तर छात्र-छात्राओं का इस सम्बन्ध में भरपूर आत्मविश्वास से कहना है-मुश्किलें बहुत हैं, पर मीडिया ही नहीं सभी क्षेत्रों में। इसलिए इरादे बुलन्द हों, तो कामयाबी जरूर मिलती है। हाँ, इसके लिए युवा पत्रकारों में आध्यात्मिक चेतना की आवश्यकता का बोध अभीष्ट है।

आध्यात्मिक प्रबंधन के सीखे जायँ गुर

आज के युवाओं में आध्यात्मिक चेतना की आवश्यकता गहरी है। अपने साहस, शौर्य, दृढ़ता, लगन एवं श्रमशीलता के बावजूद यदि आज का युवा भटकाव से गुजर रहा है, तो उसका केवल एक ही कारण है, उसमें आध्यात्मिक चेतना का अभाव है। आध्यात्मिक जीवन दृष्टि न होने के कारण युवाओं की जिन्दगी के बारे में सोच काफी बौनी और उथली हो गयी है। उन्हें नजदीकी सुख और स्वार्थ तो नजर आते हैं; परन्तु त्याग, तप एवं सेवा में सुख व स्वार्थ गँवाने के दूरगामी सत्परिणाम वे नहीं निहार पाते। इक्कीसवीं सदी में अपने चरण रख चुके युवाओं को आज और अभी सब कुछ चाहिए। कल का धीरज उनमें नहीं। बड़ी कम्पनी, बड़ा पद और पैसा, यह उन्हें मिल भी जाय, तो शोहरत की दुनिया उन्हें लुभाती है। इसके लिए वे थोड़ा सा भी इंतजार करने के लिए तैयार नहीं हैं।
एक बड़ी बहुराष्ट्रीय कम्पनी के सी.ई.ओ. सुशान्त कहते हैं कि कल किसने देखा है। हमें तो केवल आज पर भरोसा है। हम सारे सुखों को आज ही भोग लेना चाहते हैं। हालाँकि इस सुख भोग एवं अनियमित दिनचर्या में सुशान्त असमय ही कई बीमारियाँ गले लगा बैठे हैं। ब्लडप्रेशर, डायबिटीज जैसी कई तनावजन्य व्याधियाँ उन्हें घेरे हैं। सारे सुख के साधन मिलकर उन्हें गाढ़ी नींद नहीं दे पा रहे हैं। महाराज भतृहरि का कथन ‘भोगे रोगमयं’ उनके ऊपर चरितार्थ हो रहा है और अधिक की खोज में सुशान्त शारीरिक स्वास्थ्य एवं मानसिक शान्ति सब कुछ गँवा बैठे हैं। यह स्थिति अकेले सुशान्त की नहीं है। अनेकों युवा अपनी महत्वाकांक्षाओं की अति और धैर्य के अभाव के कारण इसी दौर से गुजर रहे हैं। इन युवाओं में से अनेकों को प्रबन्धन विशेषज्ञ कहा-माना जाता है। बड़ी-बड़ी कम्पनियाँ इनकी सोच के चलते भारी मुनाफा कमाती हैं, लेकिन ये खुद बड़े घाटे में हैं; क्योंकि ये स्वयं अपने जीवन का सही प्रबन्धन नहीं कर पा रहे हैं।अध्यात्म को जीवन प्रबन्धन कहें या जीवन जीने की कला या फिर इन दोनों का सार्थक समन्वय, यह कुछ ऐसा ही है। कई लोग अनजाने में अध्यात्म को धाॢमक मान्यताओं, पूजा-परम्पराओं, मंदिर-मस्जिद या गिरजाघर-गुरुद्वारे से जोड़ने की कोशिश करते हैं, जो सही नहीं है। हाँ, यह सच है कि धर्म व धाॢमकता की तकनीकें अध्यात्म में सहायक हैं। यह भी सच है कि अध्यात्म को धर्म जीवन का सार कहा जा सकता है; लेकिन इसके बावजूद किसी भी धर्म की संकीर्णताओं, कट्टरताओं, मान्यताओं एवं आग्रहों से अध्यात्म का कोई लेना देना नहीं है। अध्यात्म तो सार्थक व सम्पूर्ण जीवन दृष्टि का विकास है। यह जीवन का रूपान्तरण करने वाली ऐसी पवित्र प्रक्रिया है, जिससे बाहरी और आंतरिक जीवन की सभी शक्तियों की व्यवस्था, विकास व सुनियोजन होता है। यही नहीं रूपान्तरित जीवन विराट् से जुड़ने में समर्थ होता है। उसमें अलौकिक आलोक के अनेकों द्वार खुलते हैं।
भारत की धरती पर कई युवा व्यक्तित्वों ने इस अध्यात्म तत्त्व की अनुभूति करके अनेकों को इस ओर प्रेरित किया है। चमत्कारी युवा आध्यात्मिक प्रतिभा का सर्वोच्च प्रतिमान माने जाने वाले आचार्य शंकर, महाराष्ट्र के महान संत ज्ञानदेव महाराज, युग को अपने विचारों से परिवॢतत करने वाले स्वामी विवेकानन्द और इनके अलावा दूसरे भी कई युवा आध्यात्मिक प्रतिभाओं ने मानव जीवन में आध्यात्मिक आलोक का अवतरण किया है। यदा-कदा यह पुण्य-प्रवाह मन्द तो हुआ है, पर बन्द नहीं हुआ है। जो इसके यथार्थ को जानते हैं, उन्हें ज्ञात है कि अध्यात्म मानवीय जीवन को सम्पूर्ण, सार्थक, सर्वोत्तम, सर्वोच्च बनाने का अद्भुत विज्ञान है। साथ ही यह अपने देश की धरोहर है। इसे अब नयी युवा पीढ़ी को सौंपा जाय, यही उचित है। अध्यात्म चेतना के रहते आज के युवा निर्बल बने रहें अथवा उनकी सबलता-समर्थता भटकती रहे, यह ठीक नहीं है।
आज के युवा इससे बिल्कुल ही अपरिचित हैं, यह बात नहीं है। प्रबन्ध का कौशल सीख रहे युवाओं के बीच योग एवं वेदान्त की तकनीकें अपनायी जा रही हैं। प्रबन्धन के गुर सिखाने वाले गुरुओं ने आध्यात्मिक प्रयोगों व प्रक्रियाओं की महत्ता को खुले मन से स्वीकारा है, परन्तु उनकी नजर अभी सामान्य कार्यक्षमता में अभिवृद्धि, पारस्परिक समायोजन एवं नेतृत्व जैसी ऊपरी चीजों पर टिकी है। अध्यात्म के उच्चतर आयाम अभी भी अछूते हैं। इस ओर इन गुरुओं का ध्यान नहीं गया है। अंतर्प्रज्ञा, अतीन्द्रिय क्षमता आदि पराज्ञान की बातें अभी भी इनकी समझ से परे हैं। देवसंस्कृति विश्वविद्यालय के मानवीय चेतना एवं योग विज्ञान विभाग ने युवाओं में आध्यात्मिक चेतना प्रवाहित करने की सार्थक पहल की है। इसने अध्यात्म के बाह्य एवं अंतरंग दोनों ही पहलुओं से युवाओं को जोड़ने के सरंजाम जुटाये हैं। यहाँ के विशेषज्ञों ने तदनुरूप योग एवं अध्यात्म के दो मॉडल विकसित किये हैं। पहला व्यावहारिक योग एवं समग्र स्वास्थ्य का मॉडल है। इससे योग एवं आध्यात्मिक तकनीक से शारीरिक, मानसिक एवं आध्यात्मिक स्वास्थ्य की उन्नति के विज्ञान को प्रवॢतत किया गया है। दूसरा मॉडल योग विज्ञान एवं मानव उत्कर्ष का है। इसके अंतर्गत योग के द्वारा मानवीय क्षमता के अभिवर्द्धन एवं उसके नियोजन की तकनीकें सिखाई जाती हैं। इसमें युवाओं को सिद्धान्त के साथ प्रयोग की सूक्ष्मताओं से परिचित कराने की व्यवस्था है। प्रबन्धन एवं स्वास्थ्य से जुड़े अनेकों विशेषज्ञ प्रतिभाओं ने इन दोनों ही मॉडलों को युवाओं में आध्यात्मिक चेतना के अवतरण के लिए किया जाने वाला अद्भुत प्रयोग कहा है।
आज के दौर में कुछ विख्यात योग गुरुओं ने अपने प्रसार अभियान में योग के आठ अंगों में छः को काटकर योग को अपंग बना दिया है। वे केवल योग के दो ही अंग आसन एवं प्राणायाम को ही सब कुछ मानकर चल रहे हैं, पर देवसंस्कृति विश्वविद्यालय के नीति निर्माताओं ने जीवन के सम्पूर्ण विकास के लिए योग को सम्पूर्ण रूप से स्वीकारा है। इतना ही नहीं, यहाँ युवा पीढ़ी अध्यात्म को समग्रता में समझ सके, इसके लिए योग, वेदान्त एवं तंत्र का सम्पूर्ण मॉडल तैयार किया गया है। इसके प्रभावों को परखने के लिए शरीर क्रिया विज्ञानपरक, मनोवैज्ञानिक एवं परामनोवैज्ञानिक प्रयोगों की समुचित वैज्ञानिक व्यवस्था की जा रही है।
उद्देश्य केवल इतना ही है कि युवा आध्यात्मिक चेतना से लाभान्वित हों। इस विश्वविद्यालय परिसर में युवाओं में आध्यात्मिक चेतना के अवतरण के लिए जो कुछ किया जा रहा है, उसके बारे में इतना तो निश्चयपूर्वक कहा जा सकता है कि युवाओं की यह नयी पीढ़ी विवेकानन्द न सही, परन्तु विवेकानन्द के पथ का अनुगमन निश्चित ही करेगी। बाहर के कई विशेषज्ञों ने इन प्रयोगों को अद्भुत बताया है। उनके अनुसार इन प्रयोगों को व्यापक बनाया जाना चाहिए। इन्हें ‘‘बहुजन हिताय बहुजन सुखाय’’ तक सीमित न रहकर ‘‘सर्वजनहिताय एवं सर्वजनसुखाय’’ तक प्रसारित होना चाहिए।
इस उद्देश्य को पूरा करने के लिए विश्वविद्यालय ने आध्यात्मिक सिद्धान्त एवं प्रयोगों का दायरा योग का अध्ययन करने वाली युवा पीढ़ी से बढ़ा दिया है। इसके लिए जीवन के आध्यात्मिक प्रबन्धन के कुछ विशेष पैकेज तैयार किये गये हैं, जिनसे हर कोई लाभान्वित हो सकता है। मकसद केवल इतना ही है कि युवा पीढ़ी में ऐसा कोई न रहे जो आध्यात्मिक चेतना के स्पर्श से वंचित रह जाय। इस का प्रवाह प्रत्येक युवा तक पहुँचना ही चाहिए। गंगा की जलधारा से भी कहीं अधिक पावन इस पवित्र प्रवाह को देश के साथ समूची धरती पर प्रवाहित होना चाहिए; ताकि सम्पूर्ण युवा आध्यात्मिक चेतना के चरणों को अपने जीवन के अंतःपुर में आते अनुभव कर सकें। ऐसा हो सके, इसके लिए युवाओं को शक्ति-साधना के लिए आगे आना चाहिए। युवा बनें शक्ति साधक-यही नये युग का नव आह्वान है।

युवा शक्ति साधक बनें

देश का हर युवा शक्ति साधक बने, क्योंकि दुर्बलता ही दुःख का पर्याय है। जो शक्ति-साधना में संलग्न हैं, शक्ति सम्पन्न हैं, वे भला क्यों दुःखी रहेंगे। अदम्य साहस, जबरदस्त जिजीविषा, प्रचण्ड पराक्रम, कभी भी हार न मानने वाली संघर्षक्षमता शक्ति के ही अलग-अलग नाम हैं। जहाँ ये हैं, वहाँ न दुःख टिक सकते हैं और न दुर्भाग्य। दुःखों का रोना तो शक्तिहीन रोते हैं। ग्रह दशाओं के फेर, काल की चाल की बातें वे करते हैं, जिनके अंतस् का शक्ति स्रोत सूखा है। जिनकी अंतश्चेतना में शक्ति के तूफानों का तीव्र वेग है, जिनका हृदय शक्ति की भक्ति से भरा है, वे तो एक ही घात में काल ही हर कुटिलता का करारा जवाब देते हैं। दुःखों और दुर्भाग्य की जड़़ को ही उखाड़कर फेंक देते हैं।
जो तत्त्ववेत्ता हैं, जीवन की अनुभूति से सम्पन्न हैं, उन सबका मानना है कि हम सब शक्ति से ही उपजे हैं। वह ही हमारी माँ है। उसी की कोख में हमारे अस्तित्व ने आकार लिया है। ज्ञानियों ने इसे गायत्री कहा है। देवों ने इसी की स्तुति में गीत गाते हुए मंत्रोच्चार किया है-
विद्याः समस्तास्तव देवि भेदाः
स्त्रियः समस्ताः सकला जगत्सु।
त्वयैकया पूरितमम्बयैतत्
का ते स्तुतिः स्तव्य परा परोक्ति॥
हे आदि देवि! सम्पूर्ण विद्याएँ तुम्हारे ही भिन्न-भिन्न स्वरूप हैं। जगत् में जितनी भी स्त्रियाँ हैं, वे सब तुम्हारी ही मूॢतयाँ हैं। जगदम्बा! एकमात्र तुमने ही इस विश्व को व्याप्त कर रखा है। तुम्हारी स्तुति क्या हो सकती है? तुम तो स्तवन करने योग्य पदार्थों से परे एवं परावाणी हो।
चौबीस अक्षरों वाला गायत्री मंत्र-‘ॐ भूर्भुवः स्वः तत् सवितुर्वरेण्यं भर्गोदेवस्य धीमहि धियो योनः प्रचोदयात्’ शक्ति साधना का परम गोपनीय सूत्र है। इस महामंत्र को जपते तो सभी हैं, पर इस गोपन रहस्य को कम ही लोग जानते हैं कि गायत्री की शक्ति महातप में स्फुरित होती है। जो तप से विहीन हैं, संयम-सदाचार से रहित हैं, उन्हें गायत्री साधना का कोई लाभ नहीं मिलता है। जो तपश्चर्या करते हुए गायत्री की साधना सरिता में निमग्न होते हैं, उनमें दुःख और दुर्भाग्य को पराजित करने वाली समस्त शक्तियाँ प्रादुर्भूत होती हैं। ज्ञान और बोध देने वाली समस्त विद्याओं का उदय होता है।
तप शारीरिक, मानसिक एवं आत्मिक संघर्ष का परम अवसर है। युवाओं को इसे अपने स्वाभाविक धर्म के रूप में अपनाना चाहिए। संघर्ष यदि सद्बुद्धि से युक्त हो, संघर्ष यदि सन्मार्ग पर चलते हुए किया जाय, तो समझो कि गायत्री साधना ठीक-ठीक हो पा रही है। यूँ तो गायत्री साधना का अवसर हर पल-हर क्षण है, फिर भी अध्यात्मवेत्ताओं ने नवरात्र के नौ दिनों को इसके लिए विशेष सुयोग माना है। वासन्तिक एवं शारदीय दोनों नवरात्रों के अपने-अपने साधना रहस्य हैं। शारदीय नवरात्र को शक्ति का बोधन काल कहा गया है। यह परम अवसर हाथ से जाने न पाये। शक्ति-साधक यदि इसकी आध्यात्मिक गरिमा को पहचान सकें, तो जीवन में कुछ भी असम्भव नहीं रहेगा।
इस शारदीय नवरात्र की गायत्री शक्ति-साधना में सभी संलग्न हों। इसकी साधना विधि का सम्पूर्ण विधान गायत्री महाविज्ञान के पृष्ठों में पढ़ें, विचारें और विश्वास करें-भाग्य लक्ष्मी उसी के पास आती है जो शक्ति साधक है, जिसके ङ्क्षसह का हृदय है। शक्ति साधकों के लिए पीछे देखने का कोई काम नहीं है। आगे-आगे बढ़े चलो। युवा स्वयं स्फुरित होते हुए अनुभव करें, अनन्त शक्ति, असीम उत्साह, अनन्त साहस और अनन्य धैर्य, तभी युगान्तरकारी कार्य सम्पन्न होंगे। युवाओं की यह शक्ति-साधना अबाध और अविराम रहे, इसके लिए वह अनिवार्य रूप से स्वाध्यायशील बनें और सत्संग की गरिमा समझें।

स्वाध्याय-सत्संग दैनिक जीवन का अंग बनें

राष्ट्र की युवाशक्ति स्वाध्यायशील बने और सत्संग की महिमा समझे। वर्तमान युवा पीढ़ी ने न जाने क्यों इस ओर से बिल्कुल ही मुँह मोड़ रखा है। यह दौर कुछ ऐसा है, जिसमें युवाओं में स्वाध्याय और सत्संग की रुचि आश्चर्यजनक ढंग से घटी है। पढ़ने के नाम पर बहुत हुआ तो युवक-युवतियाँ पाठ्य वस्तु पढ़ते हैं या फिर कुछ चटपटे कहानी किस्से। सत्संग तो जैसे रहा ही नहीं। इस वस्तु स्थिति के कई कारण हो सकते हैं, लेकिन इनमें प्रधान कारण जीवन निर्माण की प्रवृत्ति का अभाव है। हालाँकि कुछ लोग इसके पीछे इलेक्ट्रॉनिक मीडिया और टी.वी. चैनलों की भरमार देखते हैं। आज के युवा को पुस्तकों के लिए फुरसत कहाँ? वह अपने आपको पुस्तकों के पन्नों में उलझाने की बजाय टी.वी. के चैनलों और उसे चलाने वाले रिमोट की बटनों में उलझाना ज्यादा पसन्द करता है।
जहाँ तक टी.वी. का सवाल है तो भारत देश में अभी उसकी बहुत प्रेरक भूमिका नहीं बन पायी है। देशी-विदेशी चैनलों की कितनी ही बाढ़ क्यों न आयी हो, पर इनके कार्यक्रम या तो हत्या, ङ्क्षहसा, बलात्कार की खोजी खबरें परोसते हैं या फिर सास-बहू के झगड़े अथवा युवा वासना व भावना के घुलनशील उफान को दिखाने में व्यस्त रहते हैं। हाँ, इनमें से कई चैनल खेल-खिलाड़ी की बातें जरूर करते हैं, कुछ चैनल ज्ञान के नाम पर कक्षाओं की पाठ्यवस्तु पर आधारित कार्यक्रम और पशु-पक्षियों, मरुभूमि, सागरों को दिखाते रहते हैं। इनमें से ऐसा कुछ नहीं होता है जो युवा व्यक्तित्व को सम्पूर्ण ढंग से गढ़ने वाला हो। उसकी जीवन दृष्टि का विकास करे, जिन्दगी की ऊर्जा की दशा को सँवारे और उसे सही दिशा सुझाये।
इसके लिए इस इलेक्ट्रॉनिक युग में भी प्रेरणादायी पुस्तकों की आवश्यकता है। जरूरत अभी भी युवाओं में स्वाध्याय की प्रकृति को परिमाॢजत करने की है। अभी भी उन्हें सत्संग से जोड़े रखने की जरूरत है। स्वाध्याय और सत्संग से यदि युवा चेतना जुड़ी रहे, तो स्वभावतः ही उसका परिष्कार-परिमार्जन होता चलेगा। यह अनुभव उनमें से हर एक का है, जिन्होंने स्वाध्याय और सत्संग का स्वाद चखा है। एक प्रसंग पिछले दिनों का है। श्री रामकृष्ण मठ-मिशन के अध्यक्ष स्वामी रंगनाथानन्द का देहावसान हुआ था। स्वामी रंगनाथानन्द युगाचार्य स्वामी विवेकानन्द की विवेक ज्योति का प्रकाश प्रसारित करने वालों में अग्रणी रहे हैं। स्वामी विवेकानन्द के अनुगामी होने के साथ स्वामी रंगनाथानन्द उच्चकोटि के विद्वान्, महान तपस्वी, उच्चकोटि के लेखक व वक्ता थे। उनके सत्संग ने अपने युग में युवाओं को बहुत कुछ दिया।
इनकी श्रद्धाञ्जलि सभा में अपने देश के प्रधानमंत्री डॉ. मनमोहन ङ्क्षसह और नेता प्रतिपक्ष लालकृष्ण आडवानी दोनों ही पहुँचे थे। इन दोनों ने अपने युवा जीवन का स्मरण करते हुए कहा-यूँ तो हम सत्तापक्ष एवं प्रतिपक्ष से हैं। कई बातों और मुद्दों में हमारा आपसी विरोध है, परन्तु एक बात में पूरी तरह से एक हैं और वह बात जुड़ी है-स्वामी रंगनाथानन्द के सत्संग से। हम दोनों ही जब कराची में थे, तब स्वामी जी के सत्संग के लिए श्रीरामकृष्ण आश्रम जाया करते थे। स्वामी रंगनाथानन्द का सत्संग, उनके मार्गदर्शन में किया गया स्वाध्याय हमारे जीवन की स्मरणीय सम्पत्ति है। आज यदि हमारे जीवन में कुछ भी ठीक है, तो वह इसी सत्संग का सुफल है।स्वाध्याय प्रेरित करता है, सत्संग इन प्रेरणाओं को प्रगाढ़ बनाता है। ‘‘श्रीमद्भगवद्गीता’’ एवं ‘‘ऑन टु द लास्ट’’ पुस्तकों से प्रेरित होने वाले राष्ट्रपिता गाँधी का कहना था कि स्वाध्याय हमारे व्यक्तित्व में ऐसे वातायन की तरह से है, जहाँ से उच्चस्तरीय प्रेरणाओं की ताजी हवा आती है। जो विचारों और भावनाओं में ताजगी का संचार करता है। बंगाल क्रान्ति के नवयुवक श्रीमद्भगवद्गीता के स्वाध्याय से प्रेरणा पाते हैं। अंग्रेज पुलिस कप्तान ने जब इन युवकों को पकड़ा, तो इनके कमरे से दक्षिणेश्वर की मिट्टी और श्रीमद्भगवद्गीता की पुस्तक बरामद हुई। ये युवक दक्षिणेश्वर की साधना रज से श्रीरामकृष्ण परमहंस के सत्संग की भावनात्मक अनुभूति पाते थे। श्रीमद्भगद्गीता उन्हें ‘क्लैव्यं मा स्म गमः’-निर्वीर्यता त्यागने को प्रेरित करती है। यह अद्भुत सत्संग और स्वाध्याय उनमें ऐसी अद्भुत शक्ति का संचार करता था कि सम्पूर्ण अंग्रेज प्रशासन दहल गया था।
श्री अरविन्द ने अपने क्रान्ति जीवन के इस प्रसंग को याद करते हुए कहा था कि अंग्रेजों ने दक्षिणेश्वर की मिट्टी को बम बनाने का मसाला समझा था और भगवद्गीता को रसायन विज्ञान की ऐसी पुस्तक माना था, जिसमें बम बनाने की कई कारगर विधियाँ हैं। इसी के चलते उन्होंने इस मिट्टी का भारत और लन्दन सहित कई प्रयोगशालाओं में परीक्षण करवाया था। भगवद्गीता के बारे में भी इन्होंने कई विद्वानों को देते हुए निर्देश दिया था कि वे इसमें से बम बनाने के छुपे सूत्रों को उजागर करें। श्री अरविन्द का कहना था-कि हम और हमारे सभी क्रान्तिकारी युवा साथी अंग्रेजों की इस मूर्खता पर हँसते हुए कहते थे कि इन्हें क्या पता कि स्वाध्याय और सत्संग से हम अपने व्यक्तित्व को ही महाशक्तिशाली बम में बदल रहे हैं।
आधुनिक हिन्दी साहित्य के सुविख्यात कथा शिल्पी निर्मल कुमार वर्मा स्वाध्याय के महत्त्व से अभिभूत थे। वे कहते थे-कुछ भी पढ़ लेने या पढ़ते रहने को स्वाध्याय नहीं कहा जा सकता। यह तो अंतश्चेतना में प्रकाश अवतरण का जरिया है। उन्होंने ‘साहित्य का आत्मसत्य’ में लिखा है ‘यह भी दैवीय संयोग जान पड़ता है कि अचानक जीवन के किसी मोड़ पर कोई ऐसी पुस्तक हाथ लग जाती है, जिसे हमने जान-बुझकर नहीं चुना; किन्तु जिसे जैसे स्वयं मालूम हो कि हमारी आत्मा किस तृष्णा की आग में उसके लिए झुलस रही है और वह खुद चलकर हमारे हाथ आ जाती है और हमें लगता है कि अभी तक इसी की प्रतीक्षा कर रहे थे।’ स्वाध्याय को दैवी वरदान मानने वाले निर्मल कुमार वर्मा के जीवन में ऐसी एक पुस्तक ‘ज्याँ क्रिस्तोफ’ आयी, जिसे रोम्या रोलाँ ने लिखा था। उसका एक वाक्य ‘हर व्यक्ति अकेला ही सत्य की मशाल लेकर अँधेरे में चलता है’-जीवन के अंत तक उनके भीतर मोमबत्ती की तरह प्रज्वलित होता रहा। युगऋषि हमारे गुरुदेव ने भी स्वयं के जीवन को स्वाध्याय के साँचे में ढाला है। उन्हें लौकिक और दैवी सत्संग के भी अनेकों सुअवसर प्राप्त हुए। उच्च कोटि के गं्रथों के अध्ययन-मनन के साथ उन्होंने महामना मालवीय, राष्ट्रपिता गाँधी, श्री अरविन्द, रवीन्द्रनाथ टैगोर जैसी महान विभूतियों के साथ हिमालय की दुर्लभतम ऋषिसत्ताओं का सत्संग किया था। इस स्वाध्याय और सत्संग ने उनके जीवन में ऐसे अद्भुत परिवर्तन किये कि वह स्वयं सम्पूर्ण जीवन युवा पीढ़ी को इसके लिए प्रेरित करते रहे। यही नहीं, उन्होंने युवाओं के लिए विपुल साहित्य का सृजन किया। उनके द्वारा रचित साहित्य लाखों पृष्ठों एवं हजारों पुस्तकों में है। इन पंक्तियों में यदि हम आज की युवा पीढ़ी को उनकी किसी एक पुस्तक के स्वाध्याय का सुझाव दें, तो वह पुस्तक ‘हमारी वसीयत और विरासत’ है। युवाओं से आग्रह, अनुरोध एवं अनुनय है कि इस पुस्तक को अवश्य पढें़ और जिन्होंने इसे पढ़ रखा हो, वे भी नियम बनायें कि इसे वर्ष में एक बार अवश्य पढ़ेंगे। यह पुस्तक न केवल स्वाध्याय, बल्कि सत्संग से मिलने वाले सभी लाभ प्रदान करेगी। युवा नारी भी इसका स्वाध्याय-समन-चिन्तन करें, इसमें उन्हें संस्कृति संरक्षण के अनेकानेक सूत्र मिलेंगे, जो उनकी दिशा और दशा को सुनिश्चितता प्रदान करेंगे।

संस्कृति संवेदना को युवतियाँ जनव्यापी बनाएँ

युवा नारी यदि संस्कृति संरक्षण करे, तो सांस्कृतिक परिदृश्य में सुखद परिवर्तन निश्चित है। वैसे भी संस्कृति का नारी के साथ प्रगाढ़ रिश्ता है। युवतियों के साथ यह प्रगाढ़ता और भी सघन हो जाती है। युवा नारी के संस्कार, शील व लज्जा से किसी भी देश की सांस्कृतिक पवित्रता बढ़ती है; लेकिन यदि इसके विपरीत होने लगे, युवा नारी का शील उघड़ने लगे, लज्जा वसन छूटने और लुटने लगें तो सांस्कृतिक प्रदूषण बढ़ता है। आज का सांस्कृतिक सच यही है। इसके कारणों की कई तरह की पड़ताल होती रहती है। इस सम्बन्ध में अनेकों सभा-संगोष्ठियाँ होती हैं, पत्र-पत्रिकाएँ भी काफी कुछ प्रकाशित करते हैं। इन प्रयासों में सामाजिक-आॢथक कई पहलू उजागर होते हैं। लेकिन मूल बात जो ङ्क्षचतनीय है, उस पर कम ही लोग ङ्क्षचतन कर पाते हैं। इस ङ्क्षचतन का निष्कर्ष यही है कि युवा नारी को स्वयं ही इस स्थिति को सँवारने के लिए आगे आना होगा।
उसे खुद ही आगे बढ़कर यह घोषणा करनी होगी कि उसका शील और संस्कार बिकाऊ नहीं है, फिर विज्ञापन दाता इसकी कितनी ऊँची बोली क्यों न लगाएँ? इसी तरह उसे अपने में ऐसे साहस का संचार करना होगा, जिससे कोई दुष्ट-दुराचारी उसकी लज्जा लूटने की हिम्मत न जुटा सकें। उत्तरांचल मूल की युवती प्रतिभा नैथानी इस महत् कार्य के लिए स्वयं से प्रेरित होकर संकल्पित हुई हैं। प्रतिभा का मूल निवास जरूर उत्तराँचल है, पर उनका कार्यक्षेत्र समूचा भारत देश है। मुम्बई में सेंट जेवियर कॉलेज में राजनीति विज्ञान की प्राध्यापिका प्रतिभा नैथानी द्वारा टी.वी. चैनलों में परोसी जा रही अश्लीलता पर रोक लगाने के लिए जनहित याचिका दायर करने के बाद उनके सांस्कृतिक कार्यों को लोगों ने पहचाना है।
उत्तराँचल की प्रतिभाशाली युवती प्रतिभा नैथानी का सांस्कृतिक परिचय व्यापक है। इन दिनों वह ‘नंदादेवी जैव उद्यान में जनजातीय लोगों के पारम्परिक हक’ विषय पर शोध कार्य कर रही हैं। उन्होंने हिन्दुस्तानी संगीत में संगीत विशारद की शिक्षा पायी है। प्रतिभा राजस्थानी लोकगीत गायन में भी सिद्धहस्त कलाकार है तथा घूँघर-घूमर डांस अकादमी की मुख्य गायिका भी है। यह अकादमी लुप्त हो रहे राजवरी घूमर नृत्य के पुनरुत्थान में जुटी है। अकादमी के सदस्य के तौर पर प्रतिभा ने अमेरिका, मारिशस, मोरक्को, वेनेजुएला, नाइजीरिया, त्रिनिडाड, टोबैको में अपनी सांस्कृतिक प्रतिभा का प्रकाश बिखेरा है।
टी.वी. चैनलों पर परोसी जा रही अश्लीलता के विरुद्ध प्रतिभा ने जबरदस्त संघर्ष करने की ठानी है। इस सम्बन्ध में मुम्बई हाईकोर्ट में जनहित याचिका दाखिल करने वाली प्रतिभा का कहना है-‘देश में अश्लीलता को रोकने वाले कई कानूनों के होते हुए भी यह सब क्यों और कैसे हो रहा है नहीं मालूम। पर इतना सच तो हर कोई जानता है कि टी.वी. चैनलों पर धड़ल्ले से अश्लीलता परोसी जा रही है। अश्लीलता का यह प्रदर्शन बच्चों के लिए कितना घातक हो सकता है, यह ब्रिटेन और अमेरिका में हुए सर्वे से साबित हो चुका है। इस सर्वे के अनुसार सांस्कृतिक प्रदूषण फैलाने वाले इन कार्यक्रमों से बच्चों के दिलो-दिमाग पर बुरा असर पड़ता है। दुनिया भर के जन संचार माध्यम आज जहाँ ऐसे कार्यक्रमों को रोकने के लिए प्रयत्नशील हैं, वहीं हम भारतवासी हाथ पर हाथ धरे बैठे रहे, यह किसी भी तरह उचित नहीं है।’अपनी संस्कृति संरक्षण में जुटी प्रतिभा का कहना है कि शुरुआत में इस मुहिम में मैं अकेली थी, लेकिन आज इस अध्ययन में मुझे २५ संगठनों का सहयोग मिल रहा है। ये सभी संगठन और इनमें कार्यरत युवतियाँ अश्लीलता के खिलाफ लड़ाई में मेरे साथ खड़े हैं। प्रतिभा देहरादून के स्वयंसेवी संगठन जनाधार से भी जुड़ी है। इसके अलावा नन्दादेवी बायोस्फियर रिजर्व में भोटिया जनजाति के हक दिलाने के लिए भी संघर्षरत है। प्रतिभा मुम्बई स्थित संस्था डेवलेपमेण्ट की निदेशक हैं तथा गरीब बच्चों को सस्ती प्लास्टिक सर्जरी मुहैया कराने वाले स्वयंसेवी संगठन से जुड़ी है। संस्थाएँ या संगठन कोई भी क्यों न हो, पर प्रतिभा का मकसद अपनी संस्कृति संवेदना को जनव्यापी बनाना है और देश की सांस्कृतिक धरोहर को बचाये रखने के लिए प्रयास करना है।
शहर में संस्कृति संरक्षण का काम कर रही प्रतिभा की तरह ग्रामीण युवतियों ने भी इसके लिए साहस भरे कदम बढ़ाये हैं। इन महिलाओं ने अपने कार्य के लिए अखबार को माध्यम बनाया है। ग्रामीण युवतियों व महिलाओं द्वारा चलाये जा रहे इन न्यूज लेटर्स का मुख्य उद्देश्य नवसाक्षरों को पढ़ने में रुचि बनाये रखना, जागरूकता लाना, देश व क्षेत्र की संस्कृति का संरक्षण व प्रसार करना और महिलाओं की आवाज को सामने लाना है। बात १९९२ की है। इसकी पृष्ठभूमि महिला समाख्या ने तैयार की और गाँव की महिलाओं को इस कार्य की जिम्मेदारी सौंपी। शुरुआत में ग्रामीण महिलाएँ काफी संकोच व हिचकिचाती थी कि इस काम को कैसे कर पायेंगी?
लेकिन सबसे पहले चित्रकूट की महिलाओं ने हिम्मत जुटाई और अपना अखबार ‘महिला डाकिया’ निकाला। थोड़ी डगमग स्थिति के बाद इसकी लोकप्रियता इतनी बढ़ी कि इसे पत्रकारिता का चमेली देवी पुरस्कार मिला। इसके बाद १२ जनपदों की महिलाओं ने न्यूज लेटर्स निकाले। चित्रकूट से महिला डाकिया, वाराणसी से पुरवई, सीतापुर से डेहरिया, प्रतापगढ़ से मिनसार, औरैया से मित्रा, जौनपुर से गुनागर, इलाहाबाद से गुइया, गोरखपुर से सखी सगुन, सहारनपुर से ङ्क्षहडोला, मऊ से अंजोरिया, मुजफ्फरपुर से साथन और मथुरा से मायेली नाम से ये न्यूज लेटर गाँवों में पढ़ने की प्रवृत्ति बढ़ा रहे हैं। महिला समाख्या से जुड़ी गाँव की युवतियों के द्वारा निकाले जाने वाले इन अखबारों की खास बात है कि इनकी सामग्री से लेकर साज-सज्जा तक के प्रत्येक चरण में नारी ही भागीदार बनती हैं। कई स्थानों में तो इनका वितरण भी महिलाओं के हाथों में है।
इसमें छपने वाली विषयवस्तु पर ध्यान दें-पंचायत चुनावों में महिलाओं की भागीदारी, न्यूनतम मजदूरी, सरकारी स्कूलों में फीस, दहेज उन्मूलन, भूजल की समस्या, नशाखोरी के नुकसान, लड़के-लड़कियों में भेदभाव, ङ्क्षलग परीक्षण आदि के साथ देश और क्षेत्र की संस्कृति के संरक्षण से जुड़े मुद्दे इनमें प्रकाशित होते हैं। इनके आलेखों, टिप्पणियों की भाषा इतनी सरल व क्षेत्रीय होती है कि इसे समझना और आत्मसात् करना बहुत आसान होता है। ‘गुनागर’ टीम की सदस्याएँ मंजू, सुमन, वृजभा और सुषमा को गाँवों में लोग गुनागर दीदी कहकर पुकारते हैं। इनका कहना है कि हम लोग विषय का चयन करते समय सांस्कृतिक, सामाजिक एवं सामयिक पहलुओं पर गौर करते हैं। गुनागर टीम से जुड़ी नारियों ने अभी हाल में दहेज विरोधी भारी संघर्ष किया था। इससे उन्हें व्यापक प्रशंसा भी मिली।
‘पुरवई’ जिसका प्रकाशन बनारस से होता है, इसने महिला किसानों के लिए काफी काम किया। इससे प्रेरणा लेने वाली निर्मला का कहना है-‘पुरवई हमहन क आँख खोले का काम कयले ह। एहसे ज्ञान बढ़े के संगे, हमार बात रखे क मौका मिलेल, नाही त हमार के सुनी।’ अपने इस काम से जुड़ी इन ग्रामीण युवा नारियों में अपूर्व संतोष उभरा है। आत्म विश्वास से भरी इनमें से कई युवतियों ने अपने जीवन को संस्कृति को संकल्पित व समॢपत किया है। युवा नारियाँ गाँव की हो या शहर की, सांस्कृतिक दायित्व सभी के समान हैं। यदि ये और देश के अन्य युवा विचार क्रान्ति अभियान में अपनी भागीदारी निभायें तो नवयुग के नवोदय का अहसास सभी को हो सकता है।

करें भागीदारी विचार क्रान्ति अभियान में

विचार क्रान्ति अभियान में भागीदारी के लिए युवाओं का आह्वान है। पुकार है—उन युवाओं के लिए, जो अपने जीवन में कुछ सार्थक करना चाहते हैं। जिनकी खोज कुछ ऐसा करने की है, जिसके द्वारा आत्म साधना करते हुए लोक कल्याण का पुण्य पाया जा सके। विचार क्रान्ति अभियान में ऐसा बहुत कुछ है जो युवाओं की सृजन संवेदना और उनके साहसिक संघर्ष को पैनापन देता है। व्यक्ति निर्माण, परिवार निर्माण एवं समाज निर्माण के तीन चरणों में-सृजन और संघर्ष के, संवेदना और साहस के सभी पहलू झलकते हैं। यहाँ चर्चा नहीं, क्रिया का कौशल है। जिनमें कुछ कर गुजरने की उमंग है, उनके लिए यह अमूल्य अवसर है। अच्छा तो यह है कि आज की युवा चेतना चेते और इसे किसी भी तरह से अपने हाथ से न जाने दे।
विचार क्रान्ति अभियान के प्रवर्तक युगऋषि परम पूज्य गुरुदेव का युवाओं पर सम्पूर्ण विश्वास था। वे इस बात को बार-बार कहा करते थे कि ‘युवा एक सामान्य शब्द नहीं, महाशक्तिशाली बीजमंत्र है। जिसके विस्फोट में सम्पूर्ण विश्व को उलटने-पुलटने की ताकत है। परिवर्तन युवा शब्द का पर्याय है। तभी तो परिवर्तन के लिए चलाये जाने वाले प्रत्येक अभियान व आन्दोलन की सफलता इस पर निर्भर करती है कि उसमें युवाओं की भागीदारी कितनी है। सवाल जब युग परिवर्तन का हो, तब तो यह भागीदारी असीम और अनन्त होनी चाहिए।’ यही कारण है कि विचार क्रान्ति अभियान के प्रारम्भिक दिनों से ही गुरुदेव अपने लेखों और प्रवचनों से युवा चेतना को उत्तेजित, उद्वेलित करते हुए उसे अपने से आ मिलने के लिए प्रेरित करते और पुकारते रहे।
विचार क्रान्ति अभियान के अतीत से अब तक का इतिहास देखें, तो पायेंगे कि इसके प्रत्येक चरण में बहुतायत में युवा शामिल होते रहे हैं। यदि इसके वर्तमान संचालक मण्डल से लेकर आम कार्यकर्त्ता के जीवन के पन्ने पढ़े जायँ, तो यही सच पढ़ने को मिलेगा कि इनमें ज्यादातर लोग बीस से पैंतीस वर्ष की आयु में इस अभियान से जुड़े थे। इस पत्रिका के वर्तमान सम्पादक की भी यही स्थिति रही है। उसे भी किशोरवय में परम पूज्य गुरुदेव के ङ्क्षचतन ने छुआ था और युवावस्था में आने तक इस ङ्क्षचतन ने अंतर्मन का ऐसा रूपान्तरण किया कि सदा के लिए उन्हीं का हो गया। हालाँकि जब बाद में बोध हुआ तो पता चला कि वह जन्मों से उन्हीं सम्पूर्ण का सनातन अंश है। सम्भव है औरों को भी ऐसे अनुभव हुए हैं, पर इतना सच तो प्रत्यक्ष है कि युवा चेतना के लिए युगऋषि गुरुदेव का व्यक्तित्व अत्यन्त शक्तिशाली चुम्बक की तरह रहा है। जहाँ वे स्वाभाविक ही स्वयं को ङ्क्षखचता हुआ महसूस करते रहे हैं।आज गुरुदेव ने पंचतत्त्वों का लघु कलेवर छोड़कर चेतना का विराट् कलेवर ओढ़ लिया है। विचार क्रान्ति अभियान और कुछ नहीं उनका चेतन व्यक्तित्व है। उनकी ज्योतिर्मय चेतना ही इसकी प्रत्येक गतिविधि में झिलमिलाती है और झलकती है। जिन्होंने उन्हें पहले कभी नहीं देखा, पर आज उन्हें अनुभव करना चाहते हैं, तो उन्हें हैरान होने की जरूरत नहीं है। यह अनुभूति उन्हें विचार क्रान्ति अभियान की प्रवाहमयी धाराओं में आ मिलने पर सहज सुलभ हो जायेगी। जीवन साधना और सार्थक कर्म दोनों ही यहाँ सुलभ हैं। यौवन का कोई आयाम हो, विद्यार्थी हो या नौकरी-पेशा सभी को दिशा देने के लिए, जीवन लक्ष्य तक पहुँचा देने के लिए विचार क्रान्ति अभियान से बढ़कर सामर्थ्य किसी में नहीं है। यह इस पुस्तक के लेखक की स्वयं की अनुभूति है। कागद की लेखी नहीं आँखिन की देखी के आधार पर वह पूरी दृढ़ता के साथ इस सच का उद्घोष कर सकता है कि विचार क्रान्ति अभियान की सभी क्रान्ति धाराओं में हिमालय के ऋषियों की चेतना प्रवाहमान है। गुरुदेव ने जो दिखाया उसे आज युवाओं के सामने कह दें तो सच यही है कि इस महाभियान में स्वामी विवेकानन्द, महॢष अरविन्द, महात्मा विजयकृष्ण गोस्वामी आदि महामानवों के तपःपूत व्यक्ति घुले-मिले हैं।
इस सच पर युवा सोचें और अपनी चेतना को चेताएँ कि चाहत आध्यात्मिक जीवन की हो या फिर समाज और राष्ट्र के के लिए कुछ कर दिखाने की। इसे पूरा करने के लिए विचार क्रान्ति अभियान से अधिक अच्छा और कुछ नहीं है। कई बार युवाओं की भटकन पर ङ्क्षचता जतायी जाती है। किशोरों और युवाओं के अभिभावक उनके चरित्र की ङ्क्षचता पर परेशान होते हैं। युवा कन्याओं के माता-पिता अपनी बेटियों की कोमल संवेदनाओं के बहकाव और भटकाव पर आँसू बहाते हैं। इन पंक्तियों में हम उन अभिभावकों को आश्वस्त करना चाहते हैं कि वे यौवन की दहलीज पर पाँव रख रहे अपने बेटे-बेटियों के लिए परेशान होने की बजाय, उन्हें जिस किसी तरह विचार क्रान्ति अभियान में जोड़ें। इस अभियान से जुड़कर, अखण्ड ज्योति के पन्नों को पढ़कर उनका भटकाव थमेगा और वे सन्मार्ग पर चलकर सत्कार्य करने लगेंगे।
ऐसे नामों की चर्चा करना तो शायद उचित न होगा, पर अपने मिशन में उन युवक-युवतियों की संख्या हजारों में है, जिनके पाँव कभी जिन्दगी की राहों पर बहके, भटके और फिसले थे। जो कभी कीचड़ में सने थे, पर आज वे न केवल खुद सम्हल चुके, बल्कि औरों को सम्हाल रहे हैं। इस महाभियान में आ मिलने वालों में सभी वर्ग और सभी क्षेत्रों के युवक-युवतियाँ हैं। ग्रामीण आदिवासी युवाओं से लेकर शहरों के धनवान युवाओं तक सभी को यहाँ आकर आत्मतृप्ति मिली है। इनमें सामान्य वर्ग के छात्र-छात्राओं से लेकर उच्च व्यावसायिक संस्थानों में अध्ययन करने वाले सभी हैं। कई तो ऐसे हैं जो पहले कभी बहके-भटके थे, पर अब आई.ए.एस. जैसी प्रतिष्ठित परीक्षा उत्तीर्ण करके देश का महत्त्वपूर्ण दायित्व सम्हाल रहे हैं।
जीवन सँवारने का यह अलभ्य अवसर उन युवाओं के लिए भी है जो इन पंक्तियों को पढ़ रहे हैं। उन्हें सोचना बस इतना है कि इस दैवी अभियान में किस रूप में अपनी भागीदारी चाहते हैं। स्वयंसेवी कार्यकर्त्ता बनकर, अपने अध्ययन अथवा रोजगार के साथ स्थानीय स्तर पर काम करते हुए, जहाँ कहीं भी अपने को उपयुक्त पायें, अभी इसी क्षण आगे बढ़ चलें। रूके नहीं, पथ दैवी प्रकाश से प्रकाशित है। डरना नहीं है, यह सद्भाग्य-सौभाग्य की समुज्ज्वल राह है। इस पर चलने पर श्रेष्ठतम के अलावा कुछ भी मिलने वाला नहीं है। यह राह उनकी है जो लोकमान्य तिलक, वीर सुभाष की तरह साहसी हैं। जिनमें स्वामी विवेकानन्द जैसी उच्चतम आदर्शों को जीवन में अवतरित करने की कल्पनाएँ हैं। यह राज, उन निवेदिताओं के लिए है, जो अपने गुरु को ढूँढ़ रही हैं।
आज के युवा विचार क्रान्ति अभियान को अपने मार्गदर्शक के रूप में अपनाने के साथ कैरिअर के रूप में भी अपना सकते हैं। लोकसेवा करके लोकनायक का सम्मान यहाँ बड़ी आसानी और सहजता से सुलभ है। समूचे राष्ट्र और विश्व के अनगिनत देशों में देवसंस्कृति को दिगन्तव्यापी बनाने का गौरव इस महाभियान से जुड़ने वाले युवाओं को स्वयं ही मिल जाता है। यहाँ लोकरीति भी निभती है और आत्मनीति भी। गृहस्थी धर्म का सम्यक् परिपालन और प्रव्रज्या का पुण्य दोनों ही यहाँ एक साथ उपलब्ध हैं। ऐसे महाअवसर को चुकने वाले को भला अभागे के सिवा और क्या कहेंगे? कभी गुरुदेव ने अपने महातप से हिमालय के ऋषियों की आँखों में छलक आये आँसुओं को पोंछा था, आज देश की नयी पीढ़ी को उन्हीं गुरुदेव द्वारा प्रज्वलित की गयी विचार क्रान्ति की मशाल को थामकर आगे बढ़ चलना है। इसके लिए युवा युगऋषि के युवा जीवन को अपना प्रेरणा स्रोत बनायें।

चिरयुवा हमारे गुरुदेव

युगऋषि परम पूज्य गुरुदेव का युवा जीवन आज के युवाओं के लिए प्रेरक है। उसमें युवकों को दिशा देने के लिए, उन्हें गढ़ने के लिए वाँछित सभी तत्त्व हैं। गुरुदेव के स्वयं के हाथों से लिखी गयी उनकी जीवन कथा ‘हमारी वसीयत और विरासत’ प्रायः बहुतों ने पढ़ी होगी। ‘प्रज्ञावतार हमारे गुरुदेव’ के पृष्ठों से भी कुछ लोग गुजरे होंगे। हाल ही में प्रकाशित उनके जीवन की सरस कथा ‘चेतना की शिखर यात्रा’ ने भी अनेकों की अंतश्चेतना को छुआ होगा। इसमें उनके जीवन के अनेकों प्रसंग ऐसे हैं, जो युवाओं के अंतस् में प्रकाश उड़ेलते हैं। उनके युवा जीवन की हवाओं में आज के युवकों के दिलों में छुपे हुए आदर्शों के अंगारों को धधकने के लिए पर्याप्त ऊर्जा है। यहाँ कुछ ऐसा है जो साहस, सृजन और संवेदना की चिन्गारियों को दावानल में बदल देने की सामर्थ्य रखता है।
जो कहा जा चुका है, उसे दुहराने का मन नहीं है। चर्चा उन प्रसंगों की करनी है, जो अभी तक अनछुये हैं। जिन्हें गुरुदेव ने कहीं लिखा तो नहीं है, पर अपनी निजी वार्ताओं में उजागर किया है। ऐसी ही एक निजी वार्ता में गुरुदेव ने कहा था-‘बेटा हम जब तुम लोगों की उम्र (२०-२५ वर्ष की आयु) के थे, तब हमारा अंतःकरण केवल दो ही बातों को लेकर भावविह्वल होता था। या तो हम जब उपासना में बैठते, तब जगन्माता की भक्ति में हमारी आँखों से आँसू झरते थे। एक तब हमारी आँखें भीगती थीं, जब अपने देश की दुर्दशा मन को कचोटती थी। उन दिनों अपने निजी जीवन की सुख-सुविधाओं की ओर कभी मन जाता ही नहीं था। बस देशसेवा और ईश्वर भक्ति की लगन लगी रहती थी।’ फिर हँसते हुए बोले-‘हमारा हाल तो आज भी यही है। इस नजर से हम तो अभी बूढ़े हुए ही नहीं।’
एक प्रसंग जिसकी चर्चा करते हुए उनकी आँखें छलक आयी, वह क्रान्तिकारियों के जीवन से जुड़ा हुआ है। उन्होंने लगभग भर्राये गले से बताया था-बेटा! यूँ तो हमारे जीवन में दुःख के कई अवसर आये हैं, लेकिन इन सभी को मैंने भगवान का वरदान और मंगल विधान माना है। लेकिन भगतङ्क्षसह की फाँसी के दुःख को मैं सह नहीं सका। इस दुःख ने मुझे महीनों तक विकल किये रखा। इस चर्चा में उन्होंने यह बताया-वैसे तो हम जाहिर तौर पर कांग्रेस के कार्यक्रमों में भागीदार होते थे, लेकिन इन देशभक्त क्रान्तिकारियों के साथ मेरा जबरदस्त भावनात्मक रिश्ता था। कानपुर की ही तरह आगरा भी उन दिनों क्रान्तिकारी गतिविधियों का केन्द्र बना हुआ था। ‘सैनिक’ समाचार पत्र के पालीवाल जी इनकी कई तरह से मदद किया करते थे। उनकी इस मदद को इन क्रान्तिवीरों तक पहुँचाने की जिम्मेदारी मेरी थी।इसी क्रम में मुझे इन क्रान्तिकारियों के कई गुप्त ठिकाने पता थे। वहाँ जाकर मैं चन्द्रशेखर ‘आजाद’, भगतङ्क्षसह, राजगुरु आदि से मिला करता था। कई खतरों से गुजरकर इन्हें खाने-पीने की चीजें, जरूरत के दूसरे समान मैंने कई बार पहुँचाए हैं। इन सबकी मस्ती और मतवालापन देखने ही लायक था। संघर्षों की अग्नि में निरन्तर तपने के बावजूद इनके हँसी-ठहाके गूँजते रहते थे। डर-भय तो इनमें से किसी को छू ही नहीं गया था। कितनी ही बार मुझे इन सबके साथ रहने का अवसर मिला। इनकी अंतरंग चर्चाओं में कई बार मेरी भागीदारी रही। ऐसे में जब भगतङ्क्षसह के शहीद होने की खबर मुझे मिली, तो मैं अपने को रोक नहीं पाया, फफककर रो पड़ा। महीनों तक उनका वही हँसता हुआ चेहरा, उनकी हँसी-मजाक, उनकी वही अल्हड़ मस्ती मेरी आँखों के सामने छायी रही। जिस दिन यह खबर मुझे मिली, उसी दिन मैंने संकल्प किया-ऐ अमर शहीद! और तो मैं तेरे लिए कुछ नहीं कर सकता, पर जब तक मैं जिन्दा हूँ, जिन्दगी के अंतिम क्षण तक मैं भारत माता की सेवा करता रहूँगा।
भावभरे मन से गुरुदेव ने बताया कि मैं अपने युवा जीवन के उस संकल्प को अभी तक निभा रहा हूँ। मेरे लिए अपने देश की धरती की सेवा किसी भी अध्यात्म साधना से ज्यादा कीमती है। सच तो यह है कि मेरी अध्यात्म साधना की सभी विधियाँ और इनके परिणाम मेरी भारत माता के लिए हैं। गुरुदेव कहते थे कि अपनी युवावस्था में मुझे हर पल यही लगता रहता था कि अपने देश के लिए, इसकी सामाजिक-सांस्कृतिक उन्नति के लिए मैं और क्या करूँ? कितने अधिक कष्ट सहन करूँ?
उनकी युवावस्था का ऐसा ही एक माॢमक प्रसंग और है। तब गुरुदेव विश्वकवि रवीन्द्रनाथ टैगोर से मिलने के लिए शान्ति निकेतन गये हुए थे। इस भावमयी चर्चा के समय उन्होंने टैगोर का मानसिक स्मरण करते हुए बताया कि वह एकदम ऋषि जैसे लगते थे। फिर बोले-अरे लगते क्या थे, वे तो ऋषि थे ही। ऐसा कहते हुए वह चुप हो गये। एक पल का मौन पसरा रहा, फिर उन्होंने धीमे स्वरों में कहा-हिमालय की एक दिव्य सत्ता ने ही टैगोर के रूप में जन्म लिया था। भारतभूमि के कल्याण के लिए उनका जन्म हुआ था। टैगोर भाव-संवेदना के सघन पुँज थे। उनकी वाणी में अपूर्व संगीत था।
गुरुदेव ने अपनी अतीत की स्मृतियों को कुरेदते हुए कहा-जिस दिन मैं उनसे मिला, उस समय उनके साथ दीनबन्धु कहे जाने वाले एण्ड्रूज भी थे। अंग्रेज होते हुए उनकी भारत भक्ति असाधारण थी। वह कहा करते थे कि भारत की सेवा करके मैं अपनी कौम के पापों का प्रायश्चित कर रहा हूँ। जिस समय परम पूज्य गुरुदेव रवीन्द्र नाथ टैगोर से मिले, उस समय शाम हो रही थी। गुरुदेव ने उन महामानव को प्रणाम किया। उनके स्पर्श ने न जाने क्यों विश्व कवि को विभोर कर दिया, वह बोले-तुम युवक हो, तुममें देश और धरती के लिए कुछ करने का •ाज्बा है। मैं अपने हृदय से आशीर्वाद देता हूँ कि तुम हमेशा युवा बने रहो। फिर उन्होंने ढलते हुए सूरज की ओर इशारा किया और बोले-मेरे जीवन की तो साँझ हो रही है, पर तुम्हारा जीवन सूर्य हमेशा यूँ ही चमकता रहेगा।
इस प्रसंग में गुरुदेव ने बताया कि वे तीन-चार दिनों तक शान्ति निकेतन में रहे। रोज ही उनकी मुलाकात टैगोर से होती रही। उनकी प्रेरणाएँ हमें देश के लिए बहुत कुछ करने के लिए प्रेरित करती रही। उसी समय मैंने सोचा था कि ऐसा ही कुछ मैं भी करूँगा। फिर बोले-शान्ति निकेतन के नाम पर ही मैंनें यहाँ का नाम शान्तिकुञ्ज रखा है। लोग मुझे जब गुरुदेव कहते हैं तो अनायास ही मुझे रवीन्द्रनाथ टैगोर याद आ जाते हैं। उन्हें भी सब गुरुदेव कहा करते थे। शान्ति निकेतन में बैठकर मैंने जो सपने देखे थे, उन्हीं को पूरा करने के लिए शान्तिकुञ्ज बनाया है। इस प्रसंग की चर्चा का समापन करते हुए उन्होंने बताया कि मैं अपनी युवावस्था में साधना, अध्ययन, लेखन, जनसेवा के अलावा एक महत्त्वपूर्ण काम करता था-महामानवों से प्रेरणा पाने का। कभी महामानवों से प्रेरणा पाने वाले गुरुदेव आज स्वयं युवाओं के लिए प्रेरणा स्रोत हैं। उन्हीं की तरह वन्दनीया माता जी का युवा जीवन भी युवतियों के लिए प्रेरक है।

एक साहसी जीवन संगिनी

युवा नारी के रूप में वन्दनीया माता जी की साधना आज की युवा पीढ़ी को संघर्ष के लिए प्रेरित करती है। उनका जीवन सुख नहीं, संघर्ष का पर्याय था। संघर्ष-पारिवारिक मूल्यों के लिए, संघर्ष सुसंस्कारों की प्रतिष्ठा के लिए, संघर्ष-आम नारी के सम्मान के लिए। उनके जीवन के कुछ पन्ने ‘महाशक्ति की लोकयात्रा’ में प्रकाशित हो चुके हैं। लेकिन ऐसा बहुत कुछ है जो अभी तक अनजाना, अनछुआ है। जो प्रकाशित हो चुका है, उसने अनगिनत को प्रेरित किया है, पर जो अभी आवरण में है, उसमें युवा चेतना को परिवॢतत करने की सामर्थ्य है। अपनी औपचारिक शिक्षा उनसे अधिक होने के बावजूद आज की युवा नारी उनसे जीवन जीने का सलीका, विपरीत परिस्थितियों में भी सही सोच बनाये रखने का गुर, संघर्ष करने का साहस पा सकती है।
वन्दनीया माता जी कहा करती थी कि उनमें बचपन से ही राष्ट्रप्रेम था। समाज का दुःख-दर्द उन्हें संवेदित करता था। नारी की स्थिति सुधरे ऐसा वे सोचती थी। ये बातें उन्हें किसी ने सिखायी नहीं थी, बल्कि स्व-स्फुरित थी। पर तब ऐसा करने का अवसर न था। परिस्थितियाँ ऐसी न थीं कि वह अपना चाहा कर सके। ऐसे में उनकी भावनाएँ गुड़िया-गुड्डे के खेल में व्यक्त हुआ करती थी। माता जी की गुड़िया उन्हीं की तरह राष्ट्रवादी, संस्कारवान हुआ करती थी। उसे सिल्क, जार्जेट या अंग्रेजी कपड़ों से परहेज था। इनकी गुड़िया हमेशा खादी पहनती थी। कभी-कभी तो इसे तिरंगें कपड़े भाते थे और यह गुड़िया ऐसे किसी गुड्डे से शादी नहीं करना चाहती थी जो कि दहेज माँगे। दहेज वाले दूल्हे का बहिष्कार कर देना, उसकी बारात को दरवाजे से लौटा देना, उनकी गुड़िया का प्रिय कार्य था। मेहनत और जीवट के काम उनकी गुड़िया को भाते थे।
बचपन एवं किशोरावस्था के ये खेल खेलते माताजी ज्यों ही युवावस्था की देहलीज में पहुँचीं, उनका विवाह हो गया। उन दिनों गुरुदेव का जीवन स्वाधीनता संघर्ष की अग्नि में तप रहा था। साथ ही सामाजिक, सांस्कृतिक और आध्यात्मिक उन्नति के लिए वे कई योजनाएँ बना रहे थे। गुरुदेव की इन योजनाओं में माताजी की भावनाएँ घुलने लगीं। यहाँ सभी कुछ ऐसा था, जिसकी कल्पना वे बचपन से करती आयी थीं। बस वे इन कामों में जुट गयी। थके हुए शरीर से भी श्रम उनका स्वभाव बन गया। अपनी बातों में कभी-कभी वह अपने अतीत की, युवावस्था के दिनों की झलक दिखा देती थीं। बातों ही बातों में ऐसे कई प्रसंग उनकी जबान पर आ जाते थे, जो उन दिनों के संघर्ष के सच को उजागर करते।स्वाधीनता संघर्ष में अपनी सक्रिय संलिप्तता के बावजूद गुरुदेव उन दिनों युग निर्माण मिशन की आधारशिला रख रहे थे। उनका यह दैवी अभियान धरती पर अवतरित हो रहा था। अखण्ड ज्योति परिवार के रूप में संगठन की सक्रियता अंकुरित हो रही थी। माताजी की इसमें बराबर की हिस्सेदारी थी। दिन में आने-जाने वालों के खाने-पीने का ध्यान रखना, कार्यालय के कई काम निबटाना-उनके रोज के काम थे। माताजी बताती थीं कि उन दिनों गुरुदेव कई-कई दिनों के लिए घर से गायब हो जाते थे। बहुत बार तो वह महीनों तक भूमिगत रहकर अपनी गतिविधियों को संचालित करते। ऐसे में माताजी पर अचानक भार आ पड़ता था। रिश्तेदार, परिचितों में अंतरंग सहयोगी न थे। जो थे भी, वे सदा अपनी मदद के लिए हाथ पसारे रहते थे। ऐसों से आशा की भी क्या जाय? इनकी अनेकों कमियों के बावजूद माताजी, इन्हें सहज निश्छल स्नेह दिया करती थी। अपनी युवावस्था के दिनों उन्होंने परिवार को जोड़े रखने के लिए बहुत मानसिक, भावनात्मक कष्ट सहे।
चर्चा चलती है तो कई बातें उभरती हैं। ऐसे ही एक प्रसंग में माता जी ने बताया कि गुरुदेव उन दिनों लगभग दो महीने से गायब थे, उनकी कोई खोज खबर नहीं थी। मन उनके लिए ङ्क्षचतित रहता था, पता नहीं किस हाल में होंगे, खाना मिलता भी होगा कि नहीं? घर में जरूरत का सामान खत्म हो रहा था, बस जैसे-तैसे किसी तरह से सब कुछ चल रहा था। ङ्क्षचता, परेशानी के बीच शारीरिक और मानसिक संघर्ष करते हुए माताजी का स्वास्थ्य अचानक खराब हो गया। लगातार उन्हें बुखार रहने लगा। सभी उन्हें विश्राम की सलाह देते, पर विश्राम का अवसर कहाँ था?
तभी अचानक एक रात को गुरुदेव आ पहुँचे। उनके साथ उनके कई साथी थे। गुरुदेव के कपड़े बहुत मैले हो चुके थे। उनकी दाढ़ी के बाल भी बढ़ गये थे। आँखों से लगता था कि जैसे वे कई दिनों से सोये नहीं। उनके साथियों का हाल भी कुछ ऐसा ही था। गुरुदेव ने माताजी से कहा कि सभी लोग कई दिनों से भूखे हैं। इधर-उधर भागते हुए दिन बीत रहे हैं। अगर सम्भव हो तो कुछ खिला दो। माताजी सोच में पड़ गयीं, क्योंकि घर की चीजें खत्म हो रही थीं। उन्होंने एक बार फिर खोज-बीन की। आटा तो नहीं था, लेकिन थोड़े से चावल और दाल थी। उन्होंने यही दाल-चावल पका दिये। अभी वह इन लोगों को खाना परोस पातीं, इतने में दरवाजे पर कुण्डी खटखटाये जाने की आवाज आयी।
एक बारगी सबके चेहरे पर ङ्क्षचता की लकीरें चमक उठीं। पर माताजी धीरज से काम लेते हुए सभी को तलघर में ले गयीं। वहीं उन्होंने गुरुदेव सहित सबको बिठाया और दाल-चावल रखते हुए कहा आप लोग इन्हें परोसो-खाओ, तब तक मैं बाहर देखती हूँ। इन लोगों को बिठाकर जब उन्होंने बाहर आकर दरवाजा खोला, तो देखा कि पुलिस खड़ी थी, वह गुरुदेव के बारे में जानने के लिए आयी थी। पुलिस को देखकर एक बार तो उनका दिल जोर से धड़का। लेकिन दूसरे ही क्षण उन्होंने अपने चेहरे पर बिना कोई भाव लाये, पुलिस वालों को बिठाया और उनसे इधर-उधर की बातें करती रहीं। पुलिस वालों ने आसपास के एक-दो कमरों में खोज बीन की। फिर आश्वस्त होकर वापस चले गये।
माताजी की सूझ काम आयी। पुलिस को बहलाकर वापस भेजने में लगभग एक घण्टा तो लगा ही। जब वह फिर से दरवाजा बन्द करके नीचे के तलघर में गयी तो देखा सब लोग खतरे से आशंकित, कुछ अनमने, कुछ चौकन्ने बैठे हैं। माताजी थोड़ा हँसते हुए कहा-अरे! आप लोगों ने अभी तक खाया नहीं। खाना खाइये, बाहर पुलिस थी तो जरूर, पर अभी कोई नहीं हैं, खतरा टल चुका है। सभी ने आश्वस्त होकर खाना खाया। खाना खाने के बाद सभी ने हाथ-मुँह धोया और जाने लगे। जाते हुए तौलिया वापस देते समय गुरुदेव का हाथ माताजी से छू गया, तो उन्होंने चौंकते हुए कहा-अरे! आपको तो तेज बुखार है, ऐसे में इतनी मेहनत करनी पड़ी। माताजी ने हँसते हुए वातावरण को थोड़ा सामान्य बनाते हुए बोली-अरे तो क्या हुआ? आप लोग देश के लिए जान न्यौछावर किये रहते हैं और मैं क्या देशभक्तों के लिए खाना भी नहीं बना सकती?
माताजी की बात सुनकर गुरुदेव थोड़ी देर तक उनका हाथ थामे रहे। बरबस ही उनकी आँखें भीग आयीं। माताजी की भावनाएँ भी छलक पड़ीं। लेकिन तभी वह सचेत हुईं और उन्हीं ने गुरुदेव को वापस जाने का संकेत किया। इस प्रसंग की चर्चा करते हुए माताजी ने कहा था कि यह बात मेरे विवाह के थोड़े ही दिन बाद की होगी। इसके कुछ ही महीने बाद देश स्वतंत्र हो गया था। विवाह के तुरन्त बाद जीवन की ऐसी कठिन डगर पर हँसते हुए चलना साहस का सर्वोच्च शिखर है। इस आदर्श की डगर पर थोड़े युवा भी चलने की हिम्मत जुटा लें, तो युवा भारत विनिॢमत हो सकता है।

युवा हो चला भारत देश हमारा

युवा भारत के निर्माण के लिए युवाओं को साहसिक कदम उठाने होंगे। एक नजर आँकड़ों पर डालें तो सांख्यिकी का यह जाना-माना तथ्य है कि भारत अभी भी युवा देश है। इसकी आधी जनसंख्या २५ साल से कम उम्र वालों की है। १९९१ ई. की जनगणना के अनुसार देश में लगभग ३४ करोड़ युवा थे, जिनकी २०१६ तक बढ़कर ५१ करोड़ हो जाने का अनुमान है। वर्ष २००३ की राष्ट्रीय युवानीति के तहत १३ से ३५ वर्ष के लोगों को युवा माना गया है। आज लगभग ४० प्रतिशत आबादी ऐसे युवाओं की है। इनमें से लगभग ७० प्रतिशत आबदी ३५ साल से कम उम्र वालों की है। ७५ करोड़ वयस्कों में लगभग आधे २५ साल के आसपास हैं। गणना कहती है कि १९८० के बाद पैदा हुए लगभग ६० करोड़ भारतीय हैं। इनमें से भी ग्रामीण युवा कुल युवा आबादी का लगभग ७० प्रतिशत है।
सांख्यिकी गणना की ये बातें देश के युवा होने का गणितीय सच है। लेकिन राष्ट्रीय जीवन में वास्तविक यौवन आज भाव भरी उमंगों, कुछ कर गुजरने के लिए मचलते प्राणों का सच है। यौवन वह है जहाँ क्रिया, भावना एवं विचारों में हर क्षण, हर पल ऊर्जा मचलती रहती है। यौवन वहाँ होता है, जहाँ कौशल, संवेदना एवं ज्ञान के नये-नये आयाम प्रकट होते हैं। यौवन अपना परिचय साहस भरे बलिदानों की परम्परा के रूप में देता है। जिसमें थोड़ा सा भी डर है, वह कभी युवा नहीं हो सकता, फिर भले ही उसकी आयु कुछ भी क्यों न हो। डरना तो बचपन या बुढ़ापे का काम है। ये दोनों सुरक्षा माँगते हैं, जबकि यौवन सुरक्षा देता है।
यदि हमारे देश का नेतृत्व किसी महाशक्ति की घुड़कियों के कारण अग्नि-३ के परीक्षण में बहाने बनाता है और बाद में उसकी मिन्नतें करके अनुमति मिलने के बाद परीक्षण की बात करता है तो कहना यही होगा कि अभी देश के युवा होने में कुछ कसर है। यदि देश की ललनाओं की लाज लूटी जाती रहे और इन लुटेरों की बाँह मरोड़ने का साहस किसी में न हो तो कहना यही होगा कि देश के युवा होने में कुछ कसर है। आतंकी हमारे मंदिरों पर घात लगाते रहें और हमारे अन्दर उन्हें नेस्ताबूद करने की हिम्मत न जागे तो अभी देश के यौवन में कुछ खोट है। कश्मीर में किये जा रहे पड़ोसी देश के कुत्सित प्रयासों के बावजूद हम उससे मित्रता की याचना करें तो यही कहना होगा कि देश के युवा होने में अभी कुछ बाकी है।
अपना भारत देश युवा हो चला इसकी पहचान तो यह है कि भारत के ज्ञान से विश्व की आँखें चौंधिया जायें। भारत देश की शक्ति और साहस के सामने बर्बर आतंकियों के दिल दहल जाये। जब लाज लूटने वालों के सीने फटने लगे और कलेजे कसमसाने लगे। जब भारत माता के समृद्धि शृंगार की आभा से विश्व आलोकित हो जाये। ऐसा हो तब कहा जायेगा कि युवा भारत विनिॢमत हो चला है। ऐसा करने की राहें कठिन जरूर हो सकती हैं, पर इसमें असम्भव जैसा कुछ भी नहीं है और अगर असम्भव हो भी तो इसे सम्भव कर दिखाना देश की तरुणाई का काम है। इसी तरुणाई को पुकारते परम पूज्य गुरुदेव का गीत है-‘अंधकार कुछ सूझ न पड़ता, होता है हिमपात।
जग की सारी शक्ति लगाये बैठी तेरी घात॥
इन्द्र वज्र गिरता है ऊपर, लेता सिन्धु उफान।
मेरु उड़े जाते हैं, ऐसा आता है तूफान॥
नष्ट-भ्रष्ट करने आते हैं, प्रलय मेघ घनघोर।
पर तेरा तो पथ निश्चित है, बढ़ता जा उस ओर॥
देख-देख इन बाधाओं को, पथिक न घबरा जाना।
सब कुछ करना सहन, किन्तु मत पीछे पैर हटाना॥’

युवाओं में यह साहस जगे तो उन्हें युवा आन्दोलन के प्रवर्तन करने की डगर पर चल पड़ना चाहिए।

राष्ट्र कुण्डलिनी युवा महाशक्ति का जागरण

युवा आन्दोलन का प्रवर्तन इक्कीसवीं सदी में उज्ज्वल भविष्य का आह्वान है। देश में समय-समय पर अनेकों आन्दोलन हुए हैं। उद्देश्यों एवं क्रियापद्धति के अनुरूप इनके अस्तित्व में उभार-उफान आया है। इनमें से कई सफल हुए हैं, तो कई असफल। गणना यदि सफल आन्दोलनों की की जाय, तो पता चलेगा कि इनकी सफलता में युवाओं की महत्त्वपूर्ण भूमिका रही है। उन्हीं ने अपनी ऊर्जा और ऊष्मा से इन्हें सफलता का तेजस् प्रदान किया है। बात यदि पिछली सदी के स्वाधीनता आन्दोलन की करें, तो पायेंगे यही कि यदि इसमें युवाओं की बड़ी संख्या न रही होती, तो शायद देश से अंग्रेजों को खदेड़ पाना सम्भव न हो पाता। अन्य छोटे-छोटे रचनात्मक या संघर्षात्मक आन्दोलन की सफलताओं का अनुपात उनमें युवाओं की भागीदारी के अनुपात के अनुरूप रहा है।
सवाल यह है कि जब अब तक सब आन्दोलन युवा ऊर्जा से पनपे हैं, तो एक आन्दोलन युवाओं के लिए क्यों नहीं? क्यों न एक महाआन्दोलन ऐसा उठ खड़ा हो, जो देशभर की युवा चेतना में पनप रहे कीटाणुओं और विषाणुओं को मार भगाये? क्यों न एक आन्दोलन ऐसा हो, जो युवाओं को नशे के महादैत्य के जबड़े से बचाने वाला हो? उन्हें ङ्क्षहसा, हत्या, अपराध की भटकन से सन्मार्ग की डगर पर चलाने वाला हो। जिसका उद्घोष-भूले हुओं को फिर से राह पर चलाना हो। ध्यान रहे देश का युवा सोया हुआ, अपने में खोया हुआ हो सकता है, पर अभी तक वह मरा नहीं है। उसकी प्रबल प्राणधारा केवल मद्धम हुई है, बन्द नहीं। उसकी इस दशा का कारण सिर्फ भावनात्मक विक्षोभ है। जो युवा प्रकृति से परिचित हैं, वे यह निश्चित तौर पर कह सकते हैं कि युवा सभी कुछ सहन कर सकते हैं, पर उन्हें भावनात्मक छल बर्दाश्त नहीं होता।
भावनात्मक आघात से उनकी चेतना शिथिल और निष्क्रिय हो जाती है। वे अपने आपको निस्तेज, निष्क्रिय, निस्सार और निर्वीर्य समझने लगते हैं। इस दशा से उबरने के लिए उन्हें संवेदना संजीवनी चाहिए। उन्हें चाहिए ऐसा कंधा जिस पर सिर रखकर वे रो सकें और अपना दुःख प्रकट कर सकें। उन्हें चाहिए ऐसे वीर हृदय महामानव जो उन्हें सार्थकता दे सकें। युवा अपने सर्वस्व का बलिदान करने के लिए तैयार हैं, बस भावनात्मक छल सहन करने के लिए तैयार नहीं हैं। उनके दिलों में यही दुःख तो दबा है। इसी पीड़ा के पर्वत के नीचे दबकर वह आज असहाय हुए हैं। इसी वीरघातिनी ने ही तो देश के युवा वीरों को संज्ञाशून्य किया है।
लक्ष्मण यदि मूर्छित हो तो पवनसुत को ही पराक्रम करना होगा। पराक्रम संवेदना संजीवनी लाने का, पराक्रम इन्हें भावनात्मक भटकन से बचाने का करना होगा। देश का प्रबुद्ध युवा यदि यह साहस करे तो सब कुछ सुधर सकता है। फिर से युवा चेतना चैतन्य हो सकती है। प्रबुद्ध युवाओं को ही करना है युवाओं की वर्तमान स्थिति पर सूक्ष्मता से विचार। उन्हें अच्छी तरह से परखना है—युवा प्रकृति और उसमें आयी विकृति को। इसके बाद उन्हीं को गढ़ना है समाधान का नया महा आन्दोलन। जिससे आन्दोलित होकर उल्टी दिशा में बही जा रही युवा चेतना स्वयं ही उलट कर सीधी राह पकड़ ले। वस्तुस्थिति को परखें तो बात केवल इतनी सी ही है कि निजता और स्वार्थपरता के जबड़ों में फँसकर वे परेशान हुए हैं। अपने बारे में, केवल अपने ही स्वार्थ के बारे में सोचते रहने की अति में उनके ये हाल हुए हैं।देश में युवा आन्दोलन का प्रवर्तन करने वाले प्रबुद्ध युवा यदि उनके सामने बड़े उद्देश्य रखें, तो बात बन सकती है। ये महान उद्देश्य ऐसे हों, जो उनसे साहसिक कार्य करा सके, उनकी सोच को व्यापक बना सके । उन्हें सही जीवन दृष्टि और सम्यक् जीवन दर्शन दे सके । उन्हें जोड़ें—युवाचार्य स्वामी विवेकानन्द और युगऋषि परम पूज्य गुरुदेव की विचारधारा से। युवा आन्दोलन के प्रवर्तन में लगने वालों से इतना आग्रह है कि सबसे पहले इसमें सैद्धान्तिक, दार्शनिक स्पष्टता साफ होनी चाहिए। उद्देश्यों की सैद्धान्तिक पृष्ठभूमि और उनका दर्शन स्पष्ट न होने से हमेशा संदिग्धता बनी रहती है। इसी के साथ इस आन्दोलन की प्रक्रिया के प्रत्येक चरण को स्पष्ट होना चाहिए। इसमें ऐसी दूरदृष्टि हो, जिससे पता चल सके कि यह प्रक्रिया भविष्यत् में क्या सुपरिणाम लाने वाली है और अंत में स्पष्ट हो वे तकनीकें, जो युवाओं में पनपते भावनात्मक विक्षोभ का शमन कर उनमें संवेदना, सृजन एवं संघर्ष को जगा सके।
अपने युग निर्माण मिशन ने-१. साधना, २. शिक्षा, ३. स्वास्थ्य, ४. स्वावलम्बन, ५. व्यसन मुक्ति-कुरीति उन्मूलन, ६. पर्यावरण एवं ७. महिला जागरण के सात सूत्रों को अभियान बनाने पर बल दिया है। इन सातों के बारे में युवाशक्ति जोड़कर यदि आध्यात्मिक भाषा में विचार करें तो सम्भवतः यह कहना ठीक होगा कि देश की युवाशक्ति राष्ट्र-कुण्डलिनी की तरह से है, जिसे आन्दोलन की हठविद्या से प्रबुद्ध-उद्बुद्ध करना है। प्रबुद्ध होने के बाद यह राष्ट्र कुण्डलिनी नवयुवा महाशक्ति जिन सप्त चक्रों का बेधन करेगी, वे सप्तचक्र ऊपर बतायी गयी सप्त क्रान्तियाँ हैं। जिस तरह योग में किसी भी चक्र को कमतर नहीं माना जाता, उसी तरह इन सप्त क्रान्तियों में कोई भी किसी से न्यून नहीं है। बस, बात इनमें युवा ऊर्जा के नियोजन की है।
देश के प्रबुद्ध युवाओं के सम्बन्ध में इनकी व्यापक रूपरेखा तैयार करें। यह प्रक्रिया विचार क्रान्ति अभियान, शान्तिकुञ्ज के सहयोग से भी पूरी की जा सकती है। इस पुस्तक के लेखक से व्यक्तिगत परामर्श एवं पत्राचार भी किया जाना सम्भव है। योजना तैयार करने के बाद स्थान-स्थान पर युवा मण्डलों का गठन करके उन्हें पहले स्थानीय गतिविधियों में प्रशिक्षित किया जाना चाहिए। ये कार्यक्रम ऐसे हों, जो उन्हें संतुष्टि, आत्मतृप्ति देने के साथ उनके शौर्य को तेजस्वी बनाने वाले हों। बल सम्पन्न, पराक्रमी, प्रबुद्ध युवा यदि युवा आन्दोलन के इस महाप्रवर्तन में जुट पड़ें, तो सचमुच देश की युवाशक्ति सचमुच राष्ट्र की कुण्डलिनी जाग पड़ेगी।
अधिक क्या कहें, एक बार युवाओं के सामने राष्ट्रीय युवा आचार्य स्वामी विवेकानन्द के अग्नि मंत्रों का उच्चार किया जाना है-‘ऐ युवकों! जाओ-जाओ! तुम लोग वहाँ जाओ! जहाँ तुम्हारे बन्धु पीड़ा और पतन के नर्क में पड़े हुए हैं। जहाँ वे दुःख-कष्ट की मार से पीड़ित हैं, वहीं जाकर उनका दुःख हल्का करो। अधिक से अधिक क्या होगा? यही न कि इस प्रयास में तुम्हारी मृत्यु हो जायेगी, पर उससे क्या? मरना तो सभी को है, तो फिर एक महान आदर्श को लेकर क्यों न मरा जाय? जीवन में एक महान आदर्श को लेकर मरना ज्यादा बेहतर है। द्वार-द्वार जाकर अपने आदर्श का प्रचार करो। इससे तुम्हारी अपनी उन्नति तो होगी ही, साथ ही तुम अपने देश का कल्याण भी करोगे। तुम्हीं पर देश का भविष्य निर्भर है, उसकी भावी आशाएँ केन्द्रित हैं। तुम्हें अकर्मण्य जीवन बिताते देख, मुझे माॢमक पीड़ा होती है। उठो! उठो! काम में लग जाओ-हाँ काम में लग जाओ! शीघ्र! शीघ्र! इधर-उधर मत देखो-समय मत खोओ। बहुत देर हो चुकी, अब और अधिक देर नहीं।’ स्वामी विवेकानन्द के इस अग्नि मंत्र की ज्वालाओं को धारण कर प्रज्वलित अग्नि की तरह युवा युवा—आन्दोलन का प्रवर्तन करें। वे चाहें तो, इसकी प्रेरणा देवसंस्कृति विश्वविद्यालय से पा सकते हैं, जो इन दिनों युवाओं को गढ़ने की कार्यशाला बना हुआ है।

युवाओं की गढ़ने की एक टकसाल : देव संस्कृति विश्वविद्यालय

देवसंस्कृति विश्वविद्यालय युवाओं को गढ़ने की कार्यशाला है। विश्वविद्यालय और इसके समकक्ष संस्थान कई हैं। इनमें से हर एक की अपनी-अपनी विशेषताएँ हैं। कई संस्थान पढ़ाई के साथ खेलकूद एवं भवन-भोजन की खासियत के लिए जाने जाते हैं। कइयों की विशेषता उच्च व्यावसायिक उपाधियों के साथ उच्च नौकरियाँ हैं। लेकिन जिन्दगी को गढ़ने, व्यक्तित्व की उलझी गुत्थियों को सुलझाने की बात कोई नहीं करता। जीवन जीने की कला, व्यवहार की कुशलता, व्यक्तित्व की अंतॢनहित शक्तियों का जागरण और उनका प्रबन्धन कोई नहीं सिखाता। यहाँ तक कि वहाँ जिन्दगी से जुड़े हुए मसलों पर चर्चा भी नहीं होती। बस केवल बुद्धि एवं स्मृति के दायरे में ही युवा चेतना कैद रहती है। विभिन्न विषयों से जुड़ी हुई बातें तो बहुत होती हैं, लेकिन उनकी खुद की जिन्दगी अनछुई-अछूत बनकर रह जाती हैं।
युवा मसलों से जुड़े हुए विशेषज्ञों ने इस बारे में कई तरह के शोध-अनुसंधान किये हैं और इन सभी ने वर्तमान शिक्षा व्यवस्था पर प्रश्न चिह्न लगाया है। इनमें कइयों का तो यह मानना है कि ज्यादातर युवा अपनी विश्वविद्यालय शिक्षा के दौरान बहकते-भटकते हैं। आखिर ऐसा क्यों है? कई शोध पत्र यह हैरत भरी जानकारी देते हैं कि उच्च व्यावसायिक संस्थानों में शिक्षा पाये हुए प्रबन्धन गुरु अपने जीवन का प्रबन्धन नहीं कर पा रहे। जिन कम्पनियों का दायित्व उन्होंने सम्हाला है, वे निरन्तर फायदे-मुनाफे की ओर बढ़ रही है। लेकिन लाखों की कमाई के बावजूद इन प्रबन्धन विशेषज्ञों का जीवन घाटे में जा रहा है। देह रोगों की चपेट में, परिवार कलह की लपेट में और बच्चे कुसंस्कारों के घेरे में। प्रबन्धन के महारथियों के निजी जीवन में प्रबन्धन का अभाव हैरानी में डालने वाला है। कमोवेश यही स्थिति तकनीकी विशेषज्ञों की निजी जिन्दगी की है। कारण साफ है कि उन्होंने अपने शिक्षा संस्थानों में विषय की समझ तो पायी है, लेकिन जिन्दगी की समझ से वंचित हैं।
युवाओं की वंचना यही है कि वे अपनी जिन्दगी से वंचित हैं। देवसंस्कृति विश्वविद्यालय ने दूसरे विश्वविद्यालयों से अलग हटकर युवाओं के सम्पूर्ण व्यक्तित्व को गढ़ने का संकल्प लिया है। यहाँ के संचालकों, विशेषज्ञों एवं आचार्यों ने ऐसी विधि-व्यवस्था बनायी है, जिसमें ऐसी शिक्षण प्रक्रिया अपनायी गयी है, जिसका ताना-बाना रोजगार के साथ युवाओं की निजी जिन्दगी और सामाजिक दायित्वों से जुड़ा हुआ है। यही वजह है कि जहाँ अन्य जगहों पर शिक्षा पाने वाले युवा केवल अपनी आर्थिक-सामाजिक उन्नति के लिए सोचते हैं, वहीं यहाँ अध्ययन करने वाले युवक-युवतियाँ जीवन के आध्यात्मिक विकास के साथ देश और समाज के लिए कुछ कर गुजरने की योजनाएँ बनाते हैं और इन योजनाओं को पूरा करने में संलग्न भी होते हैं।देवसंस्कृति विश्वविद्यालय का सारा जोर युवकों की जिन्दगी गढ़ने पर है। इसके लिए शिक्षण एवं प्रशिक्षण की जो सैद्धान्तिक एवं प्रायोगिक विधियाँ अपनायी गई हैं, वे विशेष हैं। यहाँ का प्रत्येक पाठ्यक्रम विशेष है। यहाँ की प्रत्येक संरचना के पीछे एक सुनिश्चित सोच है। जिसके तहत युवा विद्यार्थियों के अंतःकरण में कुछ नया अंकुरित करना है। वे जो भी विषय यहाँ पढ़ते हैं, उनमें उन्हें यह अनुभूति करायी जाती है कि इसका उनकी अपनी निजी जिन्दगी और व्यापक सामाजिक जीवन में क्या महत्त्व है। यहाँ जो अध्ययन-अध्यापन की तकनीकें अपनायी गयी हैं, वे रटने की बजाय गहरी समझ को विकसित करती हैं। विद्याॢथयों की मौलिकता के विकास के लिए शोध-अनुसंधान, रचनात्मक लेखन जैसी कई प्रक्रियाएँ अध्ययन के साथ अंतरंगता से जुड़ी हुई हैं।
अपनी जिस विशेषता को लेकर यह विश्वविद्यालय दिनों-दिन विख्यात हो रहा है, वह है-यहाँ के युवा विद्याॢथयों, उनके व्यक्तित्व की आंतरिक शक्तियों का ज्ञान एवं उनका उपयोग करने की व्यावहारिक व प्रायोगिक प्रक्रिया। अभी पिछले दिनों यहाँ बड़े व्यावसायिक संस्थान के प्रोफेसर अपने युवा विद्याॢथयों के साथ आये हुए थे। साँझ का समय था। यहाँ के विद्यार्थी भोजन के लिए मेस में जा रहे थे। भोजन करके थोड़ी देर टहलने के बाद यहाँ के छात्र-छात्राएँ अचानक एक बड़े हाल में जाने लगे। उन्होंने जिज्ञासा वश पूछा-क्या यहाँ रात्रिकालीन कक्षाएँ भी लगती हैं? उन्हें उत्तर देने वाले छात्र ने कहा-नहीं कक्षाएँ तो हमारी दिन में ही चलती हैं। यह तो हमारी ध्यान की कक्षा है। जवाब सुनकर वे थोड़ा हैरान हुए। विश्वविद्यालय में ध्यान की कक्षा उन्होंने फिर जानना चाहा-क्या कोई बाहर से महात्मा आये हुए हैं? इस प्रश्न के जवाब ने उन्हें फिर हैरानी में डाला, क्योंकि उन्हें छात्र ने बताया कि हमारे चांसलर सर सप्ताह में दो दिन ध्यान और गीता की कक्षा लेते हैं।
अच्छा यहाँ चांसलर भी कक्षा लेते हैं। ध्यान भी कराते हैं और गीता भी पढ़ाते हैं। कुछ देर तो खड़े रहे, फिर मन ही मन कुछ सोचते हुए ध्यान की कक्षा में चले गये। उनके साथ उनके विद्यार्थी भी कक्षा में पहुँचे। लगभग डेढ़ घण्टे बाद जब वह बाहर निकले, तो बहुत भावमग्न थे। काफी देर तक यहाँ महाकाल के मंदिर के पास बैठे रहे, फिर उठकर टहलने लगे। टहलते-टहलते उन्होंने अपने विद्याॢथयों से कहा कि मैंने काफी जगह पढ़ा था कि भारत का भविष्य उज्ज्वल होगा, परन्तु कैसे होगा? यह किसी ने नहीं लिखा। यहाँ आकर मुझे पता चला कि भारत का भविष्य किस तरह उज्ज्वल होगा। यहाँ युवाओं को संस्कार दिये जा रहे हैं। उन्हें देशप्रेम और समाज की बातें सिखायी जा रही हैं और सबसे बढ़कर यहाँ वे अपने व्यक्तित्व को गहराई से समझ रहे हैं। ध्यान के माध्यम से स्वयं की आंतरिक आध्यात्मिक ऊर्जा जगा रहे हैं।
इन प्रोफेसर ने अपने विद्यार्थियों से कहा कि मैंने कुछ ही दिन पहले राष्ट्रपति ए.पी.जे. कलाम की जीवन कथा ‘Wings of Fire’ पढ़ी है। इसमें मैंने एक जगह पढ़ा कि स्वामी शिवानन्द ने उनसे कहा- ‘इच्छा जो तुम्हारे हृदय और अंतरात्मा में उत्पन्न होती है, जो शुद्ध मन से की गयी हो, एक विस्मित कर देने वाली विद्युत् चुम्बकीय ऊर्जा लिए होती है। यह ऊर्जा हर रात को जब मस्तिष्क सुषुप्त अवस्था में होता है, आकाश में चली जाती है। हर सुबह यह ऊर्जा ब्रह्माण्डीय चेतना लिए वापस शरीर में प्रवेश करती है। जिसकी परिकल्पना की गई है, वह निश्चित रूप से प्रकट होता नजर आयेगा। नौजवान, तुम इस तथ्य पर ठीक उसी तरह अनन्त काल तक भरोसा कर सकते हो, जैसे तुम सूर्योदय के अकाट्य सत्य पर भरोसा करते हो।’ ‘Wings of Fire ’ के इस अंश का उल्लेख करते हुए उनने कहा-जिस विश्वविद्यालय के विद्यार्थी साँझ को ध्यान करके मन को निर्मल बनाते हों, जिन्हें उच्च कल्पनाएँ करना, श्रेष्ठ विचारों में निमग्न होना सिखाया जाता हो, भला उनके जीवन की उत्कृष्टता को कौन बाधित करेगा।
ये प्रोफेसर महोदय तो अपने सुखद अनुभव के साथ वापस लौट गये, लेकिन वापस लौटते हुए वह यह कहते गये-काश! यहाँ की शिक्षण प्रणाली को सम्पूर्ण देश अपना सकता। युवाओं की इतनी गहरी रुचि, इतनी सम्पूर्ण संवेदना अन्य कहीं देखने को नहीं मिलती। यह विश्वविद्यालय यदि अपनी इसी राह पर चलता रहा, तो एक दिन यहाँ से शिक्षित-प्रशिक्षित युवा देश में सम्पूर्ण क्रान्ति लाने में समर्थ होंगे।

समग्र क्रान्ति हेतु युवाशक्ति का भाव भरा आह्वान

सम्पूर्ण क्रान्ति के लिए भारत माता ने युवाओं को पुकारा है। यह पुकार ऐसी है, जो पिछले दशक से भारतीय आकाश में गुंजायमान है। यह वह अपना संदेश है, जिसे युग द्रष्टा परम पूज्य गुरुदेव अपने देश की अपनी युवा पीढ़ी के लिए दे गये हैं। देह छोड़ते समय भी उनके दिल में देश के लिए गहरा दर्द था। राजनैतिक अस्थिरता, भ्रष्टाचार के पंक में फँसे देश के कर्णधारों की पतित अवस्था उन्हें बहुत सालती थी। उन्होंने स्वाधीनता संघर्ष के दौरान देश की राजनैतिक दशा देखी थी। स्वयं भी इसमें भागीदार रहे थे। अनेक जाँबाज युवाओं के बलिदानों को उन्होंने नजदीक से निहारा था और अब यह सिहरन पैदा करने वाली सड़न। समस्या एक हो तो कहा जाय। आतंकित सुरसा का पसरता मुँह न जाने कितने निर्दोषों को लील रहा है। सामाजिक दुरावस्था, विघटित होते परिवार और भी न जाने क्या कुछ ऐसा है जो भारत माता के आँचल को दागदार किये हुए हैं।
गुरुदेव कहते थे कि किसी एक अंग में फोड़ा हो, तो उसे थोड़ा सा चीरकर मवाद निकाला जा सकता है। पर जब पूरा शरीर मवाद से भर गया हो तो सम्पूर्ण कायाकल्प के अचूक विधान तलाशने पड़ेंगे। देश की जो दशा आज है, उसमें छोटी-मोटी क्रान्तियों से काम चलने वाला नहीं है। इसके लिए तो सम्पूर्ण क्रान्ति की संजीवनी चाहिए। यह महासाहस तो देश की युवा पीढ़ी ही कर सकती है। युवा पीढ़ी से उन्हें बहुत आशाएँ थीं। इन्हें लेकर उन्होंने अनेकों सपने बुने थे। बड़े गर्व और विश्वास के साथ कहा करते थे कि राष्ट्र की युवा चेतना यदि चेत गयी तो भारत माता यशस्विनी बनेगी। जब वे युवा पीढ़ी की सामर्थ्य पर यकीन करते हुए भविष्य को निहारते थे, उनके मुख पर खुशी छा जाती थी। वह हँसते हुए कहते थे-भारत का भविष्य उज्ज्वल है; परन्तु वर्तमान की दुरवस्था उन्हें दारुण दुःख देती थी।
ऐसी ही अंतर्वेदना के क्षणों में उन्होंने एक दिन कहा था-बेटा! यदि ईसा मसीह मरण के अंतिम पल में तुमसे पानी मांगें, तो क्या तुम दे सकोगे? दिल को चीरने वाला कैसा सवाल था यह? कैसी करुणा थी उनकी मुद्रा में। मानवता के लिए सलीब पर लटके हुए ईसा। वे ईसा, जिनके हाथ-पाँव में कीलें ठुँकी हुई थीं। जिनकी देह पर कोड़ों के निशान, जगह-जगह से फटी हुई त्वचा और उसमें से बहता रक्त। उन महात्मा ईसा का कल्पना चित्र मन में उभरते ही देह-मन में एक विचित्र सी लहर दौड़ गयी। सुनने वाले ने उनसे कहा-क्यों नहीं गुरुदेव? आप बताइये क्या करना है? कौन हैं ईसा? किसे पिलाना है पानी? उत्तर में वह केवल इतना बोले-पहचान सको, तो मुझे पहचान लो। मैंने तो देश के लिए सब कुछ सह लिया। अब भागीदारी नये युवक-युवतियों को करनी है। तुम्हें उन्हें मेरा संदेश सुनाना है।यह संदेश है—सम्पूर्ण क्रान्ति का संदेश। यही नवयुग के अवतरण को सम्भव बनाने वाले मसीहा को पानी पिलाने जैसा कार्य है। उनके वचन हैं कि सम्पूर्ण क्रान्ति में नारे या भीड़ की जरूरत नहीं है। इसके लिए संवेदना की पूँजी चाहिए। संवेदना हो, तो जिन्दगी का सच पता चलता है। संवेदना होश का, बोध का दूसरा नाम है। जिसके दिलों की धड़कनों में संवेदना के स्वर गूँजते हैं, वह आलसी-विलासी, निष्ठुर, निष्करूण नहीं हो सकता। आसपास का दुःख उसे बेचैन-विकल करता रहेगा। जब तक वह इन पीड़ितों के लिए कुछ अच्छा नहीं करेगा, उसे राहत नहीं मिलेगी। संवेदना से ही स्वार्थ की साँकलें टूटती हैं। अहंता की जकड़न ढीली पड़ती है। युवाओं में संवेदना के ये अंकुर फूटने लगें, तो समझो कि सम्पूर्ण क्रान्ति की शुरुआत हो गयी।
युवा पीढ़ी के लोग वकील, डॉक्टर, राजनेता, प्रबन्धन विशेषज्ञ, तकनीकी ज्ञान में माहिर या फिर बेरोजगार अथवा विद्यार्थी हैं; इस सम्पूर्ण क्रान्ति के सक्रिय सैनिक बन सकते हैं। उन्हें करना केवल इतना ही है कि जमाने, परम्पराओं, नियमों, सामाजिकता, प्रतिष्ठा, स्वार्थपरता और भी ऐसी ही कितनी चीजों की बजाय संवेदना के पक्ष में डटकर खड़े हो जाय। उन्हें निश्चय केवल इतना ही करना है कि मानवीय संवेदना के विपरीत कुछ भी नहीं करेंगे। इसके लिए उन्हें हर कष्ट सहने के लिए तैयार होना है, प्रत्येक साहसिक संघर्ष के सरंजाम जुटाने हैं। अगर ऐसा होने लग जाय तो क्या आसपास दुःख का अँधियारा बचेगा? क्या कोई अनपढ़ रहेगा? नहीं कभी नहीं। फिर तो रोशनी ही रोशनी होगी।
युवा वकीलों की नजर यदि पैसों पर न होकर न्याय दिलाने पर हो, तो कितने उत्पीड़ितों के होंठों पर हँसी बिखर उठेगी और डॉक्टरों की अंतर्भावना यदि संवेदित हो सके तो कितनी ही कराहटें मुस्कराहटों में बदलेगी। बेरोजगार फिर अपना रोना रोने की बजाय किसी रोते हुए को चुप कराने में समर्थ होंगे। विद्यार्थी जो ज्ञान की साधना करते हैं, अनगिनत को ज्ञान बँटाने लगेंगे। गुरुदेव कहते थे कि सामान्य क्रान्तियाँ तो किसी क्षेत्र विशेष या वर्ग विशेष तक सिमटी रहती हैं, पर सम्पूर्ण क्रान्ति तो वह है, जिसका निनाद घर-घर हो। जिसकी चिन्गारियाँ प्रत्येक युवा मन में दहकें-धधकें। ये चिन्गारियाँ क्रमशः अंगारों व ज्वालाओं में बदलने लगे, तो समझो कि भारत माता के युवा बेटे-बेटियों में अपनी माँ के दुःखों को समझने की ताकत आ गयी।
इस सम्बन्ध में लाख टके का सवाल यह पूछा जा सकता है कि ऐसा करने की ताकत कहाँ से आयेगी? तो इसके जवाब में परम पूज्य गुरुदेव का युवाओं से वचन है कि जिसने हनुमान को समुद्र लाँघने और लंका दहन की शक्ति दी, जिसने गिलहरी को समुद्र में सेतु बनाने में सहायक बनने का साहस दिया, जिसने टिटिहरी के दुःख से द्रवित होकर महॢष अगस्त्य को प्रेरित किया, वही सम्पूर्ण क्रान्ति में लगने वाले युवाओं में शक्ति का संचार करेगा। वह कहते थे कि इस महत् कार्य में लगने वालों को शक्ति की ङ्क्षचता नहीं करनी चाहिए। शक्ति और अन्य आवश्यक बातें तो अपने आप ही आ जायेंगी। बस युवा अपने आपको काम में लगा दें। काम में लगते ही देखेंगे कि उनमें इतनी शक्ति आने लगेगी कि उसको सहन करना कठिन पड़ने लगेगा।
संवेदना से प्रेरित होकर दूसरों के लिए किया गया तनिक सा कार्य भी अंतस्थ शक्ति को जाग्रत कर देता है। दूसरों के प्रति थोड़ी सी भलाई का विचार भी क्रमशः हृदय में क्षसह का बल संचारित कर देता है। अमृत पुत्रों को भला मृत्यु का डर! प्रभु जब हमारे साथ सदा हैं तो पराजय की क्या क्षचता? युवा सुनें यह वीरवाणी-

‘जीवन कर्म सहज भीषण है,
उसका सब सुख केवल क्षण है।
यद्यपि लक्ष्य अदृश्य धूमिल है,
फिर भी वीर हृदय हलचल है।
अंधकार को चीर अभय हो,
बढ़ो साहसी जग विजयी हो॥’